Spoštovani kolegice poslanke, kolegi poslanci, gospe in gospodje, začenjam z nadaljevanjem 37. izredne seje Državnega zbora! Obveščen sem, da se današnje seje ne moreta udeležiti naslednja poslanca: Ferenc Horváth in Felice Žiža. Vse prisotne lepo pozdravljam. Prehajamo na 2. TOČKO DNEVNEGA REDA – PREDLOG SKLEPA O SEZNANITVI S POROČILOM O STANJU, RAZLOGIH, ZALOGAH IN NAROČILIH OSEBNE ZAŠČITNE TER KRITIČNE MEDICINSKE OPREME OB RAZGLASITVI EPIDEMIJE SARS-COV-2 (COVID-19) TER NABAVAH, KI SO OMOGOČILE SLOVENIJI USPEŠEN SPOPAD Z NJO. Predlog sklepa je v obravnavo zboru predložila Vlada. Za dopolnilno obrazložitev dajem besedo predsedniku Vlade, Janezu Janši. [[oglašanje iz dvorane]] Obveščen sem, da je na poti, bomo počakali minutko. Spoštovani predsednik Vlade, imate besedo.
Hvala lepa za besedo. Mislim, da je bil že čas no, da se nekako tudi parlament, kar se dela tiče, organizira v skladu z epidemiološkim stanjem, se pravi, da se ti ukrepi nekoliko, pač, prilagodijo sliki. No, tako, mimogrede, drugače pa [[…]] Spoštovani gospod predsednik, spoštovani visoki zbor. Vlada je pripravila poročilo o nabavah zaščitne in kritične medicinske opreme, pa tudi o okoliščinah, ki so botrovale postopkom, ki so bili uporabljeni. Zdaj, ko poročilo govori o okoliščinah, mi dovolite najprej nekaj stavkov o tem. Jaz ne sedim na tem mestu zaradi tega, ker bi koalicija, ki je stavila, na vsak način, rušila prejšnjo Vlado, pa si želela oblasti, še posebej ne v času, ob začetku epidemije, ampak zato, ker je prejšnja Vlada vrgla puško v koruzo, na začetku epidemije in ker, pač, je bila to, v tistem času, verjetno edina konstruktivna možnost. Ko smo mi sestavljal to koalicijo, smo vse, ki sedite tukaj danes v opoziciji, vabili vanjo. Vse smo prosil, da pridete pomagat. Zdaj, kakšen je bil rezultat teh prošenj, sami veste. Zdaj, kljub temu, da kake, velike pripravljenosti za pomoč ni bilo, je Slovenija v teh zadnjih dveh mesecih, kajne, skoraj natančno dveh mesecih, je epidemijo ukrotila. Danes ima Slovenija najboljšo epidemiološko sliko v Evropi, kar omogoča tudi preklic splošne epidemije, kar se bo verjetno pokrilo z datumom, s katerim se iztekata tudi prva dva proti korona paketa. Se pravi, je bilo tudi naše načrtovanje, v zelo težkih razmerah, praktično, do dneva natančno, seveda, če bo, na podlagi odgovornega ravnanja na vseh, v teh dneh in tednih, epidemiološka slika ostala takšna, kot je zdaj oziroma se ne bo bistveno pokvarila. Se pravi, Slovenija prehaja iz nekega obdobja epidemije, v obdobje nevarnosti izbruha drugega vala, kar omogoča, da se mnogi splošni ukrepi prekličejo, ostajajo v veljavi zgolj nekateri specifični, pa še ti, pač, toliko časa dokler bo to epidemiološka slika, ki se ustvarja z zamikom, kot veste, zaradi trajanja oziroma razvoja okužbe to pač dovoljevala. Se pravi, sedaj prehajamo v neko fazo nevarnosti posamičnih izbruhov v drugem valu. Sedaj kako je to nevarno si lahko predstavljate, če preberete v zadnjih dneh vesti iz Seula, to je več milijonsko mesto, tam so doživeli drugi val zaradi katerega j to mesto ponovno v »lockdownu« zato, ker je ena sama okužena oseba v eni noči obiskala 4 nočne bare in čez 10 dni so morali mesto zapirati. V bistvu v tej fazi prihodnost ali pa obvladovanje nevarnosti dejansko 99 % ni več v rokah Vlade ali pa tega državnega zbora, ampak vsakega posameznika in od tega je odvisno ali bo ta dobra slika trajala tudi v prihodnje. Kar se tiče nabav zaščitne in kritične medicinske opreme so potekale pač v skladu z zakonodajo, ki omogoča te skrajšane postopke v primeru epidemije oziroma izrednih razmer v kaotičnem stanju, ki ste ga vsi doživeli, pa ga nekateri hočete zelo hitro pozabiti. V nekih razmerah, ki jih svet še ni doživel. Tudi zaradi tega, ker se je Vlada zavedala vseh teh tveganj v takšnih razmerah je Vlada prej, preden ste sploh tukaj postavljali kakršnakoli vprašanja, sklenila, da se vse pogodbe o nabavah javno objavijo in so se začele javno objavljati in so bile javno objavljene in so še vedno javno objavljene. Povejte mi za kakšno vlado, ki je pogodbe javno objavljala sproti, pa tudi če ni šlo za kritične razmere. Vlada je tudi sama pozvala Računsko sodišče, da se nabave preišče in potem ko ste tri tedne govorili o preiskovalni komisiji, pa je niste predlagali, je koalicija celo sama predlagala preiskovalno komisijo, ki zajema tudi obdobje mandata te vlade. Se bo dalo pač vse preiskovati. Prve kritike so se pojavile glede na to, da so se na začetku terjali avansi za to opremo. Ker se je to stopnjevalo in smo vedeli kam to vodi so se pač na pristojnem ministrstvu odločili, da bodo skušali to opremo nabavljati brez avansov. Kar pomeni, da so morali tisti, ki so bili ponudniki te opreme, sami založiti te avanse ali pa pridobiti ustrezne bančne garancije. Zaradi tega država ni izgubila nič ob teh tvegaj. Jaz mislim, da trenutno ni nobene evropske države, ki je za to opremo plačevala avanse in bi imela vse dobavljeno v skladu s temi avansi. Enostavno opreme ni ali pa je prišla oprema, ki ni bila v skladu z naročilom, s certifikati v kitajščini, in enostavno so imeli samo dve možnosti ali to zavrne in opreme nimajo, terjajo nazaj avanse, zaenkrat jih še nihče ni dobil, kakor vem, nikjer. To je bilo teh primerov na desetine, na stotine verjetno, ali pa enostavno pristanejo na to, da so ogoljufani. Jaz ne poznam evropske države kjer se to ne bi dogajalo. Govoril sem s številnimi kolegi. Vsi so imeli te probleme. Kar se tiče teh izgub mislim, da je Slovenija izgubila daleč najmanj, če sploh je kakšen avans zaenkrat. Mimogrede od Evropske komisije smo ta teden dobili prvo pošiljko, mislim da 300 tisoč kirurških mask. Smo se lepo zahvalili. Danes je prišla urgentna depeša s strani Evropske komisije, naj teh podarjenih mask nikakor ne delimo, ker so šele zdaj začeli gledati certifikate, ki so neustrezni. Danes. Evropska komisija, ki ima na 10 tisoče uradnikov, ki je na začetku imela velike probleme z vsem. Ampak potem, ko se je pristojno ministrstvo odločilo, da ne bo plačevala avansov, je v tem trenutku, če se ne motim, pa bo verjetno minister sam potem to povedal, je bilo plačanih za okrog 30 milijonov dobav in vse kar je bilo plačano, je bilo tudi dobavljeno, kar ni bilo dobavljeno, tudi ni bilo plačano. Kolikor se pogovarjam s kolegi drugod po Evropi, imajo povsod slabše stanje, bistveno bistveno slabše stanje. No, ampak potem, ko za nekatere seveda avansi niso bili več problem, ker jih ni bilo, se je začelo govoriti o maržah, zdaj kakšne so marže tukaj. Jaz ne vem kakšne so bile marže pri posameznih dobaviteljih, ker v tistih prvih tednih se je kupovalo vse kar se je dalo dobaviti, samo da je ustrezalo minimalnim standardom, vse pogodbe so objavljene, vse se da preveriti, itn., samo kot za enkrat kaže, delno je to tudi v poročilu, so bile najvišje marže pri dobaviteljih, ki so klasični standardni dobavitelji slovenskemu zdravstvu za to zaščitno opremo, tam so bile najvišje marže. In vsi problemi so se začeli potem, ko mnogi od teh očitno niso prišli zraven, so pa pristojni, ki se danes imenujejo žvižgači, podpisovali pogodbe z najvišjimi maržami, s starimi dobavitelji pa so bile tukaj največje težave. In seveda zdaj se pozornost enostavno odvrača. Ampak vsaka pogodba posebej se da preveriti in tukaj ni nobenega problema in minister za gospodarstvo je rekel že prvi teden, da bo verjetno še tri leta po tem, ko bo konec epidemije, hodil na razne preiskovalne komisije pojasnjevati, ampak to je bilo obdobje, ko je šlo pač za življenje in to kar je on naredi v tistem obdobju skupaj še z mnogimi kolegi na blagovnih rezervah pa na ministrstvu pa na drugih ministrstvih, ki so se angažirali, je rešilo na desetine življenj. V Sloveniji je zaradi COVID-19 bolezni, hvala bogu, za enkrat umrlo več kot desetkrat manj ljudi na glavo ali pa na milijon prebivalcev kot v sosednji Italiji kot v Španiji kot Veliki Britaniji kot v Belgiji, itn. Več kot desetkrat manj. S tem, da veliko od teh držav ni sosedov žarišče, se pravi Italija in praktično vse te države so imele v časi izbruha epidemije vlade, ki so bile v sedlu že mesece, leta, pol mandata, ne pa vlade, ki so nastopile en dan po razglasitvi epidemije in še to, tega nismo želeli odpirati, ampak tudi tiste epidemija, ki je bila razglašena 12. marca, je bila razglašena nezakonito, to ni bilo v pristojnosti Ministrstva za zdravje, to je morala narediti Vlada, ker pa Vlada gospoda Šarca tega ni hotela narediti oziroma gospod Šarec tega ni hotel narediti, je to minister naredil na svojo roko, gospod Šabeder. Obstaja bogata korespondenca v zvezi s tem kaj se je dogajalo zadnji teden takrat, preden smo mi prevzeli mandat in poglejte, bo še zelo zanimivo, ko se bo to preiskovalo. Prva stvar, ki smo jo morali narediti, 13. marca, je to, da smo pravno popravili razglasitev, drugače bi vsi ukrepi bili nični. Zdaj kaj je bilo vmes nično, pač drugo vprašanje in nima smisla se zdaj s tem niti ukvarjati. Torej vsi, ki v času, ko je epidemija še traja, zganjate tak hrup okrog te zaščitne medicinske opreme. Prvič vse to čez dva meseca bi se isto dalo. Ni nobene druge države na svetu, kjer bi so dogajalo, kar se tukaj dogaja, ker bi opozicija zganja to, kar vi zganjate. Povabili smo vas zraven koalicijo, povabil smo vas zraven, ko so se sprejemali priti korona paketi, poslali smo vam vsa gradiva za drugi zakon namesto, da bi dobili pripombe od vas ste šli na tiskovne konference kritizirati neke osnutke. Sedaj, če je to konstruktivnost res, hvala lepa. Kar se tiče teh nabav še to. Na moje elektronske naslove je prišlo na stotine raznoraznih sporočil, ponudb, urgenc, predlogov glede teh nabav. Vsak, ki je mislil, da ima kje kakšen kontakt je pač kaj pošiljal. Imam na desetine mailov tudi s strani bom rekel uglednih podjetnikov iz vrst opozicijskih strank, ki so ponujali pomoč. Jaz niti enega nisem javno diskreditiral, ker vse to jemljem za dobronamerno tudi, ne vem, poskus gospoda Židana, da posreduje in pomaga. Verjetno so bili tudi kakšni vojni dobičkarji vmes, ampak velika večina ljudi je bila dobronamernih, želeli so takrat pomagati in sedaj se stvar obrača popolnoma v noro smer. Krizo še vedno imamo. Epidemija se bo verjetno formalno končala konec tega meseca. Nekateri ukrepi bodo še veljali samo sedaj imamo pred vrati recesijo in velike napore, ki je potrebno vložiti v to, da iz recesije ne bo nastala depresija. Vse to, kar se dogaja sedaj v smislu oviranja teh ukrepov, rušenje Vlade, protestov to je izven razumnega okvira. Protestirajo proti ukrepom za zajezitev epidemije tudi v Švici, v Nemčiji, v državah, o katerih se govori kakšne skrajne stranke, da imajo tam. Na teh protestih ne vidite niti enega poslanca ne pozicijo ne opozicijo. Slovenija je tukaj bom rekel velika izjema. Tukaj nosite maske zunaj delate selfije v gruči v času, ko je to pač prepovedano. Sedaj, kakšen vzgled se daje? Prihodnost obvladovanja epidemije ni odvisno od odlokov in ni odvisno od tega ali se bo 25 % ljudi držalo nekih novih navad, ki se jih moramo navzeti. Odvisno je do tega ali se bomo vsi držali tega, ker ena majhna manjšina lahko ogrozi zdravje in tudi življenja vseh ali pa pač mnogih. Sedaj bom prebral še nekaj. V Sloveniji velja Kazenski zakon. Ta zakon v 297. členu pravi naslednje: »Kdor javno spodbuja ali razpihuje sovraštvo na sili na nestrpnost, ki temelj na narodnostni, rasni, verski ali etični pripadnosti, spolu, barvi kože, poreklu, premoženjskemu stanju, izobrazbi, v družbenem položaju, političnem ali drugem prepričanju« se pravi kdor javno spodbuja ali razpihuje sovraštvo ali nestrpnost, ki temelji na političnem ali drugem prepričanju »in je to dejanje storjeno na način, ki lahko ogrozi ali moti javni red in mir ali z uporabo grožnje se kaznuje z zaporom do dveh let. Če dejanje iz prejšnjih odstavkov storjeno z objavo sredstvih javnega obveščanja na spletnih straneh se s kazni iz prvega ali drugega odstavka tega člena kaznuje tudi odgovorni urednik in tako naprej«. Spoštovani kolegi na protestih kamor pridno hodite in vabite se grozi s smrtjo, s smrtjo se grozi javno. Nosijo se majice z grožnjo s smrtjo, se pravijo nosijo osebe, ki so znane. S smrtjo se grozi na sejah vodstvenih organov radiotelevizije, javne radiotelevizije. Tri ure je trajala seja, tri ure so sejali pod transparentom, kjer se je grozilo s smrtjo, 220 tisočim, ki so volili za Slovensko demokratsko stranko. In to v času, ko je bila stranka v opoziciji. Grozi se s smrtjo neposredno meni. Ta slika se objavlja kot nekaj povsem običajnega na spletni strani javne radiotelevizije. Kljub temu, kar piše v Kazenskem zakoniku, ki ga citiram, torej tukaj sprašujem vas, sprašujem pristojne v policiji, tožilstvo, sodiščih, ali imamo v Sloveniji pravno državo ali zakoni veljajo za vse enako - ali se lahko grozi s smrtjo tistim, ki jih imate za drugo razredne. Takšne stvari so se dogajale v Berlinu v 30.-ih letih in vemo, kaj je iz tega nastalo. Takšne stvari so se dogajale v Beogradu na sotočju Save in Donave leta 1989, in kaj se je potem zgodilo? Prva žrtev je bil predsednik Srbije Ivan Stambolić, ki so ga ubili in zakopali na Fruški gori. In to ni noben problem. To ni noben problem, jaz verjamem, da je to težko poslušati [[…]] [[oglašanje iz dvorane]] zaradi tega, ker ste zraven. Jaz mislim, da je zadnji čas, da se tukaj stopi na zavore. Ta Vlada je poleg tega, da se je skupaj z velikansko večino prebivalstva te države borila proti epidemiji, sprejela je tudi vrsto ukrepov, ki ste jih vi potrdili v tem Državnem zboru, zato da ta epidemija ni prizadela večine prebivalstva, najšibkejših. Spoštovani kolegi iz SD, ko ste bili vi v letu 2009 Vlada, ko je bil podoben padec bruto domačega proizvoda, ali so takrat upokojenci dobili kakšen solidarnostni dodatek, so jih dobili študente, so jih dobile družine, so jih dobili kmetje? Na vsaki tretji seji vaše Vlade v letu 2009 ste dali še 200 milijonov za banke. Za ljudi ničesar. Edini ukrep, ki je bil dober takrat je bilo financiranje skrajšanega delovnega časa, kar nas tudi zdaj čaka. [[nerazumljivo]]da so to solidarnih in socialnih. Ali smo takrat protestirali, ali je kdo grozil s smrtjo komu? Pa je bila situacija bistveno bolj kritična in nepravična. Leta 2013 tisti, ki ste bili takrat v Vladi ste podrejencem in tistim, ki so recimo kupovali delnice Nove Kreditne banke Maribor, ki je bil razpisan na IPU, seštevke vzeli pol milijarde 500 milijonov. Teh 500 milijonov ste pa dali tistim, ki so spraznili dve tajkunski banki Factor in Probanko. In zaradi imamo še zdaj postopke na sodiščih in na evropskih sodiščih. In na koncu bodo slovenski davkoplačevalci za to dali milijardo evrov, ko se bo vse končalo. Ta Vlada v tej situaciji ravna drugače. Jaz mislim, da je to za nekatere pač glavni problem, da so ukrepi dobri kažejo tudi ocene Evropske komisije. Letos bomo prizadeti, bruto domači proizvod bo padel nekoliko manj kot povprečje Evropske unije. Ampak zaradi ukrepov, ki so sprejeti, piše neposredno v spomladanski napovedi Evropske komisije, lahko drugo leto rastemo za približno enak odstotek. Kar pomeni, da če bomo znali pametno ravnati, blaginja ljudi v Sloveniji ne bo bistveno prizadeta. Ampak to zagotovo ne, do tega cilja ne moremo priti na ta način, v tem vzdušju, ki se ga zdaj ustvarja, ko morajo ministri pisati poročila, sedeti na izrednih sejah delovnih teles ure in ure in prekinjate seje in ponovno in tako dalje. Nobena opozicija v času epidemije nikjer na svetu tega ne dela in potem ni časa za druge stvari. In tisti, ki so bili prej na Vladi, prepustili ste nam administracijo, ki je slabša kot smo jo kadarkoli podedovali od kakšne Vlade. Večino stvari morajo ministri sami delati. Pravite, da imate veliko idej kako rešiti situacijo. Glejte, naša vrata so še vedno odprta. Če ima kdo dobre ideje, želi pomagati, koalicijo lahko kadarkoli razširimo. Pridite zraven, pomagajte, prevzemite odgovornost, pa bomo šli čez to situacijo bistveno lažje. Tako da to so ključna vprašanja. Zdaj, kako premagati recesijo, kako preprečiti, da iz tega nastane depresija, ki nas bo morila toliko kot nas je zadnja gospodarska kriza, ko smo bili najbolj prizadeti, najdlje v recesiji razen Grčije od vseh evropskih držav. Kaj narediti, da bo več investicij, da se odpravijo administrativne ovire, ne pa pomagati tistim, ki nagajajo, ki skušajo še bolj zavlačevati postopke, od Agencija Republike Slovenije za okolje smo podedovali 400 projektov, ki stojijo, ki predstavljajo na deset tisoče novih delovnih mest, zaradi posameznikov, ki se razglasijo za nevladno organizacijo in potem, ko je gradbeno dovoljenje že dokončno, vlagajo pritožbe in traja leta, da so pravnomočni. Zdaj, namesto, da bi tukaj stopili skupaj in ob, bom rekel vsej potrebni skrbi za varstvo okolja iskali produktivne rešitve, se temu afront nasprotuje, čeprav sami veste, da je to v državi velikanski problem. Se pravi zdaj apeliramo, da se preide iz neke faze nagajanja v fazo sodelovanja vsaj za ta čas dokler smo v situaciji, ko je dejansko treba ravnati vsak dan inovativno, da se rešujejo tekoči problemi in delajo načrti za tiste, za katere vemo, da bodo prišli. Kot že rečeno, vabilo enako kot je bilo na začetku tega mandata, kdor želi pomagati naj pride zraven, naj da ideje na mizo, predlaga ljudi, ki so sposobni in zagotovo bo Slovenija na ta način s tem pristopom bistveno uspešnejša. Če želite rušiti, delajte to v skladu s Poslovnikom, pa v skladu s proceduro, ki je pač običajna, da ne bo to jemalo preveč časa. Opozarjam pa na to, da se ne hodi čez rob zakona. S temi grožnjami se hodi čez rob zakona in se kliče nad Slovenijo neko situacijo, za katero smo ob osamosvojitvi vsi verjeli, da se nikoli več ne bo ponovila. Hvala lepa.
Hvala lepa. Predlog sklepa je obravnaval Odbor za gospodarstvo. Za predstavitev poročila odbora dajem besedo predsedniku mag. Branislavu Rajiću.
Hvala, gospod predsednik. Dober dan vsem. Odbor za gospodarstvo je predmetni predlog sklepa kot matično delovno telo obravnavalo na 20. nuji seji 8. maja 2020. Kvalificirani predlagatelji k predlogu sklepa niso vložili amandmajev. Na seji so bili predloženi predlogi za amandmaje odbora poslanskih skupin SDS, SMC, NSi in DeSUS k preambuli k 1. in 2. točki, ki jih je odbor po končani razpravi sprejel. Na seji je predstavnica Zakonodajno-pravne službe predstavila pisno mnenje službe. Pri tem je podala pripombe glede navedbe 239. člena Poslovnika Državnega zbora ter vsebine 2. točke predloga sklepa in pravne podlage za sprejem takšne vsebine. Glede predlogov za amandma odbora poslanskih skupin SDS, SMC, NSi in DeSUS k 1. in 2. točki je pojasnila, da gre zgolj za prenos vsebine iz 2. v 1. točko, zato omenjeni pomisleki službe še vedno za njih ostajajo. Na seji so predstavniki Vlade predstavili predlog sklepa z vladnim poročilom ter odgovarjali na vsa vprašanja in dileme razpravljavcev. Na seji je bila prisotna tudi predstavnica Računskega sodišča Republike Slovenije, ki je podala pojasnilo glede izdaje sklepa Računskega sodišča o uvedbi revizije smotrnosti nabav zaščitne opreme. V razpravi so nekateri razpravljavci nasprotovali proceduri obravnave predloga sklepa in menili, da za njegov sprejem v Državnem zboru ni pravne podlage. Glede vsebine je bilo izraženo mnenje, da vladno poročilo takratno situacijo in postopke nabav prikazuje enostransko. Nekateri razpravljavci so opozorili, da nobena država na epidemijo ni bila pripravljena in izrazili mnenje, da je prejšnja vlada glede na situacijo delovala proaktivno, njeni ukrepi pa so bili ustrezni in sorazmerni. Pozitivno pa so ocenili decentralizirane postopke nabav zaščitne opreme s strani javnih zdravstvenih zavodov. Izrazili so kritiko na račun ukrepov nove vlade ter centraliziranih postopkov nabave blaga preko Zavoda za blagovne rezerve. Menili so, da so ti potekali ne transparentno, ne sledljivo, ne racionalno ter bili podvrženi koruptivnemu tveganju. Da so bili nekateri strokovnjaki in odločevalci podvrženi pritiskom ministrov, politikov ter ostalih vplivnih deležnikov z namenom, vsiliti nabavo blaga točno določenih dobaviteljev. Problematizirali so tudi nabavo blaga preko posrednikov. Nasprotno so drugi razpravljavci opozorili, da so bila ob prevzemu poslov nove vlade skladišča zaščitne opreme prazna. Da je bila nabava zaščitne opreme na svetovnem trgu že močno otežena, dobava naročil negotova in iz dneva v dan držaja. Da so bili stroka in zdravstveno osebje zaradi kritičnega pomanjkanja zaščitne opreme močno zaskrbljeni. Nekateri razpravljavci so izpostavili pomen centralizacije nabav, ki je po njihovem mnenju odločilno pripomogla k temu, da je Vlada pravočasno uspela zagotoviti zadostno količino zaščitne opreme. Bili so mnenja, da so bili sprejeti ukrepi v krizni situaciji pravočasni in učinkoviti, projekt nabave zaščitne opreme v kriznih razmerah pa uspešen. Izpostavljeno je bilo dejstvo, da je Slovenija v prvem valu epidemije v boju proti virusu, uspela zaščiti zdravje in življenja svojih državljanov. Pri tem je bila Slovenija med državami, ki so beležile najmanj smrtnih žrtev, ukrepi v Sloveniji pa niso bili najbolj rigorozni. Razpravljavci so dopustili možnost, da so bile v postopkih nabav storjene tudi morebitne napake, ki jih bodo preverjali pristojni organi in v primeru ugotovljenih nepravilnosti, zlorab ali kršitev, v skladu s svojimi pristojnostmi, tudi ukrepali. Poudarili so pomen dobre koordinacije in sodelovanja med različnimi resorji in deležniki ter pomen izkušenj iz prvega vala epidemije za potrebno ukrepanje v primeru pojava novega vala epidemije. Odbor je sprejel amandmaje k preambuli, k 1. in k 2. točki predloga sklepa. Odbor je glasoval o delih predloga sklepa in jih vse sprejel. Glede na sprejete amandmaje in na podlagi 171. člena in prvega odstavka 133. člena Poslovnika Državnega zbora, pripravljeno besedilo dopolnilnega predloga sklepa, v katerega so vključeni sprejeti amandmaji. Dopolnjen predlog sklepa je sestavni del poročila odbora. Hvala.
Hvala lepa. Prehajamo na predstavitev stališč poslanskih skupin. Besedo ima Poslanska skupina Levica, kolega Miha Kordiš.
Hvala za besedo, predsedujoči. Če bi zakoni v tej državi veljali za vse enako, kot se sprašuje predsednik Vlade Janez Janša, potem bi sam Janez Janša ta hip sedel v zaporu, njegova vlada bi v zaporu sedela skupaj z njim. Pa ga imamo tu na mestu predsednika vlade, ko pol ure laže in laže in laže. Tudi o tem, kako ne da vsakič, ko je Janez Janša na oblasti, provizije ne gre v nebo, pa vemo, da se to dogaja. Začelo se je s trgovino z orožjem v 90-ih, nadaljevalo s patriami in sedaj z zaščitno opremo. In seveda zato ni nikogar presenetilo, da poročilo vlade Janeza Janše razkriva, da vlada Janeza Janše ni nič kriva. V tem poročilu o nabavah zaščitne opreme kaj veliko dejstev ne najdemo. A je zato toliko bolj bogato z lažmi, ki branijo bojno dobičkarstvo dobaviteljev povezanih s koalicijskimi strankami. Nabave zaščitne opreme in dogajanje na Zavodu za blagovne rezerve je udar Janševe vlade na državo po madžarskem scenariju v malem. Prvič, metanje javnega denarja kapitalističnim posrednikom razkriva razredno naravo vlade - izbiro biznisa na škodo ljudi. Drugič, ker gre ta denar le dobaviteljem s pravim strankarskim predznakom, se v vojnem dobičkarstvu skriva tudi strategije konsolidacije skrajno desne oblasti. Tretjič, uporaba vseh možnih oblik pritiska in kadriranja je politična tehnologija udara. In četrtič, surov pogrom nad strokovnjaki in žvižgači je pendrek vladne represije, ki tepe celo državo takrat, ko vladna propaganda odpove. Izguba desetin milijonov z nabavami zaščitne opreme prek posrednikov ni bila nesrečna slaba odločitev ali posledica težkih razmer, bila je zavestna odločitev vlade Janeza Janše. Da se dokoplje do provizij za svoje zaveznike v gospodarstvu, je zavrnila nabave z meddržavnim dogovorom s Kitajsko. Če se ti v več kot 200 milijonih poslov zgodi ena preplačana pogodba, je to napaka. Če ti zgodita dve preplačani pogodbi, je to nesreča. Dvajset ali več na veliko preplačanih dobav, no to, to je pa zavestno organiziran kriminal. Na tak način je iz proračuna izginilo nekaj deset in več milijonov evrov. Natančne številke v resnici niti nimamo. Če bi bilo poročilo vlade količkaj pošteno, bi jih v njem lahko zasledili. Ampak ni, ker vlada seveda lasten kriminal in krajo na veliko brani. A plenjenje države je celo manjši problem v primerjavi s tem, da je zavestna zavrnitev neposrednih nabav v korist provizij, izpostavila prebivalstvo COVID-19 po nepotrebnem. Oskrbovanci v domovih za starejše so se zaradi vladne malomarnosti znašli v središču epidemije. Umrlo jih je 65. Medicinske sestre in drugi delavci so bili prav tako na udaru, pa delavke v trgovini, proletarci v tovarni, osebje v UKC-jih in drugih zdravstvenih ustanovah, pa seveda vsi ostali. Vsa ta množica marljivih ljudi, odhajajoč na delo v epidemiji, ni ostala brez primerne zaščite zaradi situacije na trgu kot trdi vlada, ampak zato, ker se je ta ista vlada odločila, da opreme ne bo kupovala neposredno. In če provizije zahtevajo zdravstveno tveganje in smrtne žrtve med prebivalstvom, je to za Janeza Janšo, njegovo koalicijo in vlado sprejemljiva žrtev vojnega dobičkarstva. V Levici smo že od začetka pozivali k drugačnemu ravnanju in k neposrednim nabavam. Da se to da, je pokazalo več držav v naši evropski soseščini, recimo Nemčija. Pa Hrvaška - 5,5 milijonov evrov za 60 ton zaščitnega materiala, logistika vključena. No, Slovenija je za tretjino tega, to je 20 ton, samo za transport plačala 5,5 milijonov evrov kapitalistu Pečečniku. Po včerajšnjih razkritjih na 24ur smo lahko videli, kako je Acron pospravil 16,6 milijonov v provizijah, maržo so navili do 140 %. Pa sta to samo dva posla. Ostali niso kaj dosti boljši. Če bi bili v normalni državi, bi pri takih dejstvih vsi vpleteni odstopili, na čelu z ministrom za gospodarstvo gospodom Zdravkom Počivalškom. Ampak ne v Sloveniji. Tu skrajno desna oblast, polno zaposlena z udarom na proračun, parlament, policijo in medije, provizije brani z lažmi. Najprej so trdili, da neposredne nabave niso mogoče, saj da jih zakonodaja prepoveduje, a kaj hitro se je izkazalo, da to ne drži. Zakonske določbe, na katere se je sklicevalo ministrstvo za gospodarstvo, sploh ne obstajajo, na kar je opozorilo tudi računsko sodišče. Nato so odgovor spremenili: proizvodnja podjetja menda zahtevajo 100 % avanse, ker naj bi bilo za državo sicer preveč tveganja. A, glej ga zlomka, polne avanse je država nakazovala tudi posredniškim podjetjem, z njimi pa krila ne le stroške, ampak tudi provizije – Drobnik trade je za maske dobil skoraj 600 tisoč evrov avansa, pa je spet to zgolj samo en primer. In še celo po tem, ko so vsa ta razkritja prišla v javnost, je minister Počivalšek dalje vztrajal, da se ta nakazila avansov sploh ne dogajajo, ali drugače, vsem v obraz, je minister, dalje lagal. Ker so bili že v drugo zasačeni na laži, so vladni gospe in gospodje zgodbo spremenili še v tretje, »rekši«, da sami ne zmorejo, pa je tudi to laž. Vse druge države so za zagotavljanje kakovosti opreme na izvoru in podporo logistiki, uporabile svoje diplomatske mreže. Tudi Slovenija bi jo lahko, če bi le hotela. A ni hotela. Pismo SAZU, s ponudbo s Kitajske, z nizkimi cenami, velikimi količinami in vključenim prevozom, je le ena izmed ponudb. Kakšne so ostale, ne vemo. Prednostno, so na Vladi odpirali samo kuverte svojih, nič koliko jih je ostalo v predalu. Ne le, pri zavračanju ugodnih neposrednih nabav, minister Počivalšek v obrambi kraje in kriminala, laže tudi pri konkretnih poslih in vlada Janeza Janše laže skupaj z njim. Zagotovo pa nihče od teh gospodov, ne rešuje življenj. To počnejo delavci v zdravstvu, v domovih za starejše in še kje. Skupno jim je, da jih oblast izigrava za obljubljene dodatke in da jih je zaradi provizij za svoje posrednike, pustila brez ustrezne zaščite pred epidemijo. Nič čudnega torej, da je Vlada že na svojem prvem zasedanju, 13. marca, zamenjala generalnega direktorja policije. Če jih cela država gleda, kako kradejo, se morajo zavarovati vsaj pred pregonom. Kako? Z udarom na policijo. Imenovanju vojščaka SDS, Antona Travnerja na vrh policije, osumljenega zlorabe javnih sredstev, je hitro sledila še menjava prvega kriminalista. To je postal funkcionar SDS, Vojko Urbas, pred tem, v spolno nadlegovanje vpleten specialist za prisluškovalne in druge posebne metode. In za finale, je Vlada obvladala še slovenski FBI, Nacionalni preiskovalni urad, da se jim ja ne bi kaj zgodilo. Očitno je, da so bile na prvem mestu provizije, enako, kot pri trgovini z orožjem in patrijah. SDS je za oblast pripravljen narediti vsi. Od svoje zadnje priložnosti, v 2012, je Janez Janša potegnil sklep, da v prejšnjih poskusih ni bil dovolj radikalen, ker ni potolkel vse opozicije v parlamentu, ker ni potolkel vse opozicije izven parlamenta, ker ni zavzel vseh medijev, korona je zanj in zanje, samo priročno orodje, za državni udar po madžarskem vzoru. Žal ga politična sredina na veliko hrani in ga je na oblast sploh pripeljala. Z ustvarjanjem socialne bede in političnim drsenjem na desno, iz čistega oportunizma, sta najmanj prejšnji dve vladi trasirali pot skrajni desnici. Isti sredinski, ki so SDS na oblast pripeljali, je iz političnega prostora ne bodo odstranili. Skrajno desnico bodo le znova in znova hranili, od sredinske vlade do sredinske vlade, do končnega fašizma. Prehod od politične sredine do skrajne desnice je neprekinjen, logičen, zdrs v temo. Ampak, maske so padle. Raztrgali so jih raziskovalni novinarji, žvižgač Ivan Gale in dr. Rihard Knafelj, povozilo jih je 10 tisoč koles. Vi, gospe in gospodje, ste pučisti, provizije boste vrnili z obrestmi. Vaš udar na državo bo obranila hrbtenica solidarnosti in skupnosti. Blaginja za ljudi, demokracijo v državi, pokončna drža v politiki, kolesa na ulici, gnili kompromisi skrajni desnici so odpovedani. To je pot demokratičnega socializma. Smrt fašizmu, svoboda narodu.
Besedo ima Poslanska skupina Nova Slovenija – Krščanski demokrati. Kolega Andrej Černigoj.
Spoštovani gospod predsednik, hvala za besedo. Spoštovani gospod minister, spoštovani kolegice in kolegi. Spoštovani državljanke in državljani Republike Slovenije. Slovenija, Evropa in svet smo se z novim letom bili primorani soočati z vrsto izzivi, ki so korenito spremenili naše delovanje, mišljenje in nasploh, našo percepcijo življenja. Življenje in človeško dostojanstvo sta ključni gradnik nastanka Evropske unije in zelo pomemben temelj Krščanskih demokratov. Po nepojasnjenem odstopu prejšnjega predsednika Vlade, v najbolj zahtevnih časih tega desetletja, ki je zaradi politične preračunljivosti prepustil državljanke in državljane v veliki ogroženosti, obenem pa pozival k predčasnim volitvam, smo bili v Novi Sloveniji pripravljeni državnotvorno oblikovati novo vlado. Nova Slovenija in celotna vlada je na dan prisege v Državnem zboru sprejela prepotrebne ukrepe, ki so bistveno pripomogli k zelo dobrim in spodbudnim rezultatom v boju proti virusu COVID-19, za katere v državah članicah EU in svetovnih tujih medijih dobivamo priznanja in pohvale. Krščanski demokrati se zavedamo obilice napora, ki ga je bilo potrebno vložiti slehernemu državljanu, ki se je soočal ne terenu z epidemijo in njenimi posledicami v teh kriznih časih. Iskrena zahvala civilni zaščiti, vsem zdravstvenim delavcem, županom, gasilcem in vsem prostovoljcem, ki so nesebično stopili skupaj in rešili Slovenijo hujših posledic. Na žalost pri boju z virusom srčnost ni dovolj, ampak se je potrebno boriti proti nevidnemu sovražniku strokovno z zaščitno opremo, predvsem pa s hitrimi in pravilnimi odločitvami v Vladi in v hramu demokracije. Naša skladišča Zavoda Republike Slovenije za blagovne rezerve so bile ob predaji z zaščitno opremo skoraj prazna. Zaloga ni zadoščala za nujno potrebo v Republiki Sloveniji niti za en dan. Na tem mestu naj ponovim, v državnem logističnem centru v Rojah je bilo 16. marca 2020 na razpolago 93 tisoč 500 kirurških mask, 2 tisoč mask FFP1, tisoč mask FFP2, 3 tisoč 400 mask FFP3 in milijon 514 tisoč 380 lateks rokavic, 8 tisoč 649 zaščitnih kombinezonov in na zadnje 374 zaščitnih očal. In to kljub temu, da je Svetovna zdravstvena organizacija že v prvih dneh marca posvarila, da se svetovne zaloge zaščitne medicinske opreme zaradi naraščajočega povpraševanja, kopičenja opreme in zlorab hitri zmanjšujejo. Vlada Marjana Šarca pa temu ni prisluhnila in ni zagotovila dovolj ustrezne rezerven zaščitne opreme. Svoja opozorila tudi zaskrbljenost nad stanjem preskrbljenost z zaščitno opremo je v izjavi konec februarja izrazila tudi Zdravniška zbornica Slovenije. Takratni premier Šarec pa je na izjavo skorajda posmehljivo odgovoril, citiram: »To je tako kot da bi rekli, da se policisti bojijo strelnega orožja.« To dodatno kaže na to, kakšen je bil odnos gospoda Šarca do tega vprašanja ter dodatno pojasnjuje vzroke za pomanjkanje opreme za zdravstveno osebje v času po prisegi nove vlade. Svetovno povpraševanje po maskah in drugi medicinski opremi je v drugi polovici marca nekajkrat preseglo svetovno proizvodnjo, kar je predstavljalo za novo vlado skoraj nerešljivo situacijo pri zagotavljanju zaščitne opreme. Cena in dostopnost oziroma razpoložljivost zaščitne opreme pa se je spreminjala iz minute v minuto. Vlada je predlagala ustanovitev medresorske delovne skupine za sprejem, pregled in vrednotenje ponudb zaščitne opreme za preprečevanje širjenja nalezljive bolezni in Vlada je ta predlog sprejela. Naloge medresorske skupine, ki je v vmesnem času uspešno zaključila svoje delo so bile sprejem in pregled posameznih ponudb zaščitne opreme, vrednotenje zaščitne opreme v smislu izpopolnjevanja tehničnih standardov in posredovanje ponudb zaščitne opreme, ki izpolnjujejo zahtevane pogoje v nadaljnji postopek Zavodu Republike Slovenije za blagovne rezerve, ki je izpeljal postopek naročila in sklenil pogodbo za dobavo zaščitne opreme. V Novi Sloveniji se zavedamo resnosti položaja v katerem se nahajamo, zato smo se tudi strinjali s koalicijskimi in opozicijskimi strankami, da mora Vlada pripraviti izčrpno poročilo, o katerem smo razpravljali že na Odboru za gospodarstvo in ga danes obravnavamo v Državnem zboru. V poslanski skupini smo skrbno prebrali poročilo, ki ga je pripravila vlada in izluščili nekaj bistvenih ugotovitev. Prejšnja vlada je podcenila nevarnost epidemije, zato so bile posledice za Slovenije veliko hujše, kot bi lahko bile. Posledično so bili potrebni veliki težji napori in strožji ukrepi za zajezitev epidemije, kar je in bo povzročilo večjo gospodarsko krizo kot bi jo sicer. Drugič. V bolnišnicah smo imeli bistveno premalo postelj za intenzivno nego in nazadnje izvršilna veja oblasti ni pravočasno odredila karantene za tiste, ki so se vračali z okuženih italijanskih žarišč. Na drugi strani je sedanja Vlada pripravila podrobno poročilo, h kateremu so priložene številčne priloge, iz katerih je mogoče pridobiti vse relevantne in ključne podatke. Iz tega lahko sklepamo, da je bila sedanja Vlada pri zagotavljanju opreme zelo uspešna, posledično pa so naše skladišča pripravljena, medicinsko osebje pa je lahko pomirjeno, da se s takim pomanjkanjem opreme ne bodo več soočali. V slovenskem medijskem in političnem prostoru se v zadnjem času soočamo z morebitnimi očitki kaznivih dejanj. Poleg tega nekateri v Državnem zboru zelo lahkotno druge obtožujejo z težkimi besedami. Stališče Nove Slovenije – krščanski demokrati je, da imamo v Republiki Sloveniji ustrezne pristojne institucije, ki lahko na podlagi vseh razpoložljivih dokumentov tudi tega poročila temeljito raziščejo in podajo ustrezne ugotovitve. Vse drugačne oblike obračunavanja ter pozive k protestom in predčasnim volitvam, ko imamo uspešno in trdno koalicijo, ob enem pa še nismo zmagali vojne proti nevidnemu sovražniku ocenjujemo kot sicer legitimen, vendar nič kaj državotvoren boj za oblast. Za konec bi rad seznanil Državni zbor, državljanke in državljane Republike Slovenije, da bo Poslanska skupina Nova Slovenija – krščanski demokrati podprla sklep o seznanitvi s poročilom o stanju, razlogih, zalogah, naročilih osebne zaščite ter kritične medicinske opreme ob razglasitvi epidemije COVID-19 ter nabavah, ki so omogočili Sloveniji uspešni spopad z njo. Hvala za besedo.
Hvala lepa. Besedo ima Poslanska skupina Stranke Alenke Bratušek, kolega Marko Bandelli.
Spoštovani, predsednik! Kolegice in kolegi! Uvodoma spomnim, da so potrebo po pripravi poročila sprožila nedavna odkritja v oddaji Tarča, v kateri so bili priča številnim dejstvom o umazanih in preplačanih poslih nabave zaščitne opreme. Nepravilnosti je javnosti razkril tudi nekdanji pomočnik direktorja Zavoda za blagovne rezerve sedaj znan kot »žvižgač2. Po tej oddaji so medije preplavale novice o tem, da je vladajoča koalicija epidemijo zlorabila ne samo za zniževanje demokratičnih standardov v državi, ampak tudi za vojno dobičkarstvo. Ko so pod pretvezo reševanja ljudi odločeni posameznika domnevno mastno zaslužili in nekontrolirano zapravili javna sredstva, ponavljam, javna sredstva. Po prejemu težko pričakovanega vladnega poročila je postalo jasno, da od vladajoče oblasti ne bomo dobili zahtevanih odgovorov. Poročilo je nič drugega kot politični dokument, ki nakazuje pogled obstoječe koalicije in njenih ministrov o uspešnosti boja z novim korona virusom. Vlada z obstoječim poročilom ščiti svoje vrste in obsoja prejšnjo Vlado hkrati pa denimo ne pojasni zakaj dobave niso potekale direktno in mimo posrednikov, na kakšen način so potekale izbire ponudnikov, na kakšen način so potekale izbire takih in drugačnih ponudnikov, je dejansko prišlo do preplačil, so bili posli nabave zaščitne opreme zares čisti? Če sklenem iz poročila razen obtoževanj nekdanje Vlade nismo izvedeli nič, popolnoma nič. Ob tem poudarjamo, da sta bili dve stranki del nekdanje koalicije in sta članici sedanje. Znano je, da so ključni resorji za obvladovanje korona virusa gospodarstvo, obramba in zdravstvo. Gospodarstvo vodi sedaj novi star minister Počivalšek iz vrst SMC medtem, ko je resor za obrambo v prejšnji Vladi pripadal stranki Desus, ki sedaj vodi zdravstvo. Prav zato na prejšnjo Vlado ni enostavno kazati kot na celoto, saj vseh strank ne moremo metati v isti koš. Po odstopu predsednika Vlade se namreč nekdanja koalicija ni več sestajala, zato podatkov o delovanju ministrstev z izjemno naših treh nismo imeli. Vlada o svojem delu Državnem zboru poroča s sporočilom, Državni zbor pa se z vsebino poročila lahko le seznani. V nasprotju z ustavljeno poslovniško prakso je Vlada sama izoblikovala politično obravnavane sklepe iz katerih izhaja, da je prejšnja Vlada delala sabo, sedanja Vlada pa dela odlično in to na podlagi poročila, ki temelji na gradivu, ki ga je Vlada seveda pripravila sama. Takšen poizkus sklepa, da Vlada v naprej določi kaj naj bi Državni zbor ugotovil, predstavlja grobo kršitev in poseg izvršne veje oblasti v zakonodajno, na kar je zelo jasno opozorila tudi Zakonodajno-pravna služba. Dejstvo je, da je stvarem enostavno treba priti do dna in naj posamezniki za svoja dejanja, če bo kršite ugotovljena, tudi odgovarjajo. Kajti z denarjem davkoplačevalcev je treba v vsakem trenutku ravnati pregledno, učinkovito in v duhu dobrega gospodarja. V tej zgodbi pa javni denar več kot očitno ni bil pod kontrolo. Ni bil. Spomnim, da smo v SAB kot prva opozicijska stranka kmalu po razglasitvi epidemije opozarjali, da poraba javnega denarja terja dodaten nadzor in sicer nad dodeljevanjem in porabo sredstev za krizne namene. Prav je, da se v kriznih časih varčuje ne pa zapravlja davkoplačevalskega denarja, zato je za stranko SAB najpomembnejše, da se razišče in raziščejo vsi vidiki, tudi ravnanja prejšnje Vlade, če je do nepravilnosti prihajalo. Poudarjam pa, da bodo kršitve te ali prejšnje Vlade za vedno pometene pod preprogo, če bomo v Državnem zboru Vladi dovolili, da bo ocenjevala samo sebe. V Poslanski skupini SAB ne moremo glasovati za sklep, ki nasprotuje Ustavi, zakonu in Poslovniku Državnega zbora. Hvala.
Hvala lepa. Besedo ima poslanska skupina Desus, kolega Jurij Lep.
Najlepša hvala za besedo, gospod predsednik. Spoštovani minister, spoštovane kolegice in kolegi! V Poslanski skupini Desus pozdravljamo izčrpno in temeljito pripravljeno poročilo o stanju, razlogih, zalogah in naročilih osebne zaščitne ter medicinske opreme ob razglasitvi epidemije COVID-19. Marsikaj lahko rečemo, da je bolje biti preveč previden kot premalo. Pri trenutni situaciji vidimo, da še to kako drži. Stanje zalog zaščitne opreme ob razglasitvi epidemije, ki ga lahko v poročilu zaznamo, je nerazumljivo, a vendar na drugi strani izraža realno stanje, da Slovenija kot mnogo drugih držav ni bila pripravljena na nastalo situacijo. Svet Evropske unije je 20. februarja 2020, odločno pozval države članice, naj spremljajo potrebne in ustrezne ukrepe, prejemali smo podatke, da cene zaščitne opreme rastejo, roki za dobave pa se podaljšujejo. Minister za zdravje v prejšnji Vladi, gospod Aleš Šabeder, je po nasvetih in pritiskih zdravstvene stroke in novo nastajajoče koalicije podpisal odredbo o razglasitvi epidemije, ki je začela veljati 12. marca 2020. 14. Vlada Republike Slovenije je odločno pristopila k reševanju prebivalstva in gospodarstva. Nakupi zaščitne opreme in priprave paketov pomoči so tako stekli. Kljub potencialni nevarnosti smo Slovenci pokazali, da zmoremo premagati vse izzive. Začeli smo šivati in izdelovati svoje maske, izdelali so se prototipi respiratorjev, ki so ključni pri spopadanju s posledicami bolezni pri najhujših primerih. Stopili smo skupaj tako, da smo stopili narazen. V Poslanski skupini Desus se zavedamo, da situacija v kakršni smo se znašli v samostojni državi, še ne pomnimo, a vseeno poudarjamo, da je kazanje s prstom preuranjeno. Preiskovalna komisija, ki bo preverjala celoten potek nabav in dogodkov, ki so se odvijali okoli zaščitne opreme, bo pokazala nepravilnosti in odgovorne, če bo to res tako. Šele takrat lahko pozivamo k prevzemanju odgovornosti tistih, ki so napake storili. Sprejeti pa moramo dejstvo, da se marsikaj kar bi lahko bilo storjeno v 13. Vladi Republike Slovenije, pač ni bilo storjeno. Moramo pa priznati, da je bila situacija kaotična, svet se je krčevito spoprijemal s krizo in opreme ni bilo dovolj, proizvodnja pa je bila pod velikimi pritiski. Celoten sprejem zaščitnih ukrepov za zajezitev epidemije, vključno z nabavami zaščitne in kritične medicinske opreme je tako potekal v izrednih okoliščinah. Delale so se napake, a delalo se je mnogo dobrega. Uspešno smo upočasnili širjenje in v veliki meri preprečili najhujše posledice. Smo na dobri poti, da to sedaj ni pravi čas za politično obračunavanje, temveč za složnost. Do cilja pelje še dolga pot. Zavedati se moramo pravice do nasprotovanja odločitvam o sedanjih ukrepih, a vendar je potrebno na tehtnico postaviti tudi ceno, ki bi jo morda zaradi tega plačali. Ima ogrožanje zdravja v tem obdobju res tako majhno vrednost, da smo lahko proti ukrepom, se sprašujem? Če nas že ne skrbi za naše zdravje, pa naj nas skrbi za zdravje vseh drugih, ki jih s temi dejanji lahko ogrozimo. Poslanci Poslanske skupine DeSUS priznavamo dejstvo, da je bilo pri nakupih zaščitne opreme mnogo izzivov. Izkušenj s takšnimi nabavami odgovorni niso imeli, za odločitve pa so imeli tudi zelo malo časa. Zato verjamemo trditvi državnega sekretarja na Ministrstvu za gospodarstvo, da so ravnali v najboljši veri. A če pri procesu samih ne bo prišlo do nepravilnosti, katere bo pokazala tudi preiskovalna komisija, naj pristojni organi vsekakor ustrezno ukrepajo. Ni pa še konec zgodbe koronavirusa v Sloveniji in po svetu. Prvi val smo uspešno prestali, kljub temu pa je pustil za seboj globoke gospodarske posledice. Ukrepi, ki smo jih sprejeli so bili namenjeni trenutnemu reševanju prebivalstva in gospodarstva. Ljudi smo v tem trenutku uspešno zaščitili, kar nam priznavajo tudi druge države. Gospodarstvo pa bo na žalost potrebovalo več let, da si opomore. Z zdravljenjem in zaščitno opremo med spopadanjem z virusom smo pridobili veliko izkušenj. V naslednjih pričakovanih valovih novega pojava virusa COVID-19 med prebivalstvom, bomo tako bolje pripravljeni. Tudi pri nakupih, ki bodo stekli sedaj že ustaljeni postopki, ki bodo zmanjšali napake in poskuse izkoriščanja. A dokler bomo ljudje, bodo med tudi takšni, ki bodo želeli stanje izkoristiti. Pomembo pa je, da smo se iz te zgodbe nekaj naučili in da lahko z dvignjeno glavo stojimo na tem, kar smo skupaj dosegli. Slovenija se je uspešno spopadala z epidemijo. Poslanci Poslanske skupine DeSUS bomo zato danes glasovali za predlog sklepa, ki je bil predlog na Odboru za gospodarstvo, s črtanjem imenske odgovornosti nosilcev javnih funkcij, saj bodo o tem odločali drugi preiskovalni organi. Za Poslansko skupino DeSUS je pomembno, da se je Državni zbor seznanil s poročilom Vlade, ki je pri svojem delu vsekakor odgovorna Državnemu zboru Republike Slovenije. Hvala za pozornost.
Hvala lepa. Besedo ima Poslanska skupina Slovenske demokratske stranke, kolegica Suzana Lep Šimenko. [[Mikrofon, če izklopite.]]
Najlepša hvala za besedo. Pred nami je zelo podrobno poročilo o nabavi zaščitne in kritične medicinske opreme, ki ga je pripravila Vlada Republike Slovenije. Poročilo zaobsega obdobje treh mesecev in se kot tako nanaša na obdobje Vlade Marjana Šarca in obdobje Vlade Janeza Janše. Poročilo, ki se sicer razprostira na 83-ih straneh, pa več kot tri četrtine prostora namenja aktivnostim v času aktualne Vlade. Vsebuje pregled izvedenih naročil in realiziranih dobav po dnevih, aktivnosti organov, ki so pri nabavi sodelovali in priloženi so bili tudi vsi zapisniki. Pa se sprehodimo skozi vsebino in potek dogodkov. Epidemija COVID-19 je izbruhnila konec leta 2019 v kitajskem mestu Wuhan ter se od tam zelo hitro širila po celem svetu. Prvi primer virusa v Evropi so bili ugotovljeni v Franciji in Nemčiji že proti koncu januarja 2020. V Italiji, kjer je bilo tudi glavno žarišče epidemije v Evropi, pa so prvi primer ugotovili v začetku februarja, v Sloveniji vemo, da je to bil 4. marec 2020. Na epidemijo virusa COVID-19 so se države Evropske unije različno odzvale, je pa večina držav tako izvedla najnujnejše ukrepe za preprečitev širjenja bolezni. Prvi ukrepi so se tako nanašali na vzpostavitev mejnih in zdravstvenih kontrol potnikov, zlasti tistih, ki so prihajale iz sosednje Italije. Sledile so prepovedi prireditev, zaprtje šol in vrtcev, omejitve gibanja in tako naprej. Zaradi hitrega širjenja epidemije so se morale države Evropske unije zelo hitro angažirati pri nabavi zaščitne opreme, predvsem zaradi splošno znanih izkušenj iz Kitajske in Italije je bilo nujno potrebno zagotoviti zaščitna sredstva, v prvi vrsti seveda za bolnišnično in zdravstveno osebje, ki oskrbuje bolnike. Zaradi pomanjkanja ustreznih sredstev se je namreč tako na Kitajskem kot tudi v Italiji okužilo veliko število zdravstvenega osebja. In kako se je pri tem odzivala Slovenija? Po številnih pozivih Zdravniške zbornice in zdravstvenih ustanov, je Vlada 27. februarja le odločila, da se uporabi zaščitna oprema iz blagovnih rezerv in sicer za 48 tisoč zaščitnih mask, 5 tisoč kombinezonov, 500 tisoč rokavic in praške za razkuževaje, vendar brez da bi odločila, da se ta oprema hitro nadomesti in ustrezno dopolni s situacijami primernimi količinami. Govorimo o 13. Vladi Republike Slovenije, ki je tako 27. februarja zgolj sprejela sklep, da se iz blagovnih rezerv sprostijo razpoložljiva zaščitna sredstva, ki so zadostovala zgolj za nekaj dni, Zavodu Republike Slovenije za blagovne rezerve pa je naložila, da izdana sredstva nadomesti do 31. decembra 2020. 3. marca je Svetovna zdravstvena organizacija ugotovila, da so se od začetka izbruha virusa COVID-19 cene osebne zaščitne opreme močno povečale. Za primer, cene kirurških mask za šestkrat, cene respiratorjev N95 za trikrat. Svetovna zdravstvena organizacija je ugotovila tudi, da so se dobavni roki za zaščitno opremo izredno podaljšali in da lahko dobava traja več mesecev, kot tudi, da so se razširile manipulacije trga in da se zaloge pogosto prodajajo tistim, ki ponudijo največ. Te ugotovitve bi morale biti pomemben signal tudi za ustrezno ukrepanje v Sloveniji, a žal temu ni bilo tako. 2. člen Zakona o blagovnih rezervah določa, da se blagovne rezerve oblikujejo za zagotavljanje potreb osnovne preskrbe pri večnih motnjah in nestabilnostih na trgih ob naravnih in drugih nesrečah večjega obsega. O tem katero blago sodi v osnovno preskrbo, kdaj se to blago uporabi iz blagovnih rezerv, kdaj in kako se te nadomestijo, pa seveda določa Vlada. Glede na že navedena znana dejstva, da je potrebno zagotoviti ustrezno zaščitno opremo, saj zaščitne opreme v Sloveniji ni bilo, da so količine te opreme zaradi velikega povpraševanja na svetovnem trgu bile omejene, bi Vlada morala ustrezno zaščitno opremo določiti kot blago osnovne oskrbe in nemudoma začeti postopke za njeno nabavo. Vendar 13. Vlada, Vlada Marjana Šarca pravočasno nič od tega seveda ni storila. 14. Vlada je zaprisegla 13. marca 2020 zvečer in s svojim delom začela še prvo noč. Prvo, s čimer so se seveda morali soočiti, so bila prazna skladišča zaščitne opreme. Stanje zaščitne opreme v blagovnih rezervah na dan 16. marca je bilo namreč zgolj 2 tisoč 700 kosov lahkih zaščitnih kombinezonov, nekaj čez 5 tisoč kosov zaščitnih kombinezonov višje zaščite, maske tipa FFP-1 7 tisoč kosov, maske tipa FFP-2 tisoč kosov in maske tipa FFP-3 tisoč 900 kosov, od tega jim je tisoč 500 kosov že pretekel rok uporabe. Oprema, ki je bila v blagovnih rezervah ob primopredaji naši Vladi, ni zadoščala niti za nekajdnevno zaščito zdravstvenih delavcev, kaj šele ostalih, ki so bili neposredno izpostavljeni tveganju okužbe. Ob tem je seveda smiselno spomniti, da je 13. Vlada 13. februarja 2020 sporočila, da je Slovenija za zajezitev koronavirusa bremeni odpremila materialno pomoč v obliki 1,2 milijonov zaščitnih mask Ljudski Republiki Kitajski. Sicer pohvale vredna gesta, a bi glede na količino zaščitne opreme, ki smo jo takrat imeli v Sloveniji, slovenska Vlada morala imeti v ospredju zaščito slovenskih državljanov. 13. februar je bil tudi dan, ko je potekalo izredno zasedanje ministrov za zdravje Evropske unije, zato bi pričakovali, da bi takrat Vlada ustrezno dopolnila zaloge zaščitne opreme in ne na drugi strani praznila naša skladišča. Marjan Šarec kot predsednik Vlade Republike Slovenije v odstopu je več kot očitno nevestno ravnal v službi in zavestno kršil 4. člen Zakona o blagovnih rezervah, saj Vladi kljub opozorilu Sveta EU, Zdravniške zbornice ni predlagal, da se zaščitna oprema, potrebna pri spopadanju z epidemijo, uvrsti v blago osnovne preskrbe in da se zaloge zaradi grozeče epidemije bistveno povečajo. Še več, predsednik vlade Marjan Šarec je zavajal državljane Republike Slovenije, zdravstvene in druge institucije z izjavami, da ima Slovenija dovolj zalog ter, da ima pripravljen celovit načrt za primer izbruha epidemije korona virusa, ki ga bo Vlada aktivirala v primeru potrebe. To je bila seveda neresnica, saj Slovenija takšnega načrta ni imela. Narejen je bil zgolj spisek možnih ravnanj v skladu z Zakonom o nalezljivih boleznih, v primeru epidemije navadne gripe, pa tudi ta akt ni imel nobenih značilnosti državnega načrta. Uprava za zaščito in reševanje je imela izdelan načrt svojih ukrepov in seznam potencialnih ukrepov drugih organov, ki pa je seveda bil brez priloženih osnutkov potrebnih aktov. V njem je bilo predvidenih zgolj 7 tisoč zaščitnih mask. Slovenija je mejna država z Italijo, kjer je bil največji epicenter Covida-19 v Evropi. V Italiji so izredne razmere razglasili 31. januarja 2020, 22. februarja pa so utrdili izolacijo zaradi epidemije kar v 10 italijanskih mestih. Epidemija se je v Italiji namreč zelo hitro širila in zahtevala ogromno število smrtnih žrtev, kar je bilo glede na poročanje v medijih splošno znano tudi pri nas. Kljub temu, da mejimo z Italijo in da so številni Slovenci v času šolskih počitnic množično odhajali na smučanje v Italijo in je tako obstajala velika nevarnost širjenja virusa iz Italije, Marjan Šarec kot predsednik Vlade Republike Slovenije ni zagotovil, da bi vlada pravočasno sprejela ustrezne ukrepe za omejitev prenosa in razširitve virusa. Kot je v tistem času storila večina sosednjih držav. Kontrole potnikov na meji v času zimskih počitnic z Italijo ni bilo, niti tem ljudem ni bila odrejena samo izolacija. Zaradi pasivnosti bivšega predsednika Vlade Marjana Šarca je bilo zgolj vprašanje časa, kdaj se bomo s prvo okužbo soočili tudi v Sloveniji in do prvega primera okužbe je prišlo potem 4. marca 2020 in sicer je bila okužena oseba, ki je po javno dostopnih podatkih pripotovala preko Italije v Slovenijo. Že pred potrjeno prvo okužbo je bil takratni predsednik vlade v odstopu, seznanjen z opozorili stroke – tako glede pomanjkanja zaščitne opreme, kot glede nujnosti sprejema potrebnih ukrepov za preprečitev širjenja virusa. Vendar je vsa ta opozorila ignoriral. Navedeno potrjujejo tudi njegove izjave, ki jih je dajal za javnost. 27. februarja je na novinarski konferenci po seji Vlade dejal: »Civilna zaščita se bo vključila, če bo bolnikov več, takrat se bodo vključili še vojska, saniteta in drugi, a nismo še tam. Zato tisti, ki so pozivali k zaprtju meja, le širijo paniko.« Dejal je tudi: »Izjava, da se zdravniki bojijo virusa je legitimna, ne prispeva pa k umirjanju javnosti. Izkušnje iz sosednje Italije so pokazale, da zelo ostri ukrepi niso preprečili širjenja bolezni.« Dejal je tudi: »Popolnoma neustrezno je, da zdrave ljudi, ki prihajajo iz tujine, tudi iz ogroženih območij, ostajajo na bolniškem staležu.« 8. marca je gospod Marjan Šarec še vedno vztrajal, da pri nas nimamo epidemije in da ni bilo razloga, da bi Svet za nacionalno varnost sklical prej. Do sklica najverjetneje niti ne bi prišlo v kolikor pri tem ne bi vztrajal takratni mandatar za sestavo 14. Vlade, gospod Janez Janša, ki je potrebo po sklicu v javnosti večkrat izpostavljal. 11. marca je župan Šmarja pri Jelšah zaradi kritične situacije v občini samovoljno zaprl šole. Takratni minister za šolstvo Jernej Pikalo se je naslednji dan na to odzval z zgražanjem, da župani nimajo zakonske podlage za zapiranje šol, kar drži, a na drugi strani je župan dolžan zaščititi občane. Kasneje so se seveda njegove odločitve izkazale za pravilne. Šele 11. marca 2020 si je vlada Marjana Šarca Ministrstvu za zdravje naložila, da v skladu s 46. členom Zakona o javnem naročanju, pridobi nujno potrebno zaščitno opremo. 12. marca je Marjan Šarec naznanil, da bodo razglasili epidemijo in kot razlog navedel lažjo organizacijo dela. Takratni minister za zdravje, Aleš Šabeder je podpisal odredbo o razglasitvi epidemije, ki je začela veljati 12. marca ob 18. uri. Slovenija je tako, čeprav je neposredna soseda glavnega evropskega žarišča v Italiji, epidemijo razglasila šele dan za tem, ko je Svetovna zdravstvena organizacija razglasila pandemijo. Naj spomnim, Italija je epidemijo oziroma izredne razmere razglasila že 31. januarja 2020. Pomanjkanje zaščitne opreme in opustitev sprejema ustreznih ukrepov za zajezitev prenosa COVID-19 z Italije je imelo za posledico, da je do prvih okužb in s tem tudi do najhujših posledic prišlo prav v zdravstvenih ustanovah in domovih za starejše občane. Okužbo so namreč potrdili pri večih zdravnikih, ki so se okužili v Italiji, po prihodu iz Italije pa opravljali soje delo tako kot jim je bilo nenazadnje tudi dano navodilo ter okužbo posledično prenesli na ostale zaposlene in tudi na oskrbovance. 13. marca zvečer je prisegla 14. vlada Marjana Janše, ki se je takoj po prisegi sestala na svoji prvi seji in se nemudoma začela ukvarjati z ukrepi za zajezitev virusa. Kot že rečeno, so na zavodu za blagovne rezerve naleteli na prazna skladišča, opreme ni bilo niti za zdravnike, kaj šele za prebivalce Republike Slovenije. Prvi ukrepi nove vlade so tako bili: izdaja uredbe o določitvi najvišjih cen varovalne, zaščitne in druge zdravstvene opreme; centraliziranje nabave na Zavod za blagovne rezerve za celotno Slovenijo; ustanovili so medresorsko delovno skupino za sprejem, pregled in vrednotenje ponudb zaščitne opreme za preprečevanje širjenja nalezljivih bolezni COVID-19; vzpostavil se je spletni naslov ponudbe URSZR.si, kamor so bile preusmerjene ponudbe podjetij za dobavo mask. Od 24. marca do vključno 14. aprila, kar predstavlja kar 13 delovnih dni, je bilo pregledanih 1081 prejetih elektronskih sporočil. Zavod za blagovne rezerve je do 10 aprila kratkoročno zagotovil dovolj zaščitne opreme, zato je medresorska delovna skupina 14 aprila začasno zaustavila pregledovanje elektronskih sporočil. Naj spomnim, da so bile napovedi glede pričakovane širitve virusa v Slovenije s strani epidemiologov naravnost katastrofične. Če le izpostavim napoved slovenskega infektologa v Berlinu Andreja Trampuža, 25. marca je dejal, da bo čez 14 dni v Sloveniji s koronavirusom okuženih okoli 15 tisoč ljudi. Simulacija za Slovenijo jo predstavi takole: če je danes 480 okuženih, jih bo čez 10 dni 5 tisoč 90 in čez 14 dni 14 tisoč 500. Če jih 10 % potrebuje intenzivno nego, to pomeni okoli 500 čez 10 dni in tisoč 400 čez 14 dni. Zaradi vseh ostalih ukrepov od zaprtja vrtcev, šol, trgovin, omejitve gibanja na občine, smo se najhujšemu scenariju na srečo izognili. A kljub vsemu se je število hospitaliziranih oseb s koronavirusom v Sloveniji spreminjalo, vrh je doseglo med 29. marcem in 11. aprilom, ko smo dnevno beležili več kot 110 hospitaliziranih oseb. Velike napore je v preprečevanje širjenja okužb, negovanje oskrbovancev, predvsem v domovih za ostarele, testiranje in seveda zdravljenje obolelih s COVID-19 vlagalo zdravstveno osebje, ki se jim na tem mestu seveda iskreno zahvaljujem za delo, ki so ga opravili in ki ga opravljajo še danes. Žal zaradi začetnega pomanjkanja zaščitne opreme predvsem v domovih za starejše občane, so zboleli številni zdravstveni in negovalni delavci. Do tega nebi rabilo priti, če bi imeli dovolj zaščitne opreme ob samem izbruhu epidemije. Žal v Sloveniji kljub vsemu beležimo več kot 100 smrtnih žrtev oseb obolelih s COVID-19, največ med populacijo starostnikov iz domov za starejše Šmarje pri Jelšah, Metlika in Ljutomer. V kolikor bi predsednik vlade v odstopu Marjan Šarec pravočasno zagotovil razglasitev epidemije, pričel s postopki nabav osebne zaščitne opreme ter z Vlado Republike Slovenije sprejel ustrezno odredbo, s katero bi se določili pogoji za potovanja v države v kateri obstaja možnost okužbe z nevarno boleznijo COVID-19 in za prihod iz teh držav, do širjenja konec februarja in v začetku marca, do širjenja te bolezni pri nas ne bi prišlo oziroma bi prišlo v bistveno manjši meri. Posledično bi bilo zdravje ljudi prizadeto v bistveno manjšem obsegu in tudi premoženjska škoda bi bila manjša. Na tem mestu je seveda prav, da se zahvalimo štirinajsti Vladi, ki je v tako kratkem času in v izrednih okoliščinah, naredila skoraj nemogoče. Slovenija se je zaradi ukrepov, ki so bili izpeljani v tem času izkazala kot zgodba o uspehu spopada z epidemijo Covid-19, na kar so opozorili tudi številni tuji mediji in nenazadnje tudi Evropska komisija. Žal pa to, očitno, marsikomu ni pogodu. Namesto k odgovornemu ravnanju ljudi, ljudi raje pozivajo in celo sami sodelujejo pri demonstracijah in to kljub dejstvu, da zbiranje ljudi zaradi epidemije ni dovoljeno, kar se seveda kaže z znakom kaznivega dejanja, ob tem pa lahko ima za posledico, nov val epidemije in kot tako, ogroža zdravje vseh državljanov Republike Slovenije. V Slovenski demokratski stranki bomo poročilo in vložen amandma k sklepu s strani strank koalicije seveda soglasno podprli. Hvala lepa.
Hvala lepa. Besedo ima Poslanska skupina Lista Marjana Šarca. Kolega Marjan Šarec.
Hvala, predsednik, za besedo. Lepo je bilo poslušati predsednika Vlade. Kdor ga ne bi poznal, bi seveda z odprtimi očmi gledal in mu zaploskal. Vendar, je bil predsednik Vlade spet v svoji znani maniri, ko je mojster, tako imenovane, licentie poetice, se pravi, pesniške svobode, in me obtožil, da smo protizakonito razglasili epidemijo. Namreč, to ne drži, da ne bom uporabil besedo, da je to laž. Po zakonu, po katerem smo delali mi, je v členu napisano – »Epidemijo nalezljive bolezni, ter okuženo ali ogroženo območje razglasi oziroma določi minister, pristojen za zdravje.« Po novem, šele, epidemijo razglaša Vlada, kot posledico PKP-1, po tem zakonu šele, prej pa ne. Potem tudi, seveda, smo spet poslušali nekaj o mojem odstopu. Razlogi za moj odstop so znani že davno in sem jih pojasnil že 27. januarja, na tiskovni konferenci. Namreč, mi smo se znašli v situaciji, ko smo imeli 42 glasov, večino v parlamentu jih zahteva 46. - to je menda danes že vsem jasno. Ko je kolega Polnar že prej govoril, da se je pripravljen tudi pogovarjati o neki drugi Vladi in seveda stranka Desus že za proračun ni zagotovila vseh glasov, niti za druge zadeve, spomnimo se pa tudi glasovanja o ministrici Mlinarjevi, kjer je kolega Polnar celo govoril z besedami, da Avstrijka pa ne more bit ministrica in tako naprej in tako naprej. Skratka, ta Vlada ni imela osnovnih pogojev za politično delovanje in to se danes skuša prikazati kot nek pobeg pred korono. Naj me strela udari, če je 27. januarja Janez Janša vedel kaj o virusu. Mislim, da ne. Namreč, ko se je začela sestavljati Vlada oziroma še prej, ko je govoril na Odmevih, je govoril, kako je ta koalicija klinično mrtva, kako je odvisna samo še od cene Zmaga Jelinčiča. Verjetno je že vedel, saj so se verjetno že prej kaj dogovarjali, kar priča tudi sama hitrost sestavljanja nove, štirinajste, Vlade. Tako se mi zdi. Tako da, moj odstop nikakor ni metanje puše v koruzo in ne vem, kaj še vse skušate prikazati, kako, da sem zbežal s prizorišča in potem prihaja veliki rešitelj, Janez Janša, ki bo odrešil Slovenijo in še vsaj pol sveta zraven in se seveda gladko zlaže, da je razglas naše epidemije nezakonit. Lepo vas prosim. Mi smo delali po zakonu. Po zakonu je bilo pristojno Ministrstvo za zdravje in Ministrstvo za zdravje je razglasilo epidemijo na predlog Nacionalnega inštituta za javno zdravje, tako, kot je to tudi pisalo v zakonodaji. In nikakor na nobeno svojo roko. Minister je imel vso možnost razglasiti epidemijo, pa če bi bil jaz tisočkrat proti, pa nisem bil, ker vsi več veste, ki vas ni bilo zraven, a ne? Tako da če pogledate moje Twitte iz tistega obdobja, ko sem še vodil vlado, se nikjer nisem posmehoval epidemiji, daleč od tega, kot so se mogoče po kakšnih drugih državah, in smo tudi že 6. marca prepovedali obiske v domovih za starejše, 6. marca. Potem smo uvedli kontrolo na mejah in bili deležni kritike Francije, če se prav spomnim. Potem smo tudi prepovedali prireditve, odpovedali koncert Andrea Bocellija, nenazadnje pa tudi odredili zaprtje šol in vrtcev in takrat bili napadeni zakaj šele v ponedeljek, zakaj že ne danes v četrtek. Zato, da so se vsi lahko pripravili, zato da nismo imeli takšnih ukrepov kot jih imamo danes, ko dopoldan minister reče, da še do srede maja ne bo nekaj odprto, potem pa Vlada sprejme zvečer, da se z današnjim dnem nekaj odpre, recimo, knjižnice in druge ustanove. Vsak ukrep je treba tudi pripraviti. In sedaj če se vrnem nazaj. Že konec januarja se je sestala koordinacijska skupina, ki je delala na medresorski ravni, ampak seveda se ni vsakič fotografirala in tako naprej, ampak je delala. In tam se je tudi aktivno ukvarjalo s potekom tega virusa in seveda tudi pripravljalo na to, da se bo razglasilo tudi epidemijo. Slišali smo, da je ta vlada razkrila pogodbe in tako naprej. Ja, seveda jih je razkrila, ampak potem, ko nekaj časa ni deloval Erar in ko so bili hudi pritiski in huda zgražanja, potem je razkrila te pogodbe. Sedaj kar se tiče naše vlade, ki se je prva soočila s to krizo in to je vlada v kateri sta dve stranki, kis ta bili tako v naši vladi kot sta tudi v tej vladi. In verjetno so tudi že en mesec tudi kaj sodelovali med seboj. Namreč, kakšnega ministra tudi ni bilo na kakšno sejo vlade. Potem tudi ko se govori, kako se je predsednik vlade sedanji zavezal situacije in kako je že vse vedel, nič ni vedel, ker tudi v koalicijski pogodbi ni nič omenjeno in tudi ko je orisoval prihodnost na mandatarski seji je skoraj uro trajajočem govoru omenil vse skupaj samo dvakrat. Tako da tisti, ki govorite danes, kako, če bi vi bili prej sploh virus ne bi prišel iz Kitajske in tako naprej, to je larifari. In to poročilo, kot sem dejal, ni vredno papirja na katerem je natisnjeno. Kajti, v stari komunistični maniri, ki jo predsednik Vlade seveda zelo dobro pozna, saj nenazadnje bil je edini predsednik katerokoli stranke, ki je bil v zvezi komunistov, seveda pripravi takšno poročilo, da je vse super, briljantno kar se njega tiče, nas pa seveda obtožuje, da smo krivi nevestnega ravnanja in ne vem česa vsega še. To je tako, kot je bilo v vhodni Nemčiji, ko so bile lokalne volitve, pa je maja 1989 komisija ugotovila, da je enotna socialistična partija Nemčije dobila 98 in ne vem koliko odstotkov glasov. Tudi toliko niso bili, da bi se potrudili, pa mogoče sfrizirali rezultat tako, da bi mu kdo verjel. In enkrat v 90. letih, se spomnim, je predsednik vlade rekel, da si vedno najboljši, če se primerjaš sam s sabo. Potem je naštel Češko in druge in da tam pa vidimo, da temu ni tako. Še danes se tega spominjam. Tukaj se seveda ne primerja sam s sabo, nekaj manj, ker naša vlada pač virusa ni reševala dolgo. Ampak to je tako črno-belo napisano poročilo, da mu ne more verjetni nihče, razen seveda člani stranke SDS in zvesti gledalci in poslušalci Nove24 in tistim je to poročilo tudi namenjeno, gospe in gospodje, točno tistim, kajti slovenska javnost danes že ve, da ni tako. Tudi, kar se tiče delovanja naše Vlade nikoli nisem rekel, da smo bili idealni, da smo bili briljantni in da smo vse naredili prav in tako kot gospod Janez Janša rad pove, da so po bitki vsi generali tako je tudi tukaj, kajti mi smo se prvi soočili s tem virusom in potem je Janez Janša v svojem govoru ni potreboval veliko časa, da je prešel na medije, na proteste in na ne vem kaj še vse. Ko sem ga poslušal kamen bi zajokal ob teži bremena, ki jo ima na svojih ramah o tem, ko mu vsi nagajamo, ampak ta isti mediji so bili eden mesec popolnoma složni s to Vlado, so objavljali tudi sprehajalce, ki jih mogoče niti ni bilo toliko, zato da je ta Vlada lahko, potem še zaprla meje občin. Skratka, v nobene mediju eden mesec nisem zasledil nobenih težav. Težave so se pa pojavila takrat seveda, ko je širna slovenska javnost preko teh medijev ugotovila, da so bile provizije, da so bile marže in kako se je to opremo kupovalo tako, da to jamranje o nagajanju opozicije. Opozicija ima v parlamentu 38 ali koliko glasov, imate absolutno vso pravico jamrati, čez opozicijo, ampak opozicija nima večine. Ko smo mi Vlado vodili pač kot Vlada nismo imeli večine in je bilo drugače, vi imate vso večino in lahko delate praktično kar hočete in to ste tudi naredili. Naredili ste tako zakonodajo, da ste vrnili notri še tisto, kar ne sodi notri in tako naprej. Janez Janša je danes spet ponavljam zadeve, ki jih je ponovil že večkrat in tudi ne držijo. Tudi mislim, da so ga postavili ne bom rekel ravno se bom lepo izrazil, da ni držala trditev, da 400 projektov stoji na Arsu in tako naprej, zaradi nevladnih organizacij in ne vem koga še vse in zaradi protestov seveda. Če danes govorimo o ukrepih naše Vlade pa, potem druge Vlade mislim, da res ne sodi zraven jamranje čez medije in čez civilno družbo in čez ne vem koga vse in seveda že obtoževati na koncu, da bo, zaradi tega kolesarjenja, da bo spet prišel drugi val. Kajti, obtoževati mene za smrti v Sloveniji je milo rečeno deplasirano. 80 % smrti smo imeli v domovih starejših občanov. Mi smo že 6. marca prepovedali obiske v domovih starejših občanov in če pogledamo časovico kdaj so se te okužbe začele je jasno, če že kdo nosi odgovornost, če lahko govorimo o Vladi kot tisti se je to zgodilo bistveno kasneje. Je pa vaš osnovni problem, da ste sami sebi vse prevalili na Vlado, kajti krizni štab, ki ste ga ustanovili je bil evidentno proti zakonit in ste pa pod okriljem noči tudi hitro ukinili, ker ste videli, da nima pravne podlage, ker sem že navedel prej 7. člen, ki pravi, da ima izključno pristojnost Ministrstvo za zdravje. Sedaj bom pa o zavedanju o epidemiji citiral Ministra za zdravje gospod Gantarja z dne 13. marca z odbora, citiram, da mi ne boste tam iz SDS strani meni prilepili te izjave, ker pač to radi delate, takole je rekel: »To je nova bolezen, COVID-19 je pač nekaj novega. Ne bom rekel, da ni v neki perspektivi pa v filmih pa povsod takšen scenarij bil vedno možen, da se bo slej kot prej neka taka bolezen pojavila dejstvo pa je, da je to sedaj v praksi dejansko nekaj, kar je presenetilo ne samo Slovenijo, ampak tudi vse ostale, ki so pa mogoče tudi marsikje bolj učinkoviti kot smo mi v tem delu. Seveda mislim, da so ukrepi dobro dorečeni, predvsem bo zdaj pozornost morala biti tudi, da se bodo res izvajali tako kot je tudi dogovorjeno. Potem na smučarje in neodgovorno ravnanje kolegov. Neodgovorno ravnanje kolegov, pravite. Ja. Jaz vidim tukaj ta problem malo drugače. Jaz, mimogrede, jaz sem bil do 19. februarja tudi na smučanju v Italiji, pa takrat še praktično ni bilo govora o koronavirusu kaj dosti, razen kitajske. In ne samo Slovenija, kaj ne, ne samo Slovenija, večina držav kot sem rekel, je ta problem koronavirusa podcenila, tudi stroka ga je podcenila. To ni, še enkrat, to ni ne očitek ne politično razmišljanje, ampak saj pravim, kot rečeno, večina držav je problem podcenila, tudi mi. Ali veste, ko gledaš, ko ti nekdo reče, poglejte celo jaz sem razmišljal na ta način, v začetku, ko ti vsi trdijo, poglejte, to je gripa, zato še enkrat, potrebno je resno vzeti problematika koronavirusa, gre za resno situacijo, ni pa potrebna panika. Potrebno je spoštovati samo to kar je bilo narejeno, kar je bilo navodil danih, potrebno je spoštovati ukrepe. To je povedal zdravstveni minister 13. marca na seji odbora. Se pravi, kdor meni govori, da ste vi že en mesec vse vedeli, in da ste imeli vse pripravljeno, seveda me ne prepriča. In tole poročilo je seveda enostransko, zavajajoče in kot sem rekel, namenjeno predvsem javnosti znotraj stranke in prepričevanju kako je vse z vaše strani super, kako je vse odlično in kako je Janez Janša spet opravil odlično nalogo. In potem seveda Janez Janša spet zajoka nad opozicijo, grdo opozicijo, kako mu nagajamo, kako ga v času epidemije oviramo, itn., a depeše se pa lahko pišejo v času epidemije. A z mediji se pa lahko iz hvaležnosti do RTV Slovenija, ki je mimogrede ves čas korektno poročala, tako kot leta 1991, katerega ima predsednik Vlade in njegov glavni govorec Jelko Kacin, katerega imata tako rada in bi se na vsak način rada vrnila v tiste čase, ampak povratka ni, čas je šel. In RTV Slovenija je ves čas korektno poročala, v zahvalo gre ta Vlada potem menjati programske svetnike, da notri programske svetnike, ki niti naročnine ne plačujejo, itn. Zamenja direktorja policije, lomasti po nacionalnem preiskovalnem uradu, lomasti po inštitutu za javno zdravje, ko se vračamo v čase, ko so vrači določali za naprej, ko reče mirno direktor inštituta, da so bili ljudje za veliko noč spet nepazljivi, in glej ga zlomka, nove okužbe. Ja kaj so pa delali ljudje za veliko noč? Saj smo po televiziji gledali kako je župnik blagoslavljal jedila iz avta na daleč, razen če je virus razmetal naokoli. Veste, to so neresne trditve. In ta Vlada je zalomastila po vseh ustanovah in to v času epidemije. Kako lahko potem nam očitate, ko opravljamo svoje delo opozicije, poslanke in poslanci, da v času epidemije ne vem kaj, rušimo, Vlada ima pa čas vse delati v času epidemije. Lepo je nekdo nameril čas, koliko časa je porabil Janez Janša na tviterju. To so številke, ki so enormne. In očitno ima Vlada dovolj časa za vse. Je čas za tviter, je čas za zamenjave, je čas za prepiranje z mediji, tukaj moram notranjega ministra omeniti, seveda on ima izkušnje, je bil direktor Nova24 pa ve kako se temu streže. Skratka, če vi najdete čas za vse, za označevanje medijev z nekimi basnimi in z nekimi oznakami, ki niso primerne ne za današnji čas ne za katerokoli zrelo demokracijo, in to predsednik Vlade objavi na vladni spletni strani in potem pa joka kako so mediji grdi, kako grdo delajo z njim in kako grdo delajo s to Vlado. In potem Anže Logar, zunanji minister seveda, pošlje tako imenovano zasebno pismo. Zasebno pismo, o katerem seveda ministrica za pravosodje ne ve nič in tako naprej. Skratka, če ima Vlada čas za vse te zadeve, potem očitno ni tako pomembno vse skupaj. Zdaj pa še gospa Lep Šimenko, seveda spet tiste maske, ki smo jih spravili na Kitajsko, spet isto. To smo ponovili že tisočkrat, to je slišal tudi predsednik Vlade še na našem Svetu za nacionalno varnost. Te maske niso šle iz skladišč Republike Slovenije. In ko govorite o praznih skladiščih, vi imate temeljni problem, da so bile pred epidemijo za nabave opreme zadolžene same ustanove. Blagovne rezerve so imele blaga samo za tisto najnujnejše in blagovne rezerve niti nikoli niso bile predvidene, da bodo import-export podjetje kot se to zdaj dogaja, ko eden za drugega ne ve kaj dela in potem seveda, ko »zagusti«, po domače povedano, potem je pa kriv gospod Zakrajšek, pa gospod Gale in seveda ta Vlada ni nič kriva, tako kot Janez Janša ni nikoli nič kriv. Ampak jaz ga spremljam že praktično od Roške naprej, ker sem bil pač čuden otrok, pa sem gledal dnevnike, politiko in te zadeve in mene pač ne prepriča. Žal. Mene ne prepriča, tako kot me ne prepriča tole poročilo in če sem jaz za [[…]]Če moram jaz za malomarnost v zapor, potem ne bom predvideval naprej. Zato seveda tega skrpucala od poročila v naši stranki, ne samo da ga ne moremo podpreti, ampak o njem ne moremo glasovati, gospod predsednik Državnega zbora. O tem se ne da glasovati. Ker ne more Vlada sklepov prinesti v Državni zbor in potem naj Državni zbor o tem glasuje. Ko sem bil še predsednik Vlade, ste me gospe in gospodje iz SDS učili kako se obnaša gost v hiši. In predstavljajmo si, da bi jaz prinesel takšne sklepe v Državni zbor. Kaj bi poslušal! To bi bilo enega vzdihovanja, zavijanja z očmi. Jaz sem vas vsaj toliko odrešil, da ne sedim blizu vas tamle, toliko lažje dihate zdaj, kljub maskam. Ampak to je nezaslišano! Če bi si naša Vlada to privoščila, mene zanima te primerjave, ki jih zdaj dajete in potem cene nabav ventilatorjev naše Vlade dajete z DDV, z vsem, svoje brez in potem seveda trdite, da so cenejši. Če bi za leto in pol delovanja naše Vlade naredili primerjavo med vami in nami, na področju kulturnosti, na področju spoštovanja drug drugega, na področju, ne vem, teh področij je še nešteto, tisto poročilo bi pa bilo zanimivo. Kaj sem vse poslušal tamle na oni strani! In danes pride Janez Janša, seveda se usede in je največja žrtev na tem svetu. Največja žrtev. Me pa veseli, da je na koncu ugotovil, da bo problem recesija. To bo problem. In ko se hvalite kako ste zdravstveno vse rešili, ja, saj če ste vse zaprli, če ste vse omejili, če nihče ni mogel nikamor, je tudi normalno, da se tudi okužba ni mogla širiti in ne nazadnje ste nadaljevali tudi tiste ukrepe, ki smo jih predvideli in ki smo jih sprejeli. Kako boste pa reševali recesijo pa finančne probleme, milijarde so šle, dobili jih pa ljudje še niso. In ko bomo spet na 100 odstotnem javnem dolgu BDP-ja, kako bomo to reševali, to mene zanima. Vi lahko napišete 500 takšnih poročil, greste zvečer na Nova24, se hvalite, kako je Šarec grd, kako je nesposoben, kako je nemogoč, kako je ne vem kakšen, Janez Janša, ki je pa včeraj prišel v slovensko politiko, 2018 še vedel ni, da bo v politiki verjetno. Je pa vse v redu, vse čisto in tako naprej. Spoštovane gospe in gospodje, privoščite si, uživajte ob tem poročilu, ki ste ga frizirali 14 dni, da je potem približno tako kot ste želeli, da bo. Ampak mi o tem pač ne bomo glasovali, zato ker je to kršenje Poslovnika, ker je to kršenje pravne norme in nenazadnje kršenje avtonomnosti različnih vej oblasti. Hvala lepa.
Hvala lepa. Besedo ima Poslanska skupina Socialnih demokratov, kolega Soniboj Knežak.
Hvala predsednik. Spoštovane kolegice, cenjeni kolegi. Kadar smo pri delovnih zadolžitvah klicani na zagovor k svojemu nadrejenemu, da pojasnimo svoja ravnanja, ta postopek običajno poteka po pravilih, ki jih je postavil nadrejeni. Jasno je, kdo postavlja vprašanje, kdo mora odgovarjati. Jasno je tudi, kaj bi se zgodilo, če bi podrejeni skušal svojega predstojnika zavajati, izkrivljati dejstva, skrivati svoje napake ali pa zlorabljati postopek zato, da bi krivdo zvrnil na osebo, ki je njegovo delo opravljala pred njim. Tudi, če bi pri svojem delu storil vse pravilno bi se taka zloraba disciplinskega postopka za podrejenega lahko končala tudi z odpovedjo delovnega razmerja. 110. člen Ustave Republike Slovenije določa, da je Državni zbor Vladi nadrejeni. Vlada pa je odvisna od njegove podpore. Če Državni zbor pozove Vlado, da mu o čem poroča, obstaja za to predpisan postopek. Vlada posreduje svoje poročilo, Državni zbor o njem razpravlja in se z njim seznani. Če parlament oceni, da je na tej podlagi potrebno sprejeti dodatne sklepe ali kako drugače ukrepati je to svobodna odločitev poslank in poslancev, ki lahko potem sprožijo tudi ustrezne postopke. Postopek obravnave vsakega poročila pa je popolnoma enak, če se Državni zbor z njim v celoti strinja ali ne. Vlada soočena [[?]] z zahtevami javnosti in politike, da pojasni medijsko razkrite sume poudarjam sume, nepravilnih nakupov zaščitne opreme pa je na svojo ustavno vlogo pozabila. Še več, ne samo pozabila, kratko malo jo ignorira. Od trenutka, ko je Državni zbor izrazil svojo zahtevo po poročilu se je Vlada postavila v vlogo nadrejenega - tožnika in sodnika hkrati. Poročilo je pripravljala debela dva tedna. Nam poslankam in poslancem pa je za njegovo »prečito« dala manj kot dva dni časa. Postopek, ga je vložila na način, da bi preprosto preskočila razpravo o vsebini in takoj prešla na sklepe, ki jih je Vlada sama na dokumentu z glavo Vlade Republike Slovenije, posebej poudarjam, diktirala poslankam in poslancem, v njih pa vali krivdo na svoje predhodnike, namesto, da bi poročala o svojem lastnem delu. Vse to spoštovani je zloraba postopka. Če bi si jo privoščili zaposleni v odnosu do svojega šefa bi kot rečeno verjetno ostal brez službe. Tisti, ki bi morali biti na to pozorni, v prvi vrsti predsednik Državnega zbora, predsednik pristojnega delovnega telesa in tudi poslanci vladajoče koalicije, vsi po vrsti so zatajili, se v opozorilih obnašali popolnoma ignorantsko, kljub temu, da so bila sporočila zelo jasna. Gre za neustaven in nezakonit postopek, ki prav tako ni v skladu s Poslovnikom Državnega zbora. Na to je korektno in nedvoumno opozorila tudi Zakonodajno-pravna služba, da se postopek vodi na napačen način ter da bi sprejetje vladnih sklepov pomenilo protizakonito in tudi protiustavno dejanje. Predsednik odbora pa ji v petek ni dovolil spregovoriti, enako je v ponedeljek ravnal tudi predsednik Državnega zbora. Dopustila sta celo glasovanje o tem in vladajoča koalicija je sklenila, da pravna služba ne bo smela govoriti. Tega ni mogoče razumeti drugače, kot da so vladajoči namerno spregledali delitev oblasti, ki jo predvideva Ustava in postopki, ki jih določa Poslovnik Državnega zbora. Vlada in koalicijski poslanci so tako z eno potezo v celoti povozili ustavni red katerega so s svojo prisego zavezali tudi spoštovati. Ko Vlada stori kaj takega, je popolnoma jasno, da se bomo bistveno več pogovarjali o postopku, namesto o vsebini. Jasno je tudi, da bo večina ljudi težko razumela postopkovne zaplete in proteste opozicije. Pa če se ne držimo enih osnovnih pravil o načinu dela, enostavno določenih razmejitev med vejami oblasti, potem je naše delo globoko v redeči coni neustavnosti in nezakonitosti ter nima pravega smisla. Na ta način obstaja velika bojazen, da ta država kmalu ne bo več demokracija kjer vlada ljudstvo, ne republika v kateri so javne zadeve stvar javnosti. V pravi demokraciji imajo ljudje pravico vedeti in terjati pojasnila od vsake vlade, od vsake vlade. Zato poslanke in poslanci, ki smo zahtevali pojasnila in odgovornosti aktualne vlade, niso posegli po veljavnem orodju v takem primeru, torej obstrukciji in ne sodelovanju v sami razpravi. Vprašanja, katera odgovore so nam / nerazumljivo/ in država preveč pomembno, da bi postala neodgovorjena. Zato smo vztrajali in postavljali vprašanja, na katera Vlada v svojem poročilu ni odgovorila. V vseh medijskih razkritij in po pripravljenem vladnem poročilu po skoraj 12 urah razprave na Odboru za gospodarstvo, še vedno nimamo odgovora na praktično nobenega od vprašanj, ki so se postavljala kar sama od sebe. Tako še danes niti ne vemo, kolikšne naj bi bile primerne zaloge zaščitne opreme za primer epidemije, kako so se ocene potrebne količine zaščitne opreme za nabavo, kako so se ocenile. Vlada trdi, da je bilo potrebno kupiti vse in za vsako ceno. Očitno ne vemo niti, koliko dihalnih aparatov smo v Sloveniji imeli pred epidemijo. Na drugi strani pa so vladni nabavniki očitno natančno vedeli, koliko in kakšne ventilatorje morajo kupiti ter tudi pri komu. Ne vemo niti kdo in zakaj se je odločil za nabave zadolžiti Zavod za blagovne rezerve. Vemo pa, da so v medresorske skupine za pomoč pozabili imenovati predstavnike Direktorata za javno naročanje in Javne agencije za zdravila in medicinske pripomočke, za koordinacijo pa so zadolžili t.i. prostovoljce, ki so delali pro bono, za katere so vsi mislili, da imajo polna pooblastila za odločanja. Ni čudno, saj so komunicirali preko vladnih virov in podobno. Ne vemo kdo je Vladi in zakaj se je odločil, da moramo opremo kupovati preko posrednikov, namesto pregledno in neposredno proizvajalcu, vemo pa, da so vladajoči poslanci v parlamentu glasovali proti temu. Predvsem pa ne vemo, zakaj ni bil vzpostavljen sistem preprečevanja korupcijskih tveganj, ki so v taki situaciji povsem pričakovana. Spoštovane in spoštovani, vladajoči nikoli ne pozabijo povedati, da so z nakupi opreme reševali življenja. Celo svoje poročilo so poimenovali s tako zavajajočimi sila manipulativnim naslovom. Naše mnenje je, da je življenje reševala predvsem disciplina ljudi, ki so potrpežljivo upoštevali ukrepe fizične izolacije, prepoved obiskov v domovih za ostarele in bolnišnicah, zaprtje šol in vrtec, ustavitev javnega življenja in ne nujnih dejavnosti. Vsi ti ukrepi so bili namreč sprejeti v času, ko je nova vlada prevzemala posle od prejšnje. Odlok o razglasitvi epidemije je bil na primer sprejet že en dan pred imenovanjem nove vlade in je bil v trenutku njene prisege že v veljavi. Vemo pa, da je odločitev o centralizaciji vseh nabav zaščitne opreme sprejela aktualna Vlada pet dni po svojem imenovanju, če sem natančnejši, 18. marca letos. Zato je vsaj od tega trenutka dalje nanjo prešla tudi polna odgovornost za uspešno ali neuspešnost nabav. Minimalno kar moramo od nje zahtevati je, da pojasni svoja ravnanja. Nobena Vlada nima pravice, da se na vprašanja in pomisleke ljudi odziva na način, kot si ga je izbrala ta. Naj ob koncu komentiramo še poskuse vladajočih, da bi preusmerili pozornost na druge afere iz preteklosti. Ne nenadoma vladajoči terjajo razjasnitev vseh afer in sledove vsega v teh desetletjih izginulega denarja in prav imajo, to mora biti v interesu vseh. Spomniti pa moramo, da so vse največje, tudi najdražje afere slovenske zgodovine nastale v podobnih okoliščinah. Mudilo se je od danes na jutri, v situaciji, ko je bilo neizmerno nujno za vsako ceno nadaljevati s pomembnim projektom brez vprašanj in brez odlašanja. Ča bi že bil, da se vsi naučimo, da tudi v izjemnih okoliščinah ne moremo razveljaviti pravil, ki veljajo za vse. Čas bi bil, da se po30 letih naučimo, da mentaliteta amaterskega rihtanja nima mesta v urejeni državi. V Poslanski skupini Socialnih demokratov bomo še naprej vztrajali, da se okoliščine nabav zaščitne opreme raziščejo in dobijo epilog, brez prejudiciranja, tak ali drugačen. Samo na ta način lahko zagotovimo, da se v slovenski politiki končno vzpostavijo vrednote preglednosti in odgovornosti oblasti. Samo, če bo vsak vladajoči razumel, da je v službi ljudstva, imamo nekaj možnosti, da se situacija v prihodnosti izboljša in da ne ponavljamo istih napak. Ves čas trajanja obravnave poročila smo poslanke in poslanci Socialnih demokratov sodelovali v razpravi in terjali odgovore ter pojasnila, ki jih nismo dobili. Koalicijska večina in Vlada pa še kar naprej vztrajata pri sprejemu nezakonitih sklepov. Pri tem zadnjem pa Socialni demokrati ne moremo, ne želimo sodelovati, ker bi pomenilo suspenz demokratične ureditve. Spoštovane kolegice in kolegi, naše današnje stališče ne bo zgolj graja opozicije, ki želi le nagajati. Vlada se je namreč v sili razmer znašla nekako takole: z na hitro ustanovljeno telefonsko centralo, preko katere so se, ter tja klicali številni dežurni domoljubi, ministri, sekretarji, prijatelji, družinski člani vladnih predstavnikov in še kdo, ter navijali za to ali ono podjetje. Še več, vsi ti domoljubi, ki so želeli, kot pravijo, kar naenkrat državi pomagati, so čez noč postali tudi specialisti za medicinsko opreme ter lobisti še bolj dobronamernih podjetij in ljudi, ki so bili kar naenkrat najbolj usposobljeni za uvoz medicinske opreme, pa čeprav se z njim prej niso nikoli ukvarjali. To idilo velikega vladnega dobrodelnega kluba pa žal zmotijo opozorila in razkritja, da le ni bilo vse tako lepo in prav – da je vlada nabavljala opremo, ki jo je stroka opredelila kot manj primerno, da bil lahko bila ta oprema bistveno cenejša, po domače povedano, da nas bo ta velika dobrodelna akcija verjetno stala desetine, celo stotine preplačanega davkoplačevalskega denarja. Kaj vlada meni, da je naredila oziroma kako je ravnala pri nabavi zaščitne opreme, niti v tem trenutku ni pomembno. Naj spregovorijo dejstva, naj spregovori resnica. Vladi sporočamo tudi to, da vladno poročilo dejstev in resnice ne bo utišalo, žal pa nam bo danes spet vzelo preveč časa za politiziranje kdo je bolj ali manj kriv. Kljub vsemu temu pa verjamem, da bo prej ali slej prišel trenutek, ko vsi vladni poskusi zavlačevanja in iskanja stranpoti ne bodo več zalegli. In takrat bo čas za resnico – resnico, ki pa se je očitno ta vlada iz dneva v dan vse bolj boji. Srečno. Hvala.
Hvala lepa. Besedo ima poslanska skupina Stranke modernega centra, kolegica Janja Sluga.
Hvala lepa. Republika Slovenija se je ob izbruhu epidemije virusa COVID-19 srečala s pomanjkanjem zaščitnih sredstev. To je objektivno dejstvo, ki ga nihče od nas ne more zanikati. Cilj, ki ga je nova vlada ob nastopu svojega mandata zasledovala, pa je bil, da se zaradi reševanja življenj čim prej zagotovi zadostna zaščitna sredstva in ostalo kritično medicinsko opremo za tiste, ki jo potrebujejo. Obupani klici na pomoč iz zdravstva in socialnega varstva so bili zadosten razlog, da je aktualna vlada z nadčloveškimi napori in navkljub izrednim okoliščinam v zadnjih dveh mesecih storila vse, da je zadani cilj izpolnila. Razmere so bile zapletene in težke. Ljudi, ki so ponujali svojo pomoč, je bilo ogromno. Njihova angažiranost je bila kljub negotovosti na globalnih trgih, kjer je bilo povpraševanje bistveno večje od ponudbe, maksimalna. V SMC verjamemo, da je bila večina ponujene pomoči dobronamerna, četudi se je v vmesnem času zrežirala politična grozljivka s predznakom rušenja legitimnosti dela vlade in njenih ministrov. Da bi vlada v teh časih delo opravila popolnoma brezhibno, je bilo praktično nemogoče, a dejstvo je, da se nihče do sedaj še ni znašel v takšnem položaju in prepričani smo, da je vlada odgovorno naredila vse tisto, kar je v danem času lahko, predvsem pa tisto kar je morala. Dejstvo, da smo širjenje epidemije ustavili in da se je epidemiološka slika izboljšala, ne more izničiti nihče. To je pravi pokazatelj uspešnosti, kot tudi to, da imamo danes polna skladišča zaščitne opreme. V SMC ugotavljamo, da so podatki, ki so navedeni v poročilu vlade, izčistili podobo, ki je bila v zadnjih tednih skonstruirana izrazito enostransko in mimo nekaterih pomembnih, če ne že kar ključnih dejstev. A očitno za nekatere to še vedno ni dovolj pomembno. Izziv, ki nam ga je zadal virus, je preresen in prevelik, da bi ga izrabljali za medsebojna politična obračunavanja, pa se počne ravno to. In zato je pomembno, da se na nekatere ključne zadeve tudi jasno in nedvoumno opozori. Večkrat je bilo zastavljeno vprašanje glede izbire dobaviteljev. Zavod za blagovne rezerve je, v skladu z odločitvijo vlade sklepal pogodbe na podlagi 46. člena Zakona o javnem naročanju, zgolj s slovenskimi dobavitelji, saj poslovanje s tujimi subjekti v izrednih razmerah, ki so in še vedno vladajo na svetovnem trgu zaščitne opreme, predstavlja preveliko tveganje za javne finance. V danih razmerah je bilo za nakup zaščitnih sredstev pri tujih podjetij oziroma direktno pri proizvajalcih v večini primerov zahtevano 100 % predplačilo oziroma avans. Zavod se v prvi vrsti ravno zaradi nezanesljivih dobav, če je bilo le mogoče, ni posluževal predplačil in je moral zato dobavitelj sam poskrbeti za zavarovanje posla ter ta tveganja prevzeti nase. Namesto tega, je zavod raje izvrševal plačila šele po prevzemu. To mu je v resnici omogočalo, da se je v primeru pomanjkljivosti in napak, od dobavitelja zahtevala njihova odprava. Glede vprašanja cene zaščitne opreme, pa je potrebno poudariti, da so bile v tem obdobju na evropskem trgu povprečne cene določenih vrst zaščitne opreme tudi do dvakrat višje od cen, za višino katerih je naša država sklenila pogodbe o nabavi. V preteklih kritičnih tednih, so na evropskem trgu povprečne cene troslojnih kirurških mask znašale med 0,5 in 1,2 evra. Povprečna cena mask tipa FFP2, pa se je gibala med 3 in 6 evri. Slovenija je sklenila pogodbo o nabavi troslojnih kirurških mask za ceno 0,60 evra za kos, ter mask tipa FFP2 za ceno 3,40 evra za kos. Ti podatki zgovorno dokazujejo racionalno porabo proračunskih sredstev. Tudi sicer, pri nakupu cene mask, znatno povišanje lahko opazimo vsi državljani še danes. Predstavniki opozicije so v zadnjih tednih uporabili vsa politična sredstva, da bi se dobro in učinkovito delo Vlade zavilo v celofan obtožb po korupciji ter kriminalizacijo zahtevnega procesa nabav zaščitne opreme, pri tem pa so njeni glavni akterji pozabili poudariti, da so bila ob prevzemu mandata nove vlade, skladišča prazna, nabava zaščitne opreme na svetovnem trgu že močno otežena in iz dneva v dan dražja, zdravstvena in preostala stroka pa močno zaskrbljena pred grozljivih italijanskim scenarijem. Resnost opozoril je bila na vrhuncu, reakcije prejšnjega predsednika Vlade pa prepočasne, kar v Poslanski skupini SMC sicer obžalujemo, a smo na potrebnost hitrejšega in odločnejšega odziva opozarjali še, ko smo bili še člani pretekle koalicije. Na to so opozarjali naši ministri in še posebej je na to opozoril naš podpredsednik takratne Vlade, ki je terjal odziv. Ob vloženi interpelaciji zoper ministra za gospodarstvo, Zdravka Počivalška, bo sicer priložnost poglobljeno razpravljati ob njeni obravnavi v Državnem zboru in takrat bo čas, da se predstavijo vsa dejstva, iz katerih bo jasno razvidno, da je minister Počivalšek transparentno, uspešno in učinkovito izpolnil svoje temeljne odgovornosti oziroma naloge, ki so mu bile zaupane v nabavah zaščitne opreme. Zato so vse današnje opozicijske špekulacije, ki bodo zagotovo sledile, popolnoma odveč in nepotrebne. Poročilo o nabavah zaščitne opreme, ki ga danes obravnavamo, nedvoumno prikazuje, kako so postopki potekali, kdo je o njih odločal, predvsem pa, kakšne so bile razmere v kritičnih trenutkih, ob izbruhu epidemije in kako ne izmerno težko je bilo zagotoviti ustrezno in prepotrebno zaščitno opremo. V tem poročilu imamo številne dokaze, za katere do sedaj ni bilo dovolj posluha. Ta dejstva, med drugim kažejo, da so bila skladišča ob razglasitvi epidemije prazna, da je bil hiter dostop do zaščitne opreme praktično nemogoč in da so bila posledično ogrožena številna življenja v naši državi. Aktualna Vlada je navkljub izrednim okoliščinam, pravočasno zagotovila zaščitno opremo in to v krajšem času in po nižjih cenah, kot mnoge druge, primerljive, države, ter tako preprečila drastično hujše posledice epidemije. To, da Slovenija epidemijo obvladuje na tako učinkovit način, je naša skupna zmaga, naša in naših državljank in državljanov, ki so ob tem pokazali enormno mero zavedanja, razumnosti in odgovornosti. Skupna zmaga pa je edino, kar zares šteje. Nikakor ni pošteno, da se iz pomembnega dela preprečevanja epidemije koronavirusa v naši državi ustvarja kriminalna nadaljevanka. Slovenija je v prvem valu epidemije uspela zaščititi zdravje in življenja svojih državljank in državljanov. To je za nas najpomembnejše in to dejstvo je pravzaprav naše vodilo k temu, da bomo v Poslanski skupini SMC poročilo, iz katerega jasno izhajajo nekatere pomembne ugotovitve o stanju, razlogih, zalogah in naročilih osebne zaščitne, ter kritične medicinske opreme podprli. Kdor želi še naprej uživati v medijskem in političnem konstruktu, naj to počne. Kdor pa želi slišati dejstva, številke in dokaze, jih v tem poročilu zagotovo najde.
Hvala lepa. Končali smo s predstavijo stališč poslanskih skupin. Sledi splošna razprava poslank in poslancev o predlogu sklepa. Besedo ima Franc Rosec, pripravi naj se Robert Pavšič. Izvolite.
Hvala za besedo, gospod predsedujoči. Lep pozdrav vsem prisotnim! Danes imamo na mizi bi rekel Poročilo o nabavi zaščitne opreme in pa te bi rekel kritične medicinske opreme. Sedaj, če tega poročila danes na mizi ne bi imeli se ne bi imeli o čem pogovarjati, ampak bi še vedno sledili raznim bi rekel tem televizijskim oddajam, ki mogoče dajo kakšno novico, ki je povšečna, o kateri lahko govorijo 14 dni ali pa tudi tri teden ne pa neke stvari, ki so bile neke pozitivne zgodbe, ker o pozitivni izgubi kot, da poveš, da je uspešno dobra ne morem, potem govoriti bi rekel v nedogled. Očitek je bil, da je poročilo enostransko, da če četrt poročila bi rekel namenjeno prejšnji Vladi, tri četrt sedanji Vladi, da je mogoče je bilo tudi poročilo lahko popolno, ampak očitno ni bilo od prejšnje Vlade kaj notri za napisati, vsaj tako si jaz to predstavljam. Kakor sem danes slišal iz določenih razprav je prejšnja Vlada čeprav v odstopu zelo slabo delovala oziroma komunicirala se pravi neke komunikacije ni več bilo. Sedaj tako poročilo se lahko gleda z ene ali druge strani odvisno kako hoče ga kdo predstaviti. Mislim, da je to zelo dobra osnova, da začnemo se nekaj pogovarjati, da vidimo kje smo mogoče kaj storili v preteklosti narobe, kaj so slabosti in pa, da lahko določene zadeve tudi popravimo bom rekel pač, da bodo bolje delovale. Sedaj blagovne rezerve vemo, da so bila skladišča prazna, jaz mislim, da blagovne rezerve oziroma ta skladišča niso namenjena, da tam se nabira bi rekel neka pajčevina, ampak da je notri neka oprema, ki služi ob nekih kritičnih situacijah ali pa tudi za druge namene recimo, če so neke cene potrebne usklajevati oziroma da se kaj nižajo, da so del teh rezerv sprosti na trg. Bilo je večkrat rečeno zakaj ni država kupovala neposredno. Danes smo dobili pa tudi v medijih piše Evropska unija pač študirali tistih 300 tisoč mask je sporočilo, da so maske neustrezne se pravi tudi na nekem večjem nivoju, večjem aparatu, ko so neposredno kupili se jim je tudi nekaj zgodilo. Sedaj, če bi mi kupili neposredno pa bi bilo kaj narobe oziroma bi plačali avans 100 % v naprej pa mask ne bi bilo bi bil spet pogrom. Dejstvo je, da je bila sedanja Vlada uspešna, da smo epidemijo zajezili, da se sproščajo ukrepi, da bo lahko gospodarstvo začelo ukrepati in da bomo pripravljeni, ko se bodo začeli dejansko tudi tuji trgi odpirati. Vemo, da naše gospodarstvo je 70 % odvisno od izvoza in mora biti kot tako pripravljeno, ko se bodo trgi sproščali, čaka nas recesija, ampak na recesijo moramo biti tudi pripravljeni tako kvalitetno, da smo vse te ukrep uredili in da tudi lahko zaženemo gospodarstvo čim hitrejše, ko bo možno. Tukaj bi še iz tega poročila, ki je na mizi, ki je obsežno mislim, da je to zelo dobra popotnica za v naprej, da se to prouči kaj je bilo narobe narejeno v preteklosti in kaj se lahko izboljša v prihodnosti. To mislim, da je neka druga osnova in da se tukaj pogovorimo in da se tudi iz tega poročila bi rekel, potem potegne neke zaključki kako se določenih stvari lotimo v preteklosti ob podobnih primerih. Hvala.
Hvala lepa. Besedo ima Robert Pavšič. Pripravi naj se mag. Meira Hot. Izvolite.
Zakaj mi danes sedimo tukaj? Zaradi tega in kar je kolega Rosec rekel na osnovi tega se lahko povleče kakšen zaključek. Bom kar tri pikice naredil, ker nima smisla sploh razglabljati o tem političnem pamfletu. Danes mi kot poslanke in poslanci govorimo predvsem ljudem ne politikom, vi ste itak že odločeni v naprej kako boste glasovali in kako se boste odločili to v bistvu vemo že od 5. maja, ko smo dobili to poročilo. Verjetno ste ga nekateri dobili že prej. Jaz se pa na tem mestu iz srca in brez napisanega teksta, brez branja tega poročila, to je vladno poročilo, da so ga brali poslanci, se zahvaljujem predvsem ljudem. Ni politika zmagala tega virusa. Politika je ta virus izkoristila za svoje nečedne posle. In to bomo dokazali mi v prihodnosti. Ljudje so se s svojo odgovornostjo in požrtvovalnostjo odrekli osnovnim ustavnim pravicam, ne zaradi tega, ker b jim to vlada predpisala, ampak ker so se čutili dolžne in poklicane da to bolezen ustavijo. In je dovolj tega sprenevedanja, mečkanja, ukvarjanja z nekimi podrobnostmi. Veste kako rečejo v tujini takemu poročilu? To navržeš nekaj podrobnosti in to je »monkey business«. Nekdo se bo že notri vrgel na glavo in iskal napake v podrobnostih. Jaz sem izredno hvaležen mojemu koleg, koroškemu poslancu Jožetu Lenartu, ki je kot dolgoletni revizor v par sekundah našel take v nebo vpijoče napake, ki si jih ne bi privoščil običajen espe, z vsem dolžnim spoštovanjem do espejev, ki sam pripravlja svoja poslovna poročila. Tukaj pa celotna Vlada in celoten državni aparat popolnoma podlegel pritisku politike in Vlade. In v tej farsi poslušamo te mantre, ne samo danes, jih poslušamo že mesec dni, prazna skladišča, metanje puške v koruzo, reševali smo življenja, kaotično stanje, hektika. Ne, ta vlada je odstopila zaradi načelnosti. Nova vlada je pa nastala zaradi oportunizma. In to je enkrat treba iskreno povedati. V zadnjih nekaj dne, še niti ni mesec, smo postavili ogromno vprašanj. Če karkoli v tistem, kar smo mi izpostavljali kot neke teorije in možnosti, ni bilo res, bi lahko zanikali, pa niste. Kdor molči soglaša, pravi star slovenski pregovor. In sedajle predsednik Vlade govori, da smo v fazi nagajanja, on pa nam benevolentno ponuja fazo sodelovanja. Jaz se opravičujem, dokler ta zadeva ne bo kredibilno razčiščena, jaz v tej zgodbi ni šans, da sodelujem. Iz vesolja je videti, z Lune je videti, da tukaj nekaj ne štima. Pa se bom posvetil, tako kot sem že v nekaj zadnjih razpravah, samo ventilatorjem. Gantar, kandidat za ministra je 13. marca takrat povedal na hiringu, 168 ventilatorjev ima Slovenija in ta številka se je tudi pojavila v poročilu. Sedajle pa smo našli na spletni strani UKC, da so oni ob svoji inventuri napisali, da imajo 133 ventilatorjev. 168 minus 133 je 35, celotna ostala Slovenija je imela samo 35 ventilatorjev. Jaz tega ne morem verjeti. In to ji ne verjamem. Zakaj se je napihovalo te številke? Saj vsi vemo zakaj. Zakaj se je napihovalo pomembno zaščitnih mask? Vsi vemo zakaj. Ločiti pa je treba zaščitne in higienske maske, tudi to moramo govoriti. In kaj je bil prvi ukrep oziroma kaj je bilo prvo dejanje te vlade? Uničili so 50 mask FFP3 zaradi piar učinka in skupnega fotografiranja. To so najdražje in še danes zelo težko dobavljive maske. In namenjene zaščiti zdravstvenega osebja, ki je najbolj izpostavljeno. To je bilo prvo dejanje Vlade. Spustil bom vse to dogajanje kaj se je dogajalo z donacijo Kitajski. Vsi vemo, hvaležna nam je bila Kitajska, ker smo jim pomagali v najtežjih časih. To 16. marca, to se je potem razkrilo, slučajno. Slučajno so uhajali neki drobci v javnost s katerimi mi lahko sestavimo zgodbo in vzpostavimo na osnovi indicev neko našo teorijo. Vi je niste niti poskušali zavreči. 16. marca pošlje Mofcom Jelki Godec - ne vem kako je to do nje prišlo, ker je to stvar iz Ministrstva za zunanje zadeve, ona je pa sekretarka v kabinetu predsednika Vlade, ampak okej, to je, se lahko, pač Vlada dobro komunicira med svojimi resorji - dobi depeš Mofcoma, kako je potrebno s slovenske strani določiti podjetje, ki bo izpeljalo posel donacije 12 ton zaščitne in medicinske opreme in 220 ventilatorjev s kitajske. Kaj se je pred tem dogajalo, ne vemo, ker to bi lahko konec koncev lahko tudi Vlada sama izpeljala. Ampak ni, ker baje so Kitajci rekli, to moramo mi določiti eno firmo. To trdite vi, ampak to bo treba še dokazati. Dvakrat sem že izpostavil vprašanje. Ali je bilo podjetje določeno za izpeljavo tega posla Geneplanet in nisem dobil odgovora. In točno 2020 ventilatorjev je bilo naročenih. In da zdaj malo preskočim, da še ne poberem preveč časa svojim kolegom, teh 2020 ventilatorjev se je v tem poročilu nekje izgubilo. Od 17. marca, ko se je na vse možne kriplje in načine iskalo strokovno podlago, da so ti ventilatorji res dobri za nabavo, 18. marca bila sklenjena pogodba z Geneplanetom oziroma je bil tisti famozni avans in tisti famozni posnetek. 18 marca je bil tudi sklep Vlade, da se centralizira nabave in vse skupaj se nadaljuje do 24. marca, takrat direktor Geneplaneta prvič predlaga razveljavitev pogodbe kot odziv na negativno mnenje predstavnikov zdravstvene stroke. Tri dni pred dostavljeno prvo pišiljko ventilatorjev. Pa ni bilo tri dni prej, zato ker isti dan STA poroča, da je prišlo 20 ventilatorjev s kitajske kot donacija, ko je prišel na obisk kitajski veleposlanik k predsedniku Republike. So pa res glede na poročilo, čez teden dni, kako slučajno ne, prišli prvi ventilatorji Geneplaneta in to ti enaki. Piše notri, 22, 6. 4., ampak piše, kaj piše zraven, ventilatorji plus kompresor. Dajte mi malo te dobave 6. 4., prosim, do naslednjič objasniti, koliko je bilo ventilatorjev in koliko je bilo kompresorjev, ker se mi zdi, da je celotna slika vedno bolj kaže na to, da je bilo izbrano točno določeno podjetje za točno določen posel s točno določeno maržo. Po naših informacijah je kitajska nam ponudila v donaciji, donacija pomeni, da smo preskočili nakupno vrsto, 220 ventilatorjev po tovarniški ceni med 9 in 11 tisoč dolarji oziroma 14 tisoč dolarji komercialne cene, mi smo jih pa kupili za 36 tisoč 400 evrov brez DDV. Dajte prosim to zadevo vsaj zanikati in končno povedati, katera družba je bila izbrana za izpeljavo tega posla s Kitajsko. Pa je to samo ena zgodbica v vsem tem, 81 oziroma 82 strani dolgem poročilu. Niti poizkusa zanikanja tega ni bilo, ker ministra do zdaj ni bilo, pa še danes, ko je, je v ozadju. Verjetno ne bo odgovora. Tako da, jaz res ne vem. Lahko samo na žalost vse dogajanje v zadnjem mesecu dni strnem v besedah Gaja Augusta Oktavijana, velikega rimskega državnika in vojskovodje »acta est fabula« kar se je zgodilo je pravljica. In če rečejo, da preden si resnica obleče hlače, laž že trikrat obkroži cel svet. Jaz naj vam povem, da je resnica danes v formi in izredno pripravljena. Hvala.
Hvala lepa. Besedo ima mag. Meira Hot, pripravi naj se Violeta Tomić. Izvolite.
Hvala za besedo. Spoštovani gospod podpredsednik, spoštovane kolegice in kolegi! Torej na začetku bi se rada dotaknila vprašanja same zakonitosti sklepa, ki je v resnici predmet današnje razprave. V zadnjem tednu smo opozicijske stranke jasno in glasno opozarjale na spornost sprejemanja tega poročila v Državnem zboru. Dejstvo je, da so se vsa dosedanja poročila Vlade o posamičnih zadevah iz njene pristojnosti, bila v Državnem zboru izvedena po 239. členu Poslovnika, ki daje možnost Vladi pripraviti poročilo s katerim Državni zbor bodisi pisno bodisi ustno seznani v posamični zadevi. O tem lahko teče razprava, a o poročilih se ne glasuje in ne sprejema sklepov. Današnja točka torej vzpostavlja popolnoma novo in sporno parlamentarno prakso. Novo je tudi to, da je ta praksa v celoti v nasprotju s Poslovnikom Državnega zbora in potencialno z Ustavo in zakonom. Manever, ki se je zgodil v primeru tega poročila nikakor ne more biti napaka, ampak je nameren, ker bistveno vprašanje se poraja, in to je namreč zakaj takšno vztrajanje koalicije sprejemati to poročilo Vlade po zakonodajnem postopku oziroma po postopku za sprejem drugega akta, čeprav zelo dobro vedo, da je to narobe. Kaj je torej končni cilj? Ker če bi šlo zgolj za namero seznaniti Državni zbor o ugotovitvah Vlade, bi nedvomno sledili pozivom opozicije, umaknili akt iz postopka ter poročilo ponovno vložili v proceduro, v skladu s Poslovnikom. Pa vendarle temu ni bilo tako. Vztrajali so pri sprejemu sklepa kljub temu, da je bilo jasno izrečeno mnenje Zakonodajno-pravne službe, da gre za sklep, ki nima pravne podlage, ki je skratka protizakonit in protiustaven. In če smo mi pred Odborom za gospodarstvo še lahko mislili, da gre za neko napako pri vložitvi poročila v parlamentarno proceduro, pa smo nedvomno v razpravi na odboru lahko jasno razumeli, da ne gre za napako, da gre za manever s katerim želi izvršilna oblast v celoti povoziti temeljno vlogo parlamenta in doseči sprejem ustavno spornih sklepov. Čeprav so posamezniki s koalicije navajali, da bo sklep amandmiran in usklajen z mnenjem Zakonodajno-pravne službe, pa smo na koncu bili ponovno priča nespoštovanju tako Ustave kot zakona in Poslovnika, saj je se ustavnosporna in nezakonita točka sklepa zgolj formalno prenesla v prvo točko, v stilu volk sit, koza cela. Seveda to ni spremenilo ničesar, kajti vsebina, ki nima pravne podlage v Ustavi in zakonu je ostala in to je ključno. Ta sklep, ki bo danes najbrž sprejet, ker se pač vsi zavedamo, da bo koalicija mirno, brez slabe vesti glasovala zanj, absolutno posega v načelo delitve oblasti, v sistem zavor in ravnovesij kot ključnega postulata demokratičnega sistema. Bistvo sistema je, da so si vse tri veje oblasti enakovredne in izvajajo vzajemni nadzor druga nad drugo, skratka so si med seboj v razmerju prirejenosti. Nobena veja oblasti ni hierarhično nadrejena drugi, predvsem pa mora biti za dejansko delovanje sistema zavora in ravnovesij, vse tri veje morajo biti neodvisne. Predlog sklepa, ki je v gradivu še danes označen z glavo Vlade in ne Državnega zbora, postavlja Vlado v nadrejen položaj. Postavlja Vlado nad Državni zbor in Državnemu zboru jemlje eno izmed njegovih ključnih vlog v demokratičnem procesu, odvzema ji nadzorno funkcijo, kakor tudi njeno neodvisnost in avtonomijo. Ta sklep a priori ugotavlja politično odgovornost predsednika 13. Vlade Republike Slovenije in določenega uradnika v Zavodu za blagovne rezerve, ki si je pač upal v določenem trenutku spregovoriti o spornih praksah, pri čemer teh pooblastil Vlada nima. Vlada je izvršilna oblast in kot taka izvršuje politike, sprejete v Državnem zboru, ne obratno. In v skladu z našim ustavnim sistemom je Vlada odgovorna Državnemu zboru in ne obratno. Poudariti velja, da Državni zbor ni izvedel enega samega dejanja, da bi lahko sploh ugotovil kaj vse izhaja iz tega spornega sklepa. To bi lahko storil zgolj in samo, če bi v skladu z Ustavo bila ustanovljena preiskovalna komisija, preko katere bi se lahko izvedlo vsa preiskovalna dejanja, podrobno pregledala celotna dokumentacija, kakor tudi izvedla zaslišanja, da bi na koncu bodisi sprejeli bodisi ovrgli zaključke, ki jih v svojem poročilu pavšalno izvaja Vlada. Ta sklep torej dejansko govori o ugotovitvah Državnega zbora, ki pa, poudarjam, ni mogel še ugotoviti absolutno ničesar, ker ni izvedel enega dejanja, da bi lahko karkoli ugotovil in ker ni dobil niti enega samega odgovora s strani Vlade na ogromno postavljenih vprašanj. Toliko o transparentnem delovanju te Vlade. Poročilo je pripravila Vlada, s tem bi lahko zgolj in samo seznanila Državni zbor v skladu s parlamentarno prakso in o tem se danes ne bi smelo glasovati v obliki seznanitvenega sklepa. Seveda je v ozadju nekaj drugega, ampak mi res ni jasno, zakaj tako trdno prepričanje koalicije, da se bo s sprejemom tega sklepa zadeva končala in bo ugotovljena politična odgovornost prejšnjega predsednika Vlade. Ker temu enostavno ni tako. Vsi ti manevri in manipulacije koalicije samo potrjuje dejstvo, da je zahteva opozicije za ustanovitev preiskovalne komisije absolutno upravičena. In, če si vi resnično želite izpeljati ugotovitve in raziskati ozadja in dejansko stanje, potem boste dopustili ustanovitev preiskovalne komisije z vsebinski točkami, ki jih je predlagala opozicija in s predsednikom, ki bo prihajal s strani opozicijskih strank. Ker, če je kaj iz tega poročila v tem trenutku jasno je, da se je odprlo še veliko dodatnih vprašanj, da dejansko stanje nepopolnoma raziskano, da je poročilo najmanj kar je pristransko. V vsakem poročilu, ki bi izvedlo ugotovitve, kakršno je to poročilo, bi bilo najmanj za pričakovati, da bo podana možnost drugi strani do izjasnitve glede ugotovljenih dejstev, ampak tega ni bilo. Sama seveda menim, da je absolutno prav, da se razišče vloga in odgovornost prejšnje Vlade oziroma morda prejšnjih dveh vlad, a nikakor ne more vzdržati trditev, da se je z novo Vlado pač vse rešilo in kot vztrajno poudarjate reševalo življenja. Kar naj bi v bistvu upravičevalo popolnoma netransparentnost postopka in spornost izvedenih poslov. Spoštovani, tudi v izjemnih razmerah naša Ustava in naši zakoni še vedno veljajo. In res, vljudno vas prosim, nehajte ponavljati s to mantro o reševanju življenja kot prav odgovor na prav vsako vprašanje, ker je nedostojno, je podcenjujoče do tistih, ki pa so v resnici bili v prvi liniji in katerim se pa v resnici moramo zahvaliti za njihovo požrtvovalnost in opravičiti morda kot predlog vam za diskreditacije, ki ste jih nekaterim, ki so jih nekateri zaradi vas doživeli. Zato, ker so si upali javno oporekati odločitvam Vlade glede nakupa ventilatorjev in ki so vztrajali pač pri svojih strokovnih argumentih. Ker veste, življenja rešuje stroka, ga ne rešuje politika. Življenja so v času epidemije reševali zdravniki in zdravstvena stroka in kvečjemu naši ljudje, ki so se zelo dosledno zelo disciplinirano držali omejitvenih ukrepov tudi takrat, ko se je vedelo, da so ti ukrepi absolutno prekomerni in potencialno ustavnosporni, kljub temu so se jih držali. Vlada pa je v času epidemije zgolj oziroma bi morala zgolj izvajati svoje naloge v skladu z zakonom in Ustavo in to smo od nje pričakovali. Kar lahko še enkrat torej povem za to poročilo je, da po mojem mnenju je najmanj nepopolno, najmanj pristransko, ni prikaz dejanskega stanja, ampak zgolj in samo en pavšalen pogled sedanje koalicije na delo prejšnje vladne koalicije. Torej že to dejstvo samo po sebi nam da vedeti, da ne govorimo o nekem objektivnem prikazu dejstev. Da bi prišli do le-tega bi morali dopustiti delo preiskovalni komisiji, drugim pristojnim institucijam, morda bo do odgovora prišla Komisija za nadzor javnih financ, če bo dovolj vztrajala. In, če se dotaknem nekaterih ugotovitev Vlade, le-ta v poročilu spet kot mantro navaja, da so bila skladišča prazna. Pa mi še dandanes ne vemo, kje bi ta skladišča v resnici morala biti, kdo je direktno zadolžen po zakonu, je Uprava za zaščito in reševanje, ali je to Zavod za blagovne rezerve, ali so to zavodi sami, koliko časa bi ta oprema morala biti notri, torej ne vemo že osnovnih informacij, da bi sploh karkoli lahko v resnici zaključevali, kaj šele da bi mi lahko pristali na to, da je to samo zaradi tega, ker je bila prejšnja Vlada nevestna in konec zgodbe. Hkrati pa ves čas se ne izpostavlja, da na ključnih mestih, torej na obrambi, na gospodarstvu so bili v prejšnji Vladi popolnoma isti stranki sedanje koalicije. In torej najmanj, kar je, če drži vse, kar vi navajate v poročilu so pa one potem vsaj soodgovorne za zatečeno stanje. Če tega v poročilu ni zaslediti, ker je tam že v celoti ugotovljena odgovornost pač zgolj ene osebe oziroma pogojno dveh, drugega ni. Ti stranki bi pa v enem trenutku morali zavzeti neko določeno stopnjo samokritike, zamisliti se v lastnih vlogah v prejšnjih dveh vladah ter se vprašati o lastni objektivni odgovornosti za stanje, ki ga potem vi ugotavljate v poročilu. In tukaj kot ključno seveda velja izpostaviti, da je naš sistem sicer dovolj robusten, da samo en sam minister nikakor ne more, bodisi rešiti, bodisi pokvariti vsega. Odgovornost gre Vladi, torej odgovornost je Vlade kot kolektivnega organa, ki pa ni izkazala dolžne skrbnosti, ki je dopustila sporne ne transparentne in zaskrbljujoče prakse, o katerih zadnje mesece v medijih vztrajno berem. Sama sicer ne želim izpeljati nekih zaključkov samo iz medijev, želim se prepričati z nekimi dokumentiranimi gradivi, ki naj izkažejo realna dejstva. In tu smo ponovno pri ključnem vprašanju, na katerega vztrajno ga postavljamo, vztrajno ne dobimo odgovora in sicer kako je lahko za največje javno naročilo v samostojni Sloveniji, Vlada pooblastila ali Zavod Republike Slovenije za blagovne rezerve, ki ni imel znanja, ki ni imel primerljivih izkušenj, ki ni imel prave strokovne podpore, kaj šele kadrovske. Vse druge primerljive države so navedeno izvedle v prvi vrsti z vidika stroke. Zato je pri vseh vodilno vlogo imelo ali bodisi Ministrstvo za zdravje ali pa vsaj ključna izvršilna institucija, ki ima besedo zdravje v imenu. Samo Slovenija je tu izbrala svojo pot in našla nek nov način kako se to vodi. Torej kljub temu, da se je nabavljala zaščitna oprema in da je nujno, da stroka v resnici vodi postopek, je bilo vse skupaj prevaljeno na nek zavod, ki nima zakonsko definiranih nalog na tem področju, ki nima znanja za izvedbo takega naročila. Navsezadnje bi bilo logično to nalogo dodeliti bodisi Ministrstvu za zdravje, mora pod redno Ministrstvo za obrambo ali pa vsaj Direktoratu za javna naročila. Zato se tudi dozdeva, da zavod ni bil slučajno izbran, da je bilo vse v bistvu izvedeno namenoma, da bi se na ta način doseglo izogibanju odgovornosti. Nek uradnik na nekem zavodu podpisuje več deset milijonske pogodbe, nihče nad njim ne izvršuje dolžne skrbnosti. Ali pa gre v bistvu za nek zelo, zelo dober premišljen zastavljen konstrukt – sistematično izogibanje odgovornosti, s katerim so se pa tisti, ki so v resnici odločali, imeli zadnjo besedo pri nabavah opreme, pravno-formalno izognili kakršnikoli odgovornosti. Po moje enostavno ne more vzdržati sintagma, da je zavod popolnoma samostojno vodil vse postopke, pristojno ministrstvo oziroma medresorska skupina je bila pa tam zgolj za neko podporo, nek tehnični suport. To je podcenjujoče tako do poslank in poslancev, kakor do državljank in državljanov te republike. In zato še enkrat, to poročilo ni prikaz dejanskega stanja. Lahko pritrdim kolegom, da gre za nek politični pamflet, ki ugotavlja odgovornost ene vlade, hkrati pa ugotavlja odličnost naslednje vlade. In naj še zadnjič poudarim, Državni zbor bi se lahko s tem poročilom zgolj in samo seznanil, ne bi pa smel in ne sme o njem glasovati. Ne sme sprejemati protizakonitih sklepov. In danes boste s sprejemom tega sklepa spodkopali tako avtonomijo Državnega zbora, ki je temeljni državni postulat, kajti v koaliciji boste dovolili, da izvršilna oblast zakonodajni v celoti odvzame njeno ključno nadzorstveno vlogo in v resnici boste dosegli monopol oblasti, ki pa je tipičen za neke druge sisteme, definitivno ne za parlamentarno demokracijo. Hvala.
Hvala lepa. Besedo ima Violeta Tomić, pripravi naj se Jožef Horvat. Izvolite.
Ja, hvala za besedo. Saj veste kako pravi narod: »Vsaka država ima svojo mafijo, samo v Sloveniji ima mafija svojo državo.« Priča smo eni največjih korupcijskih afer v zgodovini Slovenije, po Patrii, pa orožarski aferi, pa poglejte no, v vseh treh je glavno vlogo igral nedotakljivi prvorazredni Ivan Janez Janša. Če ne bi bil prvorazredni nedotakljiv bi že zdavnaj odgovarjal za marsikaj, saj so knjige napisane o teh nečednih rabotah. Zato je tole poročilo pred nami čista farsa in o tem seveda ne bom glasovala. Govorili bomo o tem, kako Ivan Janez ni nič kriv, kako ta Vlada ni nič kriva in kako je kriva prejšnja Vlada, ampak glejte ga no, tale minister za gospodarstvo, gospod Počivalšek, ki tam sedi je bil tudi v prejšnji vladi minister in če takrat ni poskrbel, da bi bila skladišča polna, bi moral že zdavnaj odstopiti kot nesposoben. Kar mene najbolj prizadene in kar bi morali razčistiti tukaj je, da je v času korona krize kar ena petina Slovencev pristala na socialnem dnu. In vi imate obraz tukaj zagovarjati poročilo, v katerem Vlada ni nič kriva, medtem ko si je talala milijonske provizije svojem prijateljčkom. Vse druge države so to lahko uredile direktno pri dobaviteljih oziroma pri proizvajalcih, pa preko svojih diplomatskih poti, samo mi smo morali več kot 40 milijonov dati raznoraznimi strankami povezanimi osebki. Seveda boste rekli, da smo v vojni kot smo prej slišali proti nevidnemu sovražniku vse to spodbuja strah, ki z [[nerazumljivo]]nima nobene veze. Očitno je, da je bila v prvi vrsti pomembna provizija tako kot v trgovini z orožjem pri Patrii. SDS je za oblast pripravljena narediti vse. Vi, ki pa podpirate to oblast pa mislite, da ste v isti tej nedotakljivi avri, nedotakljivih in prvorazrednih. Od svoje priložnosti 2012 je Ivan Janez Janša potegnil sklep, da v prejšnjih poizkusih ni bil dovolj radikalen in da ni potolkel vse opozicije v parlamentu in zunaj njega in tako mu je korona prav prišla za državni udar. Izvršil je udar na medije, na stroko, na sodišča, na opozicijo, na civilno družbo, na okoljevarstvenike, da zdravstveno stroko, vojsko, policijo, NPU in tako naprej. Potem si ta isti človek dovoli kot eden »kalimero« tukaj nam razlagati, če smo v pravni državi, nam citirati Kazenski zakonik. Ja, bilo bi prav, da bi tudi za njega veljal Kazenski zakonik kajti grožnje stroki, grožnje vsem, ki mislijo drugače, grožnje zdravnikom kot je dr. Rihard Knafelj, dr. Noč grožnja s smrtjo so nedopustne. Tudi grozijo vsem zdravnikom, ki se ne strinjajo z njihovimi grdimi rabotami. Skratka, potem pa smo dobili »žvižgača« iz Zavoda za blagovne rezerve Ivana Galeta, ki tudi njemu grozijo s smrtjo, glej ga no, in je razkril kdo je vse pritiskal na te nabave ter, če prostovoljni lobist ministra Počivalška, potem sekretarka in nekdanja poslanka SMC, Andreja Potočnik, ki se je drla na zaposlene pa Alenka Jeraj, aktualna poslanka SDS pa Jelka Godec, nekdanja poslanka in sedanja sekretarka SDS pa Urška Bačovnik Janša, partnerica in žena predsednika Vlade, ki je urejala naročilo za XAN-MAX v stokratniku letnega prometa podjetja, odsluženi satelit skrajne desnice Marjana Podobnik, ki je, kar grozil z Janšo in Počivalškom in ko je lobiral za Dobnik trade, zanimivo, Podobnik je lobiral za Dobnik trade skratka, dolgoletni evropski poslanec Nove Slovenije, Lojze Peterle je urejal naročilo za podjetje svoje hčerke, minister Tonin iz iste stranke je 30 milijonski posel priskrbel, kar podjetju, v katerem je zaposlena njegova mati in tako naprej. Skratka, to se bere kot kriminalka. Imamo maile, kjer je SAZU brez provizije omogočil nakup opreme, vendar ne to je bilo nezaželeno. Skratka, ta Vlada je avtoritarna, nesposobna, pohlepna, totalitarna in zelo nevarna. Na žalost smo soočeni s protiustavnim delovanjem, nezakonitim delovanjem, potem privatizacijo proračuna, kjer se javna sredstva zlivajo na debelo v privatne žepe. Skratka, onemogočeno je delovanje opozicije in potem slišimo, da mi nagajamo in da nam nudite sodelovanje. Za božjo voljo želeli smo sodelovati že pri COVID 1 in COVID 2 zakonu pa smo videli kako ste nas zaobšli in ignorirali. Na žalost imam zelo malo časa in ga bom prepustila kolegicam še in kolegom iz Levice, vendar nikakor ne morem tole poročilo kakorkoli resno jemati. To poročilo ni samo farsa, ampak je sramota za Slovenijo in nedostojno je, da predsednik Vlade želi zamenjati tudi ljudstvo, kajti ljudstvo, ko se upre lažem, manipulacijam in kriminalu ima vso pravico, da se upre takim in da demonstrira kakorkoli in kjerkoli. Vprašanje ali imamo pravno državo je na mestu. In mislim, da bi se o tem morali pogovoriti, ampak samo v primeru, če bi ne tisti, ki so držali vrečo in vanjo tlačili, sami sebe tudi ocenjevali. Hvala.
Hvala lepa. Besedo ima Jožef Horvat, pripravi naj se Marko Bandelli. Izvolite.
Hvala lepa, gospod podpredsednik. Drage kolegice in kolegi, spoštovani gospod minister. Tokrat in zadnje dni še posebej poudarjam in res iskreno, ko pravim drage kolegice in kolegi. Razumite, prosim, tukaj tudi nek moj poziv, da vendarle smo v hramu demokracije, da imamo spoštovanje osebnosti človeka, dostojanstvo človeka in da po Aristotelu splošna sodišča, splošne razsodbe niso resnične, ampak so laži. So laži. Nekateri ste kazali poročilo, rekli 83 strani. 99,99 % opozicijskih poslancev, kot kaže iz dosedanje razprave, poročila ni prebralo, niti ga pogledalo. To je celotno poročilo, pardon, ene zelo velike tabele še nisem uspel sprintati, torej en fascikel. Saj sem razumel, da ta razprava ne bo razprava o poročilu, da bo ta razprava izključno intonirana na politično interpretacijo urgentne nabave zaščitne opreme, ki je reševala življenja, človeška življenja, da bo ta razprava šla v tej smeri, da mora ta vlada oditi. Z veseljem odidemo, sem že danes na tiskovni povedal. Imate zelo enostavne mehanizme napisane v ustavi, v zakonu, reče pa se mu, enemu izmed njih, konstruktivna nezaupnica. Kolegica Violeta Tomić, tu ste v hramu demokracije. Niste na odru. Na odru lahko rečete karkoli. Lahko rečete »ubila vas bom«, recimo, in je to zgolj teater. Rekli ste »minister Tonin je priskrbel posel podjetju njegove mame«. A se vi zavedate, kaj ste rekli? Debela laž, draga kolegica. Lažete v tem hramu demokracije. To ni podjetje Toninove mame, mama je v tem podjetju zaposlena, nima vodilne vloge in nima niti ene delnice. In Tonin ni zrihtal posla temu podjetju, kar je povedal vaš in naš Ivan Gale, ja? Ste gledali Tarčo? Dajte se malo nazaj zavrteti, pa dajte malo pobrskati po svoji resnici, saj jo, sem prepričan, najdete. Tako, da toliko tega lajnanja, vse to kaže na to, kar sem uvodoma povedal – gre za politično interpretacijo, gre za to, da se tukaj nekateri, predvsem iz skrajnega levega političnega spektra, greste izvensodne politične poboje. Ja, dobro ste slišali. To sicer ni moja retorika, ampak tokrat pa mora biti, pri polni zavesti jo pač moram artikulirati. In tako naprej več ne bo šlo. Mi imamo, hvala bogu, v tej državi, ki še ni stara 30 let, ampak imamo zakonodajo, ki ščiti dobro ime, ki ščiti tudi družine, ja, naše družine. In ne bom več dovolil, da kdorkoli, politika ali kdo drug, kar vse povprek nam lepi etikete »vi ste kriminalci, vi ste del organiziranega kriminala, pobasali ste stotine milijonov« in kot sem zdaj tudi slišal »vlada si je razdelila« toliko in toliko milijonov, »si je razdelila«. Za nas je ta urgentna nabava, pa če pogledam časovni okvir, do 30. aprila preteklost. Zdaj je čas, da se ta razprava preseli v parlament, bolj točno na Komisijo za nadzor javnih financ - tam je podlaga računsko sodišče oziroma poročilo računskega sodišča - in na razpravo parlamentarnih preiskovalnih komisij. Koliko jih bo, ali bo ena ali dve ali pet, je meni vseeno, samo da bo v skladu z zakonom. Za nas je ta nabava preteklost, za Novo Slovenijo. Zato je Vlada sama, Vlada sama, je pozvala Računsko sodišče, naj preišče celotno to nabavo in Računsko sodišče po mojih informacijah, že v Vladi oziroma na ministrstvih. Ravno tako, Komisija za preprečevanje korupcije. Naše stališče Nove Slovenije je, če bo kateremu politiku ali uradniku, Računsko sodišče ali KPK ali policija ali, takšno ali drugačno sodišče, odkrilo, da je pobasal 1 evro davkoplačevalskega denarja, tega človeka se mora sankcionirat in če je politik, mora za vedno zapustit politični prostor. Pika. Zato smo sami čakali 3 tedne, da bo, kot je napovedovala LMŠ, da bo predstavljen vendarle ta tekst, za ustanovitev parlamentarne preiskovalne komisije, v treh tednih ga niste uspeli spisat, gospe in gospodje, pa smo ga spisali mi, in še enkrat, kot sem javno že pozval tudi tukaj, vabimo vas k sodelovanju, zakaj, ker boste imeli večino, [[oglašanje iz dvorane]] večino boste imel, kajne. Kolega Trček, malo olike, prosim, saj ste profesor. Zakaj boste imel večino? Zato, ker je tukaj 9 parlamentarnih strank, samo 4 so v koaliciji, 5 jih je v opoziciji. In dajte že vendarle naredit vse napore, da se bo vendarle pregledal vsak dokument, ker, normalno mi je, da tukaj pravite, da niste dobili odgovora na nobeno vprašanje in da je to poročilo - kako že? – nek politični pamflet. Okej, številke na mizo, ampak vi govorite številke, da smo mi, koalicija, pobasali stotine milijone, ko jaz 4-letno vnukinjo vprašam, ali je možno pri nabavah, ki so reda velikosti, govorim o plačanih nabavah, 50 milijonov govorim, o redu velikosti, da če je 50 milijonov, ne moreš ti pobasat 100 milijonov. Dajmo malo te osnovnošolske, računske, operacije ponovit, vsi skupaj. In bojim se, kajne, bojim se, da zdaj zaradi zastrupljanja množic, javnosti, da se razglaša, da je konec demokracije, jaz sem živel v času, ko ni bilo demokracije, ko je bila samo ena partija in samo njena resnica. Ali je kdo ukinil opozicijo? Hvala bogu ne. Prvi sem proti, bog ne daj. Ta država je naša svetinja, ampak to zastrupljanje javnosti, kajne, saj, tista tiha večina je tiho, res, in nam daje spodbude, stotine pisem dobivamo, lahko pokažem, res, stotine, pisem podpore, in se bojim, kako daleč bo šlo to, ta duhovni razkol v tej slovenski družbin in tukaj, na tem mestu mi pride na misel Freudova psihoanaliza, nekje sem prebral, približno takole; pri drugih nas običajno najbolj moti prav tisto, kar so naše, večinoma neozaveščene, torej podzavestne težave, rane oziroma hibe. Zdaj, kolega Pavšič je nasprotoval nastanku te Vlade, ker da, ni nastala na podlagi dobrih temeljev in tako dalje. Ja, ali je Nova Slovenija rušila Šarca? Ni. In z vami, mnogimi, morda prav z vsemi devetdesetimi se strinjam, da je Šarčev nenadni odstop bila napaka, da je to bilo slabo za Slovenijo, ker je imela popolnjene ekipe in bi lahko brez skrbi in najbrž zelo odlično in zelo čisto, nabavljala najboljšo zaščitno opremo, za zaščito človeških življenj. Najbrž bi tako bilo, ne morem sodit, nisem prerok. Ampak, tak način, kajne, poglejte, tak način, da 12. marca, dan po tem, ko je Svetovna zdravstvena organizacija razglasila pandemijo, Šarec razglasi epidemijo in odide. Temu smo v okupatorski JLA, ki smo mu žal nekateri služili, rekli, je bila doktrina, vojaška doktrina »udri i beži«, udari in beži, ampak pustimo zdaj to. Kar se tiče še enkrat tega podjetja, ki ga je kolegica omenjala Tomić, podjetja Acron, Matej Tonin je takoj zahteval razdrtje pogodbe. Ampak on ni podpisnik pogodbe, kako naj jo razdere. Veliko je teh zadev in žal mi je, da ne morem govoriti o podatkih, ker je danes debata povsem drugačna, še morda, če smem, pa naš prispevek. Poglejte, Vlada je na 6. resni seji, 24. 3., to je enajst dni po tem kar je prisegla, sprejela sklep o ustanovitvi medresorske delovne skupine za sprejem, pregled in vrednotenje ponudb zaščitne opreme za preprečevanje širjenja nalezljive bolezni SARS-CoV-2 oziroma COVID-19. medresorsko delovno skupino bo vodil, to zdaj berem sporočilo za javnost iz Vlade, ampak zdaj je že preteklost, je vodil državni sekretar na MORS, mag. Damjan Jaklin, poleg predstavnikov uprave Republike Slovenije za zaščito in reševanje pa bodo člani še predstavniki Ministrstva za gospodarski razvoj in tehnologijo, Ministrstvo za zdravje, Ministrstvo za zunanje zadeve, ministrstvo za notranje zadeve, ministrstvo za infrastrukturo ter Zavod Republike Slovenije za blagovne rezerve. Ta komisija je odlično opravila svoje delo, poročala Vladi, Vlada je poročilo sprejela in so bili izpolnjeni vsi razlogi, da se ta komisija tudi razformira. In še, Vlada predlaga Računskemu sodišče Republike Slovenije revizijo o pravilnosti in smotrnosti poslovanja za prve štiri mesece letošnjega leta, leta 2020, potem še Vlada, da naj naštejem, lahko poročilo preberete oziroma ste si, če ste ga prebrali, Vlada je dejansko pozvala ključne institucije in vrhovni revizor, ki revidira, ki nadzira porabo javnega denarja je Računsko sodišče. In kolikor vem, sem že povedal, deluje, dela in upam, da bo čim prej, da bomo čim prej dočakali, ampak ne silim, ker ne smem, nimam tega namena, da bo čim prej postregla Državnemu zboru sporočilo. In še dovolite neko asociacijo, morda vas bom spravil v slabo voljo, ampak tukaj smo danes več ali manj vsi slabe volje, ki me spominja na čas izpred 30 let in na izjavo, ki ga je takrat povedal Demosov, ki jo je izjavil Demosov minister, zdaj že žal pokojni, za zakonodajo, gospod Lojze Janko, ko je ocenjeval kako so politične sile takrat nasprotovale osamosvojitvi. Takrat je narod bil enoten, politika pa ne. Narod je bil enoten, politika pa ne, kar se tiče osamosvojitve. Nekaterim političnim silam osamosvojitev oziroma samostojna Slovenija nikoli ni bila intimna opcija. To lahko beremo. No in ta gospod je dejal in to je moj zaključek, s tem, da normalno da podpiram ta sklep, ki je korekten in je dejansko zdaj napisan v duhu v obliki amandmaja seveda, v duhu priporočila oziroma mnenja Zakonodajno-pravne službe. Zaradi mene tudi ne bi bilo treba glasovati, ker se seznanitveni sklep. No in zdaj nazaj tej končni izjavi, ki jo toliko časa že napovedujem in je aktualna tudi za danes. Je čas, ko nesposobni niso sposobni onesposobiti sposobnih. Hvala lepa.
Hvala lepa. Repliko ima Violeta Tomić. Izvolite.
Kolega Jožef Horvat, glede na to, da ste me v svojem izvajanju nadirali kot eno šmrkljo, da se lahko laže na odru ne pa v hramu demokracije, veste na odru nikoli nismo toliko lagali kot jih slišim tukaj enih laži. Naj vas opozorim, da s tem kažete svoj odnos do kulture in umetnosti, ki je sramoten. Midva z Marjanom Šarcem sva končala akademijo za gledališče, radio in film. Prvič moraš imeti zelo veliko talenta, potem pa vztrajnosti, delavnosti in to je fakulteta, z diplomo, ki zajema tudi sociologijo, politologijo in tako naprej. Tako da vaš odnos je porazen in mislim, ne boste se opravičili, ker to ni v vašem, ampak laži, veste, so velik greh. Zdaj pa že, ko ste me izzvali, pa bi vas jaz prosila, da mi odgovorite, ko govorimo toliko o lažeh, zakaj ste v dopisovanje s SAZU-jem, kjer ni bilo nič provizij, vedno v skriti kopiji vi. Vi z vašim privatnim mailom, pa lahko približa kamera tole, da mi ne boste slučajno govorili, da lažem. Prosim, jozef.horvat@gmail.com je vaš privaten mail. Kaj pri tem poslu počne vodja Poslanske skupine Nove Slovenije? Odgovorite mi na to, kajti mislim, da javnost to zanima. Vidimo pa, da je dopisovanje s Kitajci, ki so nudili maske in vso opremo brez provizij. Hvala.
Ja, gospod Horvat, postopkovno. Izvolite.
Hvala lepa, gospod podpredsednik. Prosim, da, to je moj postopkovni predlog, ki ga najprej artikuliram, da kolegici Violeti Tomić razložite, da v hramu demokracije se ne laže in da se ne zlorablja slovenskih akademikov. Niti brati ne znate, draga kolegica. Jaz nikoli nisem odbil kakšnega maila iz Kitajske. Vprašajte pa tistega akademika, mojega prijatelja, jaz sem zelo rad v družbi akademikov, veste, ki je mene tudi dal v kopijo. Veste, akademiki gotovo poznajo, so doma na svojem področju in so odlični, imamo jih morje odličnih, najbrž pa v prvem trenutku niso vedeli, da poslanec ne more in ne sme nabavljati mask. A vam je jasno? Lahko vam dam osebno telefonsko številko, da vendarle pridete do dna temu, ker in vi ste zdaj to že drugič omenjali, da sem se jaz znašel v mailih. Priporočam, da raziščete to zadevo in da me ovadite policiji, na koga sem pritiskal, lahko me tudi kar danes vklenete, tako teatralno, bo čisto v redu. To bo čisto po vaše.
Hvala lepa. Rad bi vedel kakšen je vaš postopkovni predlog.
Saj sem povedal, da naj ne laže.
Ja [[…]] [[oglašanje iz dvorane]] Hvala lepa. Besedo ima predstavnik predlagatelja, mag. Andrej [[?]] Tonin. Izvolite. [[oglašanje iz dvorane]]
Od kdaj pa v parlamentu sedimo? [[oglašanje iz dvorane]] Nisem vedel, da se zdaj v parlamentu sedi. Jaz sem mislil vam izkazati spoštovanje s tem, ko sem stopil, ampak dobro, če so takšni ukrepi, sem gost v vaši hiši in se bom temu tudi prilagodil. Tu, ta razprava, ki je zdaj tekla na nek način tipično odraža v okoliščinah v katerih delujemo. Poslanka Tomić je izrekla evidentno neizprosno čisto laž. Ko je poslanec Horvat na te stvari opozoril, a mislite, da se je opravičila? Daleč od tega. [[oglašanje iz dvorane]] Sledil je novi napad, nov napad, kjer ga je poskušala obtožiti to, da je on posredoval pri nekem poslu. Zdaj pa poslušajte to logiko. Ona kaže e-mail, v katerem profesor pravi, da se lahko neka oprema nabavi in Jožef Horvat naj bi bil v skriti kopiji tega e-maila. A veste kaj je pa resnica? Resnica je pa ta, da ta posel ni bil sklenjen [[…]]
Mag. Tonin [[…]]
In česa je zdaj Jožef Horvat obtožen?
Se opravičujem, mag. Tonin [[…]]
Jožef Horvat je obtožen tega, da je nekje v skriti [[…]] [[oglašanje iz dvorane]]
[[…]]Lepo vas prosim, da ne motite predstavnika Vlade, ko govori. Lepo prosim. Izvolite, mag. [[…]] [[oglašanje iz dvorane]]
Podpredsednik, a smem v parlamentu [[…]] [[oglašanje iz dvorane]]
Izvolite, končajte, ja.
Povejte, povejte kje [[…]]Povejte kje jaz zdaj tukaj narobe grešim in kaj narobe delam. Govorim samo resnico. Da poslanka Tomić kaže mail za nek posel, ki ni bil sklenjen in v kopiji tega maila naj bi bil poslanec Jožef Horvat in to kaže tako, da ga poskuša kriminalizirati, da je s tem nekaj narobe. In zdaj tukaj sem rekel, da se natančno kaže v kakšne nesmisle smo zapadli. Danes se kriminalizira vsakega, ki je v tej zgodbi dobronamerno kakorkoli pomagal. Ogromno Slovencev, takšnih in drugačnih, levih, desnih, sredinskih, karkoli si lahko zamislite, od predsednika SD Židana, do predsednika SDS Janeza Janše in številnih tisočih drugih, so najverjetneje v tej krizi želeli pomagati. In prepričan sem, da velika velika velika večina je imela v teh zgodbah dobre namene. Danes smo prišli do tovrstne histerije, da se obtožuje nekoga, ki je bil v neki kopiji nekega maila. Ja, pa za božjo voljo, kam smo prišli? Da je to s strani poslanke Tomić, ki kaže tako dva lista skorajdane obsodba, češ grešil si, delal si nekaj narobe, ker te je nek profesor dal v skrito kopijo, tako daleč smo prišli. In to je bila obramba na zelo preprosto človeško stvar, da je poslanka Tomić rekla čisto laž, to, kar je govorila o moji mami je čista laž. To je povedal na televiziji na Tarča narodni heroj Ivan Gale. Je še kdo drug govoril o teh stvareh? Ampak poslanki Tomić nič ne zaleže, ker to ni zgodba, ker vsi tisti, ki smo v teh trenutkih garali, jih je treba oblatiti, jih je treba natolč, jih je treba napadati z lažmi, ker 1000-krat ponovljena laž se očitno prime kot resnica. In od kulturnice, kakršna je poslanka Tomić in ki jo jaz spoštujem, bi pričakoval eno zelo preprosto človeško opravičilo. Matej Tonin, glede teh stvari sem se zmotila in se opravičujem. Zgolj to, en preprosti stavek, da pokažemo malo medčloveških odnosov, da pokažemo neko normalnost v tem prostoru, da ni samo zmerjanje. In tudi, če naredimo kakšno napako, to napako priznamo in se za njo opravičimo. Če sem vam jaz storil kakšno krivico, pa kakšno napako povejte, se vam bom opravičil, nimam nobenega problema. Ampak je pa nezaslišano, da se mečejo neke pavšalne obsodbe, da se zmerja. Glede tega poročila, glejte, pojdimo po straneh, gremo od 1. do 80. strani in recimo, glejte, na tej strani je ta stvar neresnična in lažna. Na strani 25. ne drži to in to. Jaz si težko predstavljam, da bi Vlada si drznila v poročilo vladno in parlamentu predložiti neke lažne tabele, neke lažne stvari, teh tabel si nismo izmišljevali ne ministri in ne Vlada, ampak te tabele so bile pridobljene s strani institucij. In to bi bila prava razprava, povejte, ta številka za ta ventilator, za to masko, za to stvar ne drži. Epidemija ni bila razglašena takrat, WHO ni rekel tega, to so konkretne razprave o poročilih, ne pa neke take pavšalne obsodbe in se ustvarja nek občutek strašanske razdeljenosti, gnev in vse to se normalno prenaša tudi navzven. Nihče pa ni bil ali pa zelo malo ljudi pa je bilo takrat zraven, ko je bilo najhujše, ko so bila dnevna poročila, da je opreme samo še za naslednje tri dni. Mene zanima, kje ste bili največji kritiki takrat, ko je težko pogledati v obraz osebi, ki 30, 35 let v zdravstvu in se pred teboj joka, da ne ve, kaj bo čez naslednje tri dni. Ali bodo svoje zaposlene poslali zdraviti okužene brez opreme, da se bodo zavestno okužili? S takimi stvarmi smo bili soočeni. In v takih okoliščinah smo morali delati. Vsaj na mojem ministrstvu so garali številni ljudje, ženske, moški, ki so prebili na ministrstvu ure in ure, delali ob sobotah, delali ob nedeljah, garali za domovino in za vse nas in na koncu so zdaj vsi ti ljudje navadni kriminalci. Ker vsakdo, ki je prijel kakšen mail, ki je bil v kakšnem mailu se danes z njim maha, da je naredil nekaj narobe. Vse, kar želite, lahko dobite, se daje na pladenj, se daje v poročilo. Za mojo lastno hišo oziroma za Ministrstvo za obrambo lahko povem, mi imamo že že tri preiskovalne institucije notri, ki nas bodo slekle do spodnjic. Smo imeli državno revizijsko komisijo, imamo KPK, imamo Računsko sodišče, glejte, ne bo možno ničesar reči, da ni bilo možno pregledati, da organi z vsemi temi stvarmi niso bili seznanjeni. Bomo videli kakšni bodo potem odzivi takrat, ko bodo vse te stvari narejene. Jaz spim mirno, zaradi tega, ker vem, da nismo delali nič narobe, vsaj ne na mojem ministrstvu. Verjamem, da bodo to tudi pokazale vse preiskave, vas pa spoštovana poslanka zelo lepo prosim za toliko resnicoljubnosti, da govorite resnico. Jaz sem vas opozoril na tiste stvari, kjer evidentno vem, da ste se zlagali, za vse ostale stvari se jaz ne bo spuščal v njih, da ne bom tudi jaz kaj vas po krivem obdolžil. Bi bilo pa zelo modro in pametno, da tukaj se pogovarjamo v nekih objektivnih stvareh, da se pogovarjamo o realnih dejstvih, ne o izmišljenih zgodbah. In da tudi se zavedamo konteksta in okoliščin, v katerih smo delovali in da se ne ustvarja vtisa, da smo samo v Sloveniji samo tako nesposobni, da smo imeli samo v Sloveniji težave. Ne vem, a v parlamentu člani OZP dobivate tudi podobne depeše, ki jih dobivamo ministri, ampak težave z zaščitno opremo so imele praktično vse, prav vse evropske države. Od tistih najbolj razvitih v Skandinaviji, do zahodne centralne Evrope – vsi so imeli težave, vsi, ne samo mi. Tako da, ko bo celoten kontekst postavljen, takrat se bo lahko možno šele o realnih zgodbah pogovarjati. In kar sem si jaz danes želel, da bi nekdo povedal, kaj v poročilu manjka, kaj ni točno. Ne pa, da eni trdite, da je to pamflet, nobeden podatek ne zaleže. Jaz ne vem kaj lahko [[…]]dajte mi vi kot opozicijski poslanci povedati, kaj mi še lahko naredimo. V poročilo smo dali vse kar lahko damo, v naši hiši so tri nadzorne institucije, prišla bo še parlamentarna preiskovalna komisija, ki bo tudi zahtevala gradivo. Ne vem kaj še lahko več za transparentnost naredimo. Jaz si ne znam predstavljati, boste vi povedali, če še kaj lahko več naredimo. Mi smo si prizadevali za transparentnost. O vseh stvareh, ki sem jih jaz počel, sem tudi javno govoril pred celotno Slovenijo, tako da tukaj imam mirno vest. Predvsem vam pa želim poslanka Tomić in vsem ostalim, da bi bili zdravi in da se ne bi nikoli znašli v moji koži, ker vam povem, da sta bila to v mojem življenju dva najtežja meseca, dva najtežja. Res je, da sem imel življenjsko srečo, da še nisem imel hudih življenjskih preizkušenj, kot so kakšne bolezni in druge težave, ampak je pa bilo izjemno težko. In nobenemu tega ne privoščim.
Hvala lepa. Prej so bili prijavljeni za postopkovno. [[oglašanje iz dvorane]] Okej, replike. Izvolite, kolegica Tomić. Postopkovni, prej štirje ste bili prijavljeni. Pa bi prosil vse tiste, ki ste bili prijavljeni, jaz imam napisane po tem vrstnem redu: poslanka Tomić, dr. Trček, Sukič, mag. Koprivc, da preden vam dam besedo, poveste tudi na kateri člen Poslovnika se sklicujete za postopkovni predlog. Izvolite, gospa Tomić.
Ja, glede na to, da sem bila tolikokrat omenjena in da sem bila obsojena, da lažem, bi rada postopkovno, da se gremo vsi na podlagi dejstev pogovarjati. Jaz se res opravičujem, če sem vas užalila, ampak jaz se trudim v tem parlamentu operirati z dejstvi in jaz imam dejstva, da je podjetje Akron, da je tam zaposlena vaša mama. To je dejstvo preverjeno, a ne. Dejstvo drugo je, da je ta dobil eden bolj rekordnih poslov v vrednosti 30 milijonov. Dejstvo pa je, ker so me vaši poslanci napadli, da je to isto podjetje Akron financiralo kampanjo Nove Slovenije, je pa v Ajpesu [[oglašanje iz dvorane]] , je pa v Ajpesu notri. A ni to dejstvo? In dejstvo je, da bil [[…]] [[oglašanje iz dvorane]]
Lepo prosim, da se umirite [[…]]
Skriti [[nerazumljivo]]vodja poslanske skupine. Kje je tu laž? Jaz nisem rekla, da se je gospod Horvat prilastil karkoli, ampak sem vprašala zakaj je vodja poslanske skupine v [[nerazumljivo]]rekel je, ker je prijatelj z enim od teh znanstvenikom hvala. Samo vprašala sem. Tudi AJPES laže vas sprašujem? Ali tudi AJPES laže? Tukaj piše podjetje Acron d.o.o., Pameče 167 2380 Slovenj Gradec je doniralo za kampanjo Nove Slovenije pač znesek, ki je tukaj napisan, saj ni pomembno, ampak je. Jaz govorim o dejstvih, kaj lažem? Jaz vas sprašujem. Hvala.
Lepo prosim, gospa Tomić, na kateri člen Poslovnika se sklicujete, prosim lepo?
Prosim lepo moj postopkovni predlog je, da se ne obkladamo z lažmi, ampak da se pogovarjamo na podlagi dejstev in jaz za vsako svojo trditev imam tudi dokaze.
Lepo prosim. Dr. Trček.
Hvala za besedo. 69. člen postopkovnega na njega se nanaša, v katerem piše, da Poslovnik razlaga predsedujoči, da ko nekdo zahteva postopkovno se mu da takoj besedo. Bilo je, kar nekaj zlorab postopkovnih sedaj in tudi gos v bajti, kar kolega Tonin zelo dobro ve, saj je bil nekaj časa celo predsednik Državnega zbora ne more razlagi Poslovnik, ker je prej na začetku njegovega ubesedovanja počel. Moj postopkovni predlog je, da se drži in 69. člena Poslovnika in Poslovnika v celoti.
Hvala lepa. Poslovnika se držim tako kot piše. Naslednji postopkovni je imela gospa Sukić? [[Ne.]] Mag. Koprivec, ne? Mag. Tonin, imate besedo. Izvolite.
Jaz se opravičujem, ker nisem vedel za pravilo, da moramo sedeti in ne stati, če je bilo to razumljeno kot, da podučujem in razlagam Poslovnik se opravičujem. Nič slabo namernega. Kje je poslanka Tomić izrekla laž in ne želi priznati napake in vztraja na svojem in mislim, da bo mimo tega zaobšla. Ona je v svojem izvajanju jasno rekla, da je minister Tonin uredil posel svoje mame, to je bila njena trditev. Minister Tonin ni ničesar uredil in to je bilo večkrat javno povedano. To je bilo povedano na števnih oddajah, v številnih spletnih medijih in vi to vztrajno trdite. Vztrajno pa trdite, zaradi tega, ker želite, da se ta laž prime, da me diskreditirate in na takšen način napadete. Če to ne drži, poslanka Tomić, potem jaz od vas pričakujem samo enostavno opravičilu. Opravičujem se vam, ker sem dajala, da ste uredil posel podjetju Acron, samo to želim. Jaz opravičilo sprejmem in midva sva zaključila, nimam več nobenih težav. Motiti se je človeško, če ste se zmotili to je to. To je ena stvar, kjer ste se zlagali in vztrajate na tej stvari. Druga zadeva pa je podjetje Acron ni dala Novi Sloveniji nobene donacije. To, kar vi govorite in to, kar vi izpostavljate in to, kar so pisali nekateri spletni portali to je nekih 500 evrov, ki jih je občinski odbor stranke plačal za material, ki jih je kupil v tej trgovini, ničesar niso dali, ničesar. Mi smo plačali tako kot smo še trikrat večji znesek plačali Pošti Sloveniji kot še številnim drugim podjetjem, s katerim smo naročali takšne in drugačne storitve v Sloveniji. To je spet ena taka zelo prefinjena manipulacija, potegnejo iz Ajpesa ven neke cifre, neka poročila, ki se rolajo po Twitterju po spletu kjer je neki znesek ene 500 evrov podjetje Acron in to razlagajo, da je bila donacija. Resnično pa to izhaja iz poslovnih poročil kot ga moramo dati vse politične stranke, da je bil za ta znesek pač smo kupili neko robo pri njih in to je vse. Gospa poslanka, če ste resnicoljubni in kulturni, potem samo na teh dveh točkah jaz pač pričakujem vašo človeško in skrivno opravičilo, da ste se zmotili, to pa res ni preveč.
Hvala lepa. Besedo ima Marko Bandelli, pripravi naj se mag. Branko Grims. Izvolite.
Hvala, predsednik za besedo. Bom zelo kratek, resnično. Se bom navezal na hitro na dve besedi, ki jih je omenil kolega Horvat. Hram demokracije, ja, tukaj smo v hramu demokracije, vas sprašujem, če je sprejemljivo, da se sprejema tukaj en sklep, ki je nezakonit in protiustaven – v hramu demokracije. To je prvo vprašanje, ki dam. Ker ta sklep kateri je tukaj pisan, je nezakonit in protiustaven. In to naj bo jasno. Jasno naj bo to, ne? Zdaj grem na poročilo. Ma, še prej, ko bom govoril o poročilu, na hitro dovolite mi eno zadevo. Ma, hvale, ki sem jih slišal danes zjutraj od premiera, od Janeza Janše, glede dodatka, ki so oni zrihtali upokojencem in študentom in vse, kar je. Hvala lepa, saj lahko. Saj lahko v tem trenutku, imajo vse možnosti v izrednem stanju. Oni so zaokrožili proračun – milijarde na razpolago, ki jih lahko imajo, dolg, ki se bo dvignil na 82,5. In damo lahko tudi tisto obljubo, ki jo je že nek predsednik nekoč dajal, za tisoč evrov upokojencem. Takoj se naredi. Kakšne bodo pa posledice potem? Se hvaliti s takimi zadevami, glejte, lepo prosim. Pa jaz sem zadovoljen, da so dobili upokojenci dodatek in študenti, absolutno zadovoljen – ma, ne se hvaliti s tem. Razpolagate z denarjem, davkoplačevalskim denarjem, ki sploh ne vese kaj to pomeni, kaj bo to pomenilo za jutri. Edino dobro novico, ki sem jo slišal, je bila ta, da je rekel, da verjetno, če sem dobro slišal, dobro razumel, da verjetno bo konec tega izrednega stanja 31. maja. Potem bomo pa naredili račune kam so šle vse te milijarde, ne? Saj bomo pogledali potem to. Ampak spet nekateri kot kolega iz SMC-ja, ki je rekel, da ni KNJF inštitucija, ki kontrolira te zadeve, moramo ustanoviti komisijo – to, kar pravi SAB od vsega začetka, da je treba ustanoviti eno komisijo, ki bo nadzorovala kam ta denar gre. Tudi to ste bili proti. Da naredimo račun, da naredimo proračunski sklad, tudi to niste, ste [[nerazumljivo]]. Zdaj pa zaradi tega, da dobimo tako poročilo, ki ne bom rekel delno poročilo, po mojem mnenju je to ena politična zadeva, pripravljena na tak način, samo z interesom, da zaščiti sedanjo vlado, nič drugega. Ker v tistem poročilu piše »spoštovani poslanci, glejte, tu vam napišemo kar nam se dopade, da je to napisano, vse je v redu v tem poročilu in tudi glasovali bomo tako«. Seveda boste, seveda. In potem se boste hvalili pojutrišnjem »saj ste v parlamentu izglasovali, da je poročilo v redu«, seveda. Kje? V hramu demokracije. Demokracije. To je demokracija, dobro. Glejte, kar se tiče pa tega sklepa in tukaj teh točk, zdaj na hitro bom povedal, ker več kot toliko časa niti nimam. Ampak edino, kar se strinjam z vami tukaj, kar je res, da ni bilo pravočasno poskrbljeno za dopolnitev in aktiviranje državnega načrta zaščite. To sem jaz govoril vedno, kje je ta načrt. Jaz sem spraševal zmeraj na odborih, če imate ali nimate tega načrta, je bil pripravljen, ni bil pripravljen, že prej. Ampak to govorimo ne od včeraj ali pa od prejšnje vlade, govorimo nazaj za 20 let. Ker sem tudi jasno povedal, te načrte, se jih spiše, se jih naredi, jih moramo imeti v takih fazah. In tu se strinjam z vami lahko - ampak potem gremo naprej, ne? Ob razglasitvi epidemije ni bilo niti opreme, niti bila niti ta naročena, zaščitna oprema in ne vem kaj. Zdaj sem zadovoljen, da je minister Počivalšek tukaj – kako lahko vi od vlade napišete notri in se zgražate kako ni bila nabavljena oprema, če ste isti ljudje bili prej, isti ljudje zdaj? Isti ljudje. Kdo je zdaj kriv tu? Ma, kdo je neumen zdaj tukaj? Ma, kdo je dal nalog, da se to opremo nabavlja? Kdo ima to odgovornost, da je ta oprema notri? Jaz bom pa drugače povedal, jaz bom pa drugače povedal, minister: zame, ne vem koliko je bila minimalna količina rezerv, ki bi morala biti notri, ampak tudi situacija je bila drugačna, ni bilo pandemije, ni bilo tega, ni bilo nič, se pravi je bila minimalna količina, ki je bila potrebna, da je ostala notri slučajno če se kaj zgodi na kakšni lokaciji. Noben ni vedel, da bo to presenetilo cel svet. Zato jaz pravim, da to je neumnost govoriti o tej zadevi. In seveda je tudi prav, če ste nabavljali potem opremo, saj je prav, da ste nabavili. Problem je kako ste jo nabavljali, to je naš problem tukaj, ki ga imamo. Ne pa, da vi ste naredili. Noben ni nikoli govoril slabo o vaših raznih ukrepih ali kaj je bilo treba, saj ni noben nikoli rekel nič, jaz osebno tudi nisem nikoli, še pohvalil sem vedno, pohvalil. Potem, če gremo naprej, da je bila po 13. navkljub zagotovljena nujna osebna zaščita in tako, so bile preprečene drastične hujše posledice epidemije. Kakšne? Zato, ker nismo imeli mask? Zakaj? Kakšne hude? Kaj smo mi preprečili dejansko? Koliko ljudi je bilo na intenzivni v tem času? Povejte koliko jih je bilo. Mobilizirali smo vse bolnice po celi Sloveniji, zablokirali smo kompletno gospodarstvo, smo naredili škodo, ogromno škodo. Pazite, to ne govorim jaz. To govorijo tudi strokovnjaki po celi Evropi, zakaj se je to naredilo. Slovenija, dobro je zajezila, je naredila svoje zadeve kar je bilo treba. Ma ne mi govoriti, da zato, ker ste vi nabavili na horuk, na horuk bomo rekli, vse to opremo. Koga? Maske. Me veste kaj imamo te maske mi tukaj notri? Te maske ne rabijo nič. Te maske tukaj ne rabimo popolnoma nič. Nič. Ne za tistega, ki jo nosi, ne za drugega. Nič. To so dognali strokovnjaki. Brez zveze nosimo te maske tukaj. Samo da se kažemo z maskami ljudem. To je to. [[…]] [[Nemir v dvorani.]] To je dejansko. In poglejte to je res, kar je. In to ni maska zaščitna za nič. Če potem lahko rečemo, da delamo katerikoli maske tukaj v Sloveniji, so za populacijo. Ma zakaj za populacijo? Za koga? Mislim brez zveze. Evo tu mene, res matra. Pa je bila povprečna cena večina artiklov osebne zaščitne opreme nabavljena v izrednih okoliščinah, kar je tudi res, občutno nižja kot povprečna cena nabav večine artiklov v času [[…]]Ma bog pomagaj, minister poslušajte mene, poslušajte. Vi ste bil direktor hotela, eden če naroči eno sobo v vašem hotelu, ali rečete za tri tedne naroči jim cel hotel. Je to razlika ali ni razlika? Po moje se boste ja z njim dogovoril za drugačno ceno. Nekje govorite o cene mask, ki so bile naročene prej, ki so bile naročene maske in ne vem od tistega predihovalca, ne vem kako je rekel enkrat, en drugačen izraz, kolega Trček, mislim, poglejte. Absurd kar se naroči enega ali pa se naroči 200. Kaj se hvalite potem? Na vladnem portalu se hvalite. Ma kaj je to? Kje ste to videli? Napišite, da ste naredili in ste zrihtali in vse to [[…]]Me ne se hvaliti, da ste vi prihranili to tukaj. Neumnosti, no. In to me res razkuri kakšenkrat. In sedaj naj bo še ena reč jasna. Naj jasno povem, nekateri še vedno mislijo, da različni ti protesti, nestrinjanja, ki potekajo zaradi teh ukrepov za zajezitev epidemije, niso protesti zaradi ukrepov. Niso to. Protesti so izključno iz naslova nepoštenega, netransparentnega delovanja teh nabavnih procesov. Samo za to gre. Nič drugega. Jaz nisem koli rekel, da je kakšen [[nerazumljivo]]to ni naša naloga tu. Me niti ne zanima to. Saj vendar, oprostite vi na desni hodite tudi k maši, tako da nekako bi morali biti še bolj pošteni kot drugi lahko verjetno, ne vem. Ampak no, sami veste za kaj gre. Ampak v luči tega. In veste kaj je še najbolj hudo. Vsakodnevno ustrahovanje. Dajte enkrat nehati, ker ustrahujete ljudi, da bo prišel še drugi val, da bo prišel še tretji val. Kdo je to rekel? Kje je to? Zakaj se mora tako ustrahovati? Če bo, pač bo. Sedaj imamo zaloge, imamo vse, ste naredili vse to možno, kar je bilo treba napraviti. Pohvalno. Ampak na kakšen način, to je bil problem. Samo to je bil problem. Hvala, predsednik.
Hvala lepa. Repliko ima Jožef Horvat. Izvolite.
Hvala lepa, gospod podpredsednik. Hvala lepa spoštovanemu kolegu Marku Bandelliju, da sva nekako oba poudarjala, da smo v hramu demokracije. Lahko rečem še več, zame je to sveta hiša. Kolega Bandelli, vi ste bili tudi minister, ste odličen poslovnež in tako naprej. Sedaj že nekaj časa poslanec. Govorite o neustavnem sklepu. Nisem vedel, da ste vi ustavno sodišče. O neustavosti v tej državi lahko odloča – Kdo? – edino in edino Ustavno sodišče, dragi kolega Marko Bandelli. To ste me vprašali, zato vam v repliki to odgovarjam. Drugo pa je, se vam tudi zahvaljujem za znanstveno ekspertizo glede mask, za katerih smo zaradi vas, kolega Bandelli, dobili neko pismo od odvetniške pisarne. Jaz upam, da meni nikoli ne bo uspel ta zdrs, da bi tako blatil kakšno slovensko podjetje, da sedaj mora iskati svojo pravico preko odvetniške pisarne. Hvala lepa.
Hvala lepa. Ja, gospod Bandelli, strpnost. Imate [[…]]
Ja, strpnost ja [[…]]
Imamo dva predloga za [[…]]
Sedaj ste me ustavil in mi boste dali 15 sekund več časa.
Glejte. Imamo [[…]]
Postopkovno, ja.
dva postopkovna predloga pred vami in lepo prosim, najprej dr. Trček, ampak, povejte člen Poslovnika, na katerega se sklicujete, 69. člen vam omogoča. [[nerazumljivo]] Izvolite.
Joj, spoštovani predsednik, Trček je pa zadnji, na katerega se boste takole naganjal. 285. člen, ki govori o tem, kako se dosedanji sekretariat za zakonodajo in pravne zadeve od uveljavitve tega Poslovnika dodeluje delo, kot Zakonodajno-pravna služba po določbah tega Poslovnika in kolega, Prekmurec, bi se lahko opravičil vsem damam iz Zakonodajno-pravne službe Državnega zbora. Ravno zaradi tega imamo v Državnem zboru Zakonodajno-pravno službo, bom še enkrat povedal, da bojo tudi volivci Janeza Janše razumel – izhajajoč iz 110. člena Ustave Republike Slovenije Državni zbor ni voljna prostitutka, ki mu lahko katerakoli Vlada, na kakršenkoli način lahko vtakne karkoli in to kar ste hoteli vtaknit, ste vtaknil napačno, namenoma, nima podlage v zakonodaji, nima podlage v Ustavi, nima podlage v Poslovniku. V mlinu se govori dvakrat, na odboru, ki ga je vodil mag. Rajić, se je povedal trikrat. Če je to že spregledal predsednik Državnega zbora, ki bi moral ustavit, če je to spregledal Kolegij predsednika Državnega zbora, kar je tudi napaka, vodij poslanskih skupin iz opozicije, bi moral predsedujoči ne podpisat te zadeve. Jaz sem bil v parlamentu ob 6.43, da sem lahko zjutraj bral tole. Tako da, ne mi lagat in ne mi žalit ducat, več kot ducat gospa, ki v tej bajti garajo v Zakonodajno-pravni službi. Hvala.
Hvala lepa. Gospod poslanec, naj povem, da 285. člen Poslovnika govori o tem, kdaj začne ta Poslovnik veljat. [[oglašanje iz dvorane]] Dr. Aljaž Kovačič, imate besedo.
Hvala za besedo, predsedujoči. Sam imam dva postopkovna predloga, prvi je ta, da mi najprej poveste, po katerem členu Poslovnika zahtevate, da vam poslanec, ko zahteva postopkovno, govorite, na kateri člen se nanaša, kajti, koliko sam berem Poslovnik, 69. člen govori, da se en poslanec lahko oglasi in zahteva postopkovno, nikjer pa ne piše, da mora navesti, na kateri člen se to nanaša. Drugi postopkovni predlog pa je, da poslancu Horvatu »sprintate« mnenje Zakonodajno-pravne službe in bo potem, brez dvoma, ko bo to prebral, najverjetneje razumel, zakaj je ta sklep nezakonit, je pa zanimivo, da prav on govori, kdo govori, kaj je nekaj neustavno, kajti prav oni so o kar nekaj zakonih govorili, da so neustavni in na kakšen način bi jih morali sprejeti, ko smo drugi govorili, da o tem, če je nekaj neustavno, naj pove Ustavno sodišče.
Ja, jaz vam bom dal odgovor, zakaj sem predlagal, da se sklicujete točno na člen, ker ugotavljam, da dosedanji postopkovni predlogi so bolj razprava in, da ne rečem kaj, zato, da pač se ne ponavljamo, želim člen, na kateri se postopek nanaša. Gospod Bandelli, tudi, vi imate [[…]]? Postopkovno. Izvolite.
Hvala. Postopkovno glede gospoda Horvata, ker se je zlagal, da sem dobil jaz neko tožbo, ne vem katere osebe ali katere odvetniške pisarne, kar ni res, kar je bilo tudi na Studiu City-u zlagano povedano, od določene poslanke. Nihče ni dobil, nihče ni dobil nobene tožbe glede tega, nihče, in prosim, da se opraviči, da rečete gospod Horvatu, da se opraviči. Mi smo se samo dogovorili, ker jaz nisem nikoli omenil ne firme, ne imena, ne nič, ampak izdelek, ki je kupila država, sramotni izdelek, ki ni vreden popolnoma nič in smo dosegli kaj? Da je ta ista firma, katera je nas poklicala, začela izdelovat kvalitetne – resnično povem – kvalitetne nove maske, ki bodo stale okrog 28 centov. To smo dosegli, to je dosegel Marko Bandelli. In tisoč jih bomo dobili za šenk in jih bomo dali mi v domove za upokojence, toliko, da veste.
Hvala lepa, ampak ne vem, kakšen je vaš postopkovni predlog. [[medsebojni pogovor]] Postopkovno, dr. Trček, izvolite.
Ja, moje postopkovno se nanašajo na člene Poslovnika od 75 do 80 - ne bom jih vseh bral -, ki govorijo o vzdrževanju reda na seji. Prosim, da jih uporabljate, predsedujoči, če jih pa ne morete uporabljat, vam pa predlagam, izhajajoč iz 80. člena Poslovnika, ker ne morete ohranjat reda na seji Državnega zbora, da jo prekinete. Hvala.
Hvala lepa za vaš predlog, ampak sejo bom nadaljeval. Besedo je želel predstavnik Vlade, mag. Tonin. Izvolite.
Podpredsednik, hvala lepa. Še vedno potrpežljivo čakam opravičilo poslanke Tomić. Ne gre toliko zaradi mene, gre predvsem zaradi moje mame in če je gospa, ima kaj srca, potem verjamem, da ji to ne bo potrebno narediti, ker ko sem ji stvari, prej vidim, dokazal, je enostavno odšla in ni zmogla tega opravičila. Drugič. Kaj smo rešili, ko smo vse te stvari nabavljali. Mislim, da je to spraševal poslanec Bandelli, ki mislim, da se mu je v njegovi politični karieri zgodilo tudi veliko krivic in morda tudi lažje razume kako je, če si enkrat po krivem neke stvari obtožen. Kaj smo rešili? Ja, rešili smo kar nekaj človeških življenj in rešili smo to, da je zdravstvo lahko primerno oskrbelo bolnike. Poslanec Bandelli, vsak teden smo sedeli v Cankarjevem domu z nekimi 70 do 100 direktorji, predstojniki bolnišnic, zdravstvenih domov in oni so izrekli hvaležnost, da če ne bi te opreme zagotovili, potem nebi mogli zdraviti COVID bolnikov, ker so dejali, da nimajo srca, da bi v te sobe kjer so bili nastanjeni COVID bolniki, pošiljali zdravstveno osebje brez zaščitne opreme. Celo, ne boste verjeli, v Šarje pri Jelšah je bila stiska tako huda, da se je zdravstveni dom sposojal to zaščitno opremo pri avtoličarjih. Pri avtoličarjih. In če ne bi bilo te zaščitne opreme, zdravstveno osebje ne bi moglo skrbeti za te COVID bolnike. Tukaj je konkretna zveza s tem, ker je bilo vaše vprašanje, ja kaj pa smo rešili, kaj pa smo pravzaprav naredili. Naslednja stvar. Danes sem slišal en kup enih stvari, kako je top poročilo pamflet, kako je vse brezveze, da itak samo pove, da prejšnja Vlada ni naredila svojega, ta Vlada je pa delala vse super. Ja, a res. 75. stran tega poročila, med drugim piše, da so zaostrene razmere na Evropskem kot tudi svetovnem trgu hitro pokazale na težavo pri delu blagovnih rezerv. Zaposleni namreč niso imeli ustrezno strokovno izobrazbo, niso bilu ustrezno strokovno usposobljeni, hkrati so bili na obseg dela kadrovsko podhranjeni. Dodatno se je situacija še poslabšala, ko so na blagovnih rezervah med vodstvenim kadrom, ko se je pojavlja okužba. To je še bolj ohromilo delo. Ko pravite, da nismo kritični do sebe, da vse pišemo samo o superlativih, poglejte, to poročilo je objektivno in smo objektivno priznali, da blagovne rezerve niso bile ustrezne za tako obsežno nabavo. To je dejstvo in tega mi ne zanikamo in se niti ničesar ne sprenevedamo. Dobro vprašanje pa je, ja zakaj se je pa to zgodilo. Zato, ker so vsi do takrat redni zdravstveni dobavitelji popolnoma odpovedali in bolnišnicam in zdravstvenim zavodom niso zmogli dobaviti ustrezne opreme. To pa je razlog. Ali bi našli v državi kakšno boljšo institucijo kot so bile blagovne rezerve? Vprašanje. Zakaj so bile izbrane blagovne rezerve, pa pridemo na točko, ki ga je izpostavil poslanec Bandelli in sicer, tega slavnega, državni načrt zaščite in reševanja ob pojavu epidemije oziroma pandemije nalezljive bolezni pri ljudeh. Veste kdaj je bil ta načrt sprejet? Leta 2016. Veste kdaj je bil aktiviran? Isti dan, ko je Šarčeva Vlada odhajala, ko je bila razglašena ta epidemija. In veste kaj piše v tem načrtu? V tem načrtu, ki ga imate med drugim tudi kot priloga temu poročilu, ko pravite, da je vse brezveze, je priloga na 21. strani, ko govori kaj ima vsakdo neke pristojnosti po tem načrtu, piše med drugim, da ministrstvo pristojno za zdravje, ustanovi in vodi krizno skupino, ki usklajuje načrtovane aktivnosti z drugimi ministrstvi, vladnimi službami in poveljnikom civilne zaščite. Določi ukrepe na področju zdravstva, za preprečevanje posamezne nalezljive bolezni, aktivira in usmerja izvajanje ukrepov, spremlja stanje pri preskrbi zdravil, opremo in medicinskimi pripomočki ter predlaga uporabo blagovnih rezerv. Kaj je Vlada naredila? Ker je videla, da so stvari bile pod, bi rekel Ministrstvo za zdravje pod silovito presijo v tistih okoliščinah, je samo iz Ministrstva za zdravje en nivo višje, to je na vladni nivo dvignila ta krizni štab in je ustanovila krizni štab. Vse ostalo smo delali po tem državnem načrtu. In še enkrat preberem, po tem državnem načrtu je ta krizni štab zadolžen za spremljanje stanja pri preskrbi z zdravili, opremo in medicinskimi pripomočki ter predlaga uporabo blagovnih rezerv. Če gremo pa potem naprej, ko pa govori o dolžnostih ministrstva, pristojnega za gospodarstvo, pa piše naslednje. Da so te blagovne rezerve, da se z uporabo blagovnih rezerv spremlja in uravnava dogajanje na trgu, da prepreči kritično zmanjšanje zalog življenjsko pomembnih izdelkov, vključno z zdravili in medicinskimi pripomočki. Torej, zdaj je dejstvo to, da je Vlada ugotovila v svojem priporočilu, da izbira blagovnih rezerv zaradi kadrovske usposobljenosti, nabora kadrov ni bila najbolj optimalna. To Vlada sama v poročilu ugotavlja. Odgovor zakaj so bile blagovne rezerve izbrane, da te stvari delajo, je v državnem načrtu, ki ga ni sprejela naša Vlada. Ta državni načrt je bil sprejet leta 2016. In zdaj pa še ena zelo pomembna ugotovitev, nad katero boste nekoliko frapirali. A veste, da je bil leta 2018 narejen neke vrste stres test tega našega državnega načrta? In leta 2018, med drugim v tem stres testom ugotovijo eno izmed večjih pomanjkljivosti je ta, da osebje, ki je zadolženo za te nabave, ni dovolj strokovno usposobljeno. Torej to, kar smo mi zdaj ugotovili v tej epidemiji, se je vedelo že nekaj časa. Zdaj, kriviti koga zakaj je bilo tako, ali je za to kriva Šarčeva Vlada ali ni, a še prejšnja vlada, jaz se s temi stvarmi ne bom ukvarjal. Povem vam pa dejstva taka kakršna so v skladu z državnim načrtom. Pa še eno stvar smo pri tem državnem načrtu naredili. Na eni izmed prejšnjih sej sem bil jaz zadolžen, da za celotno Vlado predstavim, prinesem ves ta državni načrt. To kar vi vidite pri tem državnem načrtu, ki je priloga tega in je, bi rekel s 37 strani nekih predpisov kako se ukrepa v posameznih situacijah in posameznih okoliščinah, to je manjši del vsega tega državnega načrta. Ker če vidite, potem pri vsaki stvar piše še, da je neka priloga kjer so pa podrobnosti. In ta državni načrt sta dva velika fascikla. Ministri so vsi to dobili. Zakaj? Zaradi tega, ker če bi bil to res čisto natančno izdelan državni načrt, takšnega kakršnega so imeli v Avstriji ali na Poljskem, ko se jim je začela neka epidemija, so sami iz tega državnega načrta vlekli ven odlok 1, 2, 3, ko je to, se zgodi to in tako naprej. Mi nismo izdelane do te mere tega državnega načrta, ker so bile stvari zelo tako površinske, se pravi, ko smo šli gledati, ne vem, za ministrstvo za šolstvo, gospodarstvo, zdravstvo, kmetijstvo in še nekatera druga, so bila ta navodila zelo splošna. Prizadevali si bomo, spremljali bomo in tako naprej. In zato je bila že odločitev Vlade, da ta državni načrt posodobimo in ga izpopolnimo na način, ko bo prišel drugi val, da ne bo nobenega improviziranja in pa nočnega pisanja odlokov, ampak bodo tej odloki znani vnaprej in se bo točno vedelo, ko bo taka epidemiološka slika, se bo sledilo po tem in tem načrtu. Delamo na tem. Poslanec Bandeli, drugače pa drugi val okužb, to ni teorija zarote, to je dejstvo v nekaterih drugih državah, ki so se s to epidemijo zelo uspešno soočile in se danes soočajo z drugim valom. Zaradi tega, če želimo gledati in delati dva koraka naprej, je potrebno biti tudi na te stvari pripravljen. In pripravljeni smo lahko tako, da v prvi fazi natančno izdelamo in pregledamo ta državni načrt, v drugi fazi, da naredimo zdaj natančen popis, koliko zaščitne opreme je potrebno, če nam vse skupaj kolapsira in če ni možno dobiti nikjer zaščitne opreme v enem, dveh ali treh mesecih, kakšne zaloge potrebujemo. To delamo, zaradi tega, da se nam hektika in vse težave, ki so se nam zgodile tokrat ne bodo ponovile tudi v prihodnosti.
Hvala lepa. Postopkovno dr. Trček, izvolite.
Izhaja iz 239. člena, ki v drugi alineji govori o tem, kar naj bi se tukaj šli, citiram: »če Vlada pošlje Državnemu zboru pisno poročilo, predsednik Državnega zbora z njim takoj seznani poslance. Predstavnik Vlade lahko pisno poročilo obrazloži na seji Državnega zbora.« Zdaj moj postopkovni predlog je poslanke in poslanci smo opravilno sposobni, vseh nas 90, drugače ne bi imeli pasivne volilne pravice in bi prosil, da predstavniki Vlade nam ne berejo iz poročila, ker smo ga že prebrali. Naj ga obrazlagajo, naj odgovorijo na vprašanja, na katera niso odgovorili. Veste, minister Počivalšek se je zdaj skrival 14 dni, malo je že žaljivo, zdaj pa pride, novinarjem ni hotel na vprašanja odgovarjati. Vlada lahko, niti ni nujno, tukaj bi bilo treba Poslovnik spreminjati, upam, da se to Tonin strinja z menoj, pa žal, da nisi to predlagal kolega Matej, ko si bil v.d. predsednika Državnega zbora. Skratka v skladu z 239. členom Poslovnika kot poslanec pričakujem, da obrazlagajo. Noben nam še ni obrazložil, zakaj ste naumili to tako shemo, ki je niti sami ne znate pojasniti. Ni nam treba prebrati, mi smo to prebrali, večkrat. To poročilo, poročilo z Galetovimi komentarji, pa še kaj. Kar pa se zadeva teh pokov, kolega Matej, kar nekaj nas je tukaj imelo na kateremkoli faksu, kaj smo že imeli, splošni ljudski odpor in družbeno samozaščito, ki jo je Janša včasih predaval in so nam takrat morili z mobilizacijskimi načrti, to imamo še zdaj v malem prstu. Hvala.
Hvala lepa. Prosim, da se predstavniki Vlade res držijo tega drugega odstavka 239. člena Poslovnika in da nam to obrazložijo. Prijavil se je minister Počivalšek. Izvolite, mag. Tonin.
Poslanec Trček, toliko časa sem bil v parlamentu, da poznam Poslovnik in delam točno to, kar je poslanec Trček citiral iz Poslovnika. Obrazlagam poročilo. In poslanci ste danes v razpravi številni poudarjali, da je to poročilo pamflet in jaz sem vam samo hotel dokazati in jaz ne vem, kako vam naj drugače dokažem, kot da citiram konkretne stvari iz poročila, da je Vlada tudi o dejanskih okoliščinah ugotovila neke stvari, kakršne so bile. To je bila razlaga poročila. Drugo, kar je poslanec Bandelli spraševal, isto. In jaz mislim, da to, kar sem pojasnjeval v zvezi z državnim načrtom je absolutno nujno potrebno povedati, zakaj so bile blagovne rezerve določene, da te stvari izvedejo. Najverjetneje se vsi skupaj v tem prostoru predstavljamo, kakšen halo bi bil, če bi Vlada delala nekaj po svoje in da bi se na koncu ugotovilo, da smo delali v nasprotju z državnim načrtom. Jaz mislim, da bi bil to »urnebes«, da bi na koncu ugotovili, da tik preden je Šarčeva Vlada odšla je bil aktiviran državni načrt, potem pa je to Vlada delala nekaj po svoje in za neke svoje institucije in svoje organe izmišljevala, kdo bo te stvari delal. Tako da, delali smo v skladu z državnim načrtom. Drugače pa, prijatelj poslanec Trček, ki ga jaz cenim, nisem bil nikoli vršilec dolžnosti, bil sem čisto polnopravni predsednik Državnega zbora.
Hvala lepa. Postopkovno dr. Trček.
Še vedno 239. člen, se ti opravičujem, tisto je bilo malo pod pasom, to je res. Bil si predsednik Državnega zbora. Ker ni bilo moje postopkovno dobro razumljeno, ga bom obrazložil. Ne vem, vsaj včasih so na FDV pa še kje drugje poučili tako, citiraš, ko nekdo v stavku ali dveh pove to, kar bi ti govoril v petih stavkih ali v treh minutah. Navajaš pa povzemaš, pa seveda v nekem drugem primeru. Oba sva magistra znanosti. Prosim, če že, da citiraš kolega, ko nam res hočeš nekaj v dveh stavkih, v drugih primerih pa povzemi, ker smo to brali. Ni nobene potrebe, da nam tukaj bereš stran pa pol, ker kuriš čas in ti bo nekdo drugi ne jaz rekel: »Glej, to pa Tonin počne zaradi tega, da bo pokuril ves čas, da ne bo odgovarjal.« Toliko, hvala. Upam, da je zdaj razumljeno. Moram to kot prfoks navsezadnje.
Hvala lepa. Mag. Počivalšek ste želeli besedo? Izvolite.
Ja, spoštovane poslanke, poslanci, predsedujoči, hvala za besedo. Danes razpravljamo o vladnem poročilu o nabavah zaščitne opreme. Danes na začetku sem slišal en poziv, mislim, da ga je izrekel poslanec Knežak, ko je rekel, da naj spregovorijo dejstva. In to je tudi moja želja. 14. maja, to je datum danes je seveda enostavno analizirati tedne, ko je bila Slovenija v zelo resni zdravstveni krizi. Imamo v Sloveniji v tem trenutku na tisoče strokovnjakov za javna naročila, pa na tisoče poznavalcev medicinske opreme, pa na tisoče poznavalcev medicinske opreme, pa na tisoče vrhunskih prodajnikov, ki so specializirani za kitajski trg. Sprašujem pa se, kje so bili vsi tisti ljudje, ko je epidemija izbruhnila tudi v Sloveniji in smo se našli v situaciji, ko smo vsa ta znanja nujno potrebovali vsi, vključno z nami na Vladi. A mislite, da smo na vladi imeli čas, da bi v miru razmislili o tem, kako izpeljati nabave zaščitne opreme? Nismo. Delali smo v skrajni časovni stiski, delali smo kot ekipa, pomagali smo drug drugemu, iskali smo rešitve, ki so bile vzdržne, v skladu z zakonodajo in so predvsem Sloveniji pravočasno zagotovile dovolj opreme. Tisti, ki danes trdijo, trdite drugače, nočejo in nočete vedeti zelo preprostih dejstev. In na tak način bomo težko prišli do tega, kar bi moral biti naš skupni cilj – da razjasnimo ozadje nabav zaščitne opreme, da pred vso slovensko javnostjo pojasnimo, zakaj smo porabili nas skupni denar. Sam na tem mestu težko pojasnjujem vse pogodbe, vse posle, vse očitane nam provizije, marže. Jaz mislim, da jih veliko niti ne ve, kaj je provizija, pa kaj je marža. Ker je to početje brezpredmetno danes. Vi, ki v vladnem poročilu nasprotujete dejstvom, ne verjamete, mi pa drugega kot dejstev nimamo. Sam nisem tako spreten z besedami kot ste spretni nekateri, vem pa, kaj so zakoni, kaj je Ustava in kaj je moja vest. In to so rdeče črte moje delovanja vedno in povsod. Zato bom težko sprejel ali pa težko sprejmem, da mi govorite, da lažem, da kradem, da sem kriminalec, pa še kaj sem slišal v diskusijah na preteklih dveh odborih. To so težke besede, ki jih z lahkoto izrekate samo tisti, ki sami niste nikoli nosili resne odgovornosti. Ker če bi jo, bi vedeli, kako težko se je odločati in kako težka je odgovornost, ko take odločitve za seboj potegnejo tudi položaj ljudi ali pa cele države. Ampak dovolite mi nekaj konkretnih pojasnil. Kar se tiče očitkov glede visokih marž. Mislim, da je bil to poslanec Kordiš Iz levice. Podjetje Akron je tako poslovno, kot tudi strokovno dokazalo svojo ustreznost in kompetentnost. To je potrdila tudi Uprava Republike Slovenije za zaščito in reševanje, ne minister Počivalšek ali pa minister Tonin. S podjetjem so bile podpisane tri pogodbe in sicer vse o dobavah zaščitnih mask tipa FF52, ki jih v zdravstvu najbolj potrebujemo in smo jih imeli najmanj. Nič posebej ne simpatiziram s tem podjetjem Akron, pa vendar moram priznati, da je bilo eno redkih podjetjih, ki je v najtežjih časih uspelo predčasno dobaviti opremo in tudi predčasno realizirati mislim, da v drugi pogodbi tisto, kar je napisano. Pri tem ne govorim o nabavi navadnih tri slojnih mask temveč o maskah – še enkrat ponavljam – tipa FF52, po katerih je takrat na trgu zaščitne opreme vladalo izredno veliko povpraševanje. Ne morem tudi mimo dejstva, da cen zaščitne opreme nikakor ne moremo primerjati s tistimi pred pojavom epidemije. Cene zaščitne opreme so namreč skokovito narastle to vam razlagamo in dokazujemo iz dneva v dan. Mnogi imajo ali pa imate napačno mnenje, da sem jaz osebno določil ali pa se pogajal za cene zaščitne opreme. Ne drži. Za to smo imeli službe in uslužbence, ki so to počeli in tudi tistih večkrat omenjeni heroji ali kakorkoli jih že imenujete. Ob podpisu pogodb Zavoda za blagovne rezerve s podjetjem Acron je bila že ustanovljena medresorska delovna skupina, ki je vse pogodbo varnostno preverjala in potrjevala. Prav tako je tudi Zavod za blagovne rezerve prevzel svojo vlogo pri podpisu se pogodbe. Govorimo o številnih strokovnjakih, ki so presojali o nabavi zaščitne opreme in očitno so presodili, da je ponudba in z njo cena ustrezna in primerljiva z ostalimi. Tukaj ne gre za nobeno prelaganja odgovornosti, ampak za neizpodbitno dejstvo. Kar se tiče mask FF52 s strani podjetja Acron pa lahko dodam samo še to, da je bila cena teh mask FF52 s strani Acrona 3,90 evra za kos z DDV. Povprečna cena naročenih mask FF52 v prejšnji Vladi, Šarčevi vladi kakorkoli hočete tega istega tipa pa 4,64 evra za kos z DDV. Povprečna cena naročenih mask v trenutni Vladi pa je znašala 4,14. V nadaljevanju bom nekaj povedal, ker je bilo rečeno o z in brez DDV. V vednost pa še tudi informacija, da je povprečna cena mask FF52 za zdravstveno osebje na evropskem trgu v istem obdobju znašala ali pa se gibala med 3 in 6 evri. Moram se zahvaliti tudi prejšnjemu premierju, gospodu Šarcu, da je potrdil to, kar že dlje časa poudarjam pa očitno noče nihče slišati. Centralna nabava zaščitne opreme preko zavoda je bila uvedena šele s sklepom aktualne Vlade z dne 14. 3. 2020 na drugi seji Vlade. Prej so bile za to pristojne različne ustanove od posameznih bolnišnic, drugih zdravstvenih zavodov do podjetij in zavodov. To je tudi moj odgovor na vse očitke in insinuacije, da sem jaz kot minister prejšnje Vlade pustil prazna skladišča. Seveda to ne drži in upam, da je vsem vam jasno zakaj ob razglasitvi epidemije v skladiščih Zavoda za blagovne rezerve ni bilo večjih količin zaščitne opreme. Še nekaj o objavah pogodb, ker sem tukaj slišal različne različne interpretacije. Na Ministrstvu za gospodarski razvoj in tehnologijo, ki ga jaz vodim kot minister smo sprejeli odločitev, da so vsi podatki o nabavah in vsebinah pogodbo javno dostopni na spletni strani zavoda. MGRT je zahteval, da morajo biti pogodbe na portalu e-naročanje objavljene najkasneje 48 ur po podpisu to smo tudi naredili. Te silne informacije o tem kako je nekdo nekaj odkril izvirajo samo iz tega, kar se najde na teh spletnih straneh, ki smo jih mi objavili in želeli, da vse, kar počnemo javno in jasno. Sedaj pa še nekaj o tem, kar sem že prej začel glede neupoštevanja DDV. Res je v tabeli v poročilu je prišlo tehnične napake, kjer je prikazana primerjava povprečnih cen prejšnje in sedanje Vlade za tri najbolj ključne artikle dobavljanje zaščitne opreme FF52, ventilatorje in za zaščitne obleke namreč pri cenah ni bil upoštevan DDV pri naročilih trenutne vlade. Vendar pa, če cene zaščitne opreme trenutne vlade opremimo ali pa jim prištejemo DDV, so cene mask FF52 in ventilatorjev, ki jih je nabavila trenutna vlada, še vedno nižje od cen prejšnje vlade, so namreč ugodnejše. Maske prejšnje vlade 4,64 evra za kos, te dvojke, da ne bom ponavljal, maske zdajšnje vlade 3,40 v povprečju, je pisalo prej, pardon, po prištevku tega davka je pa 4,14. Ventilatorji, 49 tisoč 154,55 evra za kos v prešnji vladi, 33 tisoč je pisalo ali pa piše v poročilu 880 za zdajšnjo vlado, pravilno je 37 tisoč 0,99 evra za kos. In pa zaščitne obleke, v prejšnji vladi 23,06, v zdajšnji vladi v poročilu piše narobe 26,71, pravilno 32,58. Še očitek, da smo se fotografirali pri dobavah zaščitne opreme. ja, res je, slikali smo se ali pa fotografirali, če hočete. Imeli smo se vsaj pred čim slikati, kajti ko smo nastopili nov mandat, se nismo imeli pred ničemer za slikati. In zdaj še za konec. Kdor želi o zgodbi o nakupu zaščitne opreme videti kaj več od truda, nečloveških naporov, okoliščin, tudi improviziranja in sprotnega reševanja nagrmadenih vprašanj, naj se vpraša kako bi se sam lotil primerljivo težke naloge. Pravim primerljivo težke. Znati obračati besede je eno, znati prijeti biga za roge, pa je nekaj čisto drugega. In iz tega mesta se zdijo problemi, ki jih je imela Slovenija ob izbruhu epidemije, manjši in pa teoretske narave, a mi, ki smo delali z ljudmi na terenu, mi vemo, da se drugače kot smo delali, ni dalo. Naše telefonske številke so bile strelovodi za pritiske vseh vrst iz vseh strani. Zato moramo vsi skupaj dati priložnost zdaj organom in ustanovam, ki so v Sloveniji pristojne za preiskovanje kaznivih dejanj porabe javnega denarja in nenazadnje tudi za politično odgovornost. In sam si želim, da bi se vsi preiskovalni postopki, ki so že navedeni, napovedani, začeli čim prej in končali v doglednem času. Ne želim, da bi me senca mask spremljala v nedogled tudi zato, ker sem v celotni zgodbi najbrž edini, ki je bil ves čas javno izpostavljen z imenom in s svojim delom zato, da so lahko drugi svoje delo opravljali povsod, kjer so delali z manjšimi pritiski. Nikoli in nikdar, poslanec Terček, se nisem skrival in tudi sedaj se ne. Stojim za vsem tem, kar sem naredil in verjamem, da bodo vsi postopki, ki bodo pregledali kaj smo počeli, pokazali to, da smo vse to počeli skladno z veljavnimi predpisi. Hvala lepa.
Hvala lepa. Postopkovni predlog ima gospod Trček. Izvolite.
Ja, nanaša se še vedno na 239. člen. Veseli me, da je minister končno začel obrazlagati zadeve. Dejstvo je, da vas, gospod minister, na odborih ni bilo, bil je vaš državni sekretar. Zadnjih 10 dni sem več preživel z gospodom Cantaruttijem kot z lastno družino. Seveda, ker ob mali ustavi obstaja tudi ustava, ta ustava v 114. členu o organizaciji vlade govori, zapiše tudi tole: ministri so skupno odgovorni za delo vlade. Dobronamerno, gospod Počivalšek, pa jaz sem Trček, šesto leto bi to že lahko vedeli, vi ste bili v 12. vladi, v 13. vladi in v 14. vladi. In neka osnovna manira ali človečnost bi rekel prekmurski kolega je, da ne žališ vlade pred seboj. Zdaj, če bi v šali rekel, bi lahko rekel vsakič, ko Zdravko Počivalšek iz 14. vlade kritizira 13. vlado, v bistvu sam sebi primaže klofuto. Dajmo se zresniti. Hvala.
Gospod Trček, nisem zaznala vašega postopkovnega predloga, če ga morda bolj formulirate. Izvolite.
Ja, ga bom formuliral, ker verjetno ste se izgubila, ko sem vam bral člen Ustave in člen Poslovnika. Moj postopkovni predlog je, da me veseli, da se končno obrazlaga, kar vlada lahko počne ali tudi ne, tu moramo Poslovnik spremeniti. In tudi, da se ne žali predhodnih vlad, katere vidni ud je bil gospod Počivalšek. Gospod Počivalšek je toliko časa v vladah, pikico manj, kot sem jaz poslanec. Veste, to [[…]]jaz vedno rečem, ko ti EMŠO naredi nekaj let, da ljudi spoznaš ob razhajanju. Neki taki ljudje, ki toliko pljuvate po svojih bivših, jaz sem se tudi v življenju ločil, pa tudi v tistih najhujših časih jaz pa moja bivša žena ločevanja nismo eno stotino toliko pljuvala en po drugem, kot vi sedaj vi pljuvate med seboj. To [[…]]
Hvala lepa. Kot sem razumela, če sem prav razumela, vaš postopkovni predlog, da Vlada obrazloži poročilo, ki ga je pisno predložila. Sva zaključila, gospod Trček?
Ja, seveda. Ta vlada lahko razlaga svoje poročilo, ne pa poročilo predhodne vlade.
Hvala lepa. Mislim, da seja ravno s tem namenom poteka, tako da vaš postopkovni predlog praktično ni na mestu. Tako da lahko nadaljujemo. Besedo ima mag. Branko Grims, pripravi pa se kot naslednji razpravljavec dr. Franc Trček. Izvolite.
Hvala za besedo. Vsem prav lep pozdrav! Kaj je najstarejši trik levičarjev vso zgodovino? Tisto, kar si počel sam, kar počneš sam in kar boš počel sam pripiši nasprotniku in potem nanj kaži s prstom in vrešči na ves glas, da ne bi opazili kaj v resnici sam počenjaš. Točno to je vsebina današnje seje. Vedno kadar smo govorili o kakšni bolj za Evropo problematični temi, recimo, o vprašanju ilegalnih migracij, ste vpili, da to neti nestrpnost, razpihuje sovraštvo in podobno. Tisto, kar je vsebina vašega političnega ravnanja zadnje tedne, vse od tistega kar so sprožili mediji, ki jih držite trdno v krempljih, je seveda točno to, netenje, razpihovanje sovraštva, nestrpnosti, pozivanje k nasilju, k sistematičnemu načrtnemu kršenju pravnega reda. To je vsebina tega, kar vi v resnici počnete in pri tem igrate, mimogrede, na Murphyjev zakon. Tisti Murphyjev zakon, ki se glasi: Ko zatrobi trobenta je vsa pamet v trobenti. Bolj ko glasno kričite, bolj verjetno kdo nasede, ker sploh ne opazi kaj se v resnici dogaja in kakšna so dejstva. S čem sem v vseh teh časih, ko smo recimo govorili tudi o ilegalnih migracijah, pa še o čem, najbolj šel vam na živce? Zato, ker sem od prvega dne vztrajal samo pri eni stvar. Naj se spoštuje pravni red. Dosledno spoštuje pravni red in nič drugega, kot pravni red. Pravni red Evropske unije, mednarodno pravo in seveda pravo Republike Slovenije. Samo pri tem sem vztrajal. In v tem sem bil dosleden, zato sem pa šel vsem na živce. Ker pet let nazaj so vsi govorili o beguncih, pa ne vem kakšne vse neumnosti. Danes vsi govorijo o ilegalnih migracijah in o problemih, ki jih to povzroča. Jaz sem pa pet let govoril točno eno in isto. In to je problem pri nekaterih. Kaj vi v resnici počenjate? Lansirali ste kup polresnic, laži. Levičarstvo je religija laži, pravijo na mnogih koncih sveta in moram reči, da v veliki meri to potrjujete, saj s tem, ko zavračate resnico v bistvu je to za vas religiozno dejanja. Sami ste prejle rekli, ko je minister nekaj prebral podatkov iz poročila, dokazljivih, preverljivih, da vas to ne zanima. Ne zato, ker tega ne bi bili sposobni razumeti, ampak zato, ker nočete tega razumeti, ker je pač levičarstvo religija laži. Tisto, kar je neizprosno, gospe in gospodje, je, če je kdorkoli kršil zakon, v prejšnji ali pa v tej Vladi ali pa upravi, mora za to odgovarjat in to velja za vse državljanke in vse državljane enako. Samo to zagovarjam. To zagovarjam od prvega dne, ko sem v Državnem zboru, še ko sem bil v osamosvojitveni skupščini, sem to zagovarjal in to zagovarjam danes. Ampak, gospe in gospodje, potem je treba bit dosleden. Če se je kdorkoli okoristil na protipraven način, naj to preiščejo organi pregona, to je predlog tudi Vlade, ga podpiram. Naj vsi, ki so za to pristojni, od Računskega sodišča, do organov pregona, opravijo svojo nalogo in preverijo, ali je bilo karkoli nezakonitega. Do sem, vse v redu. Ampak, kot sem dejal, potem je treba bit dosleden, gospe in gospodje, tam pa vi padete na celi črti, kajne. Ker potem, je treba tudi pogledat, kako je do tega prišlo. In potem se iznenada postavi zelo zanimivo vprašanje – kako je s tistimi členi Kazenskega zakonika, ki pravijo, da če nekdo z opustitvijo dolžnostnega ravnanja ali pa s prekoračitvijo pooblastil ali pa z malomarnim delom v službi, povzroči, da so nekomu ogrožene pravice, recimo pravica do zdravja, da povzroči materialno škodo, tudi če zaradi kaosa potem pride do nekih škodljivih posledic, materialnih, je zato odgovoren tisti, ki svojega dela ni opravil, iz malomarnosti. Ups, je pa problem, kajne? Vi pa pravite, ja, ne bomo nič gledal, kaj je bilo pod prejšnjo Vlado. Kaj se je pa tam zgodilo? Prejšnja Vlada je kupovala stvari dražje, kot jih je kupovala ta Vlada. V tem času, ko je ta Vlada kupovala opremo, zaščitno, na višku epidemije, ko so vsi izkoriščal, pač, producenti, proizvajalci, posredniki in vsi ostali, stiske posameznih držav in seveda navijal cene, kar je na trgu popolnoma normalno. Izkoriščale so to tudi posamezne države, nad Slovenijo, ampak nekatere države, v Evropi, verjetno veste še danes, če se samo zapeljete s kombijem z maskami, čez njihovo ozemlje, vam bodo zaplenil vse, kar imate v kombiju. Ko pa gre za solidarnost, ko bi morali it na skupne evropske obveznice ali pa vsaj izvesti sklad, ki je bil soglasno dogovorjen, pa tam je pa, te solidarnosti, evropske, konec in to je zelo velik problem, s katerim bi se v resnici moral danes tukaj soočat – kaj bo s to ubogo Evropo, ki očitno zabija žeblje v svojo lastno krsto, kajne? Ampak, to presega okvir današnje razprave, sicer pa ste ga presegli tudi vsi ostali. Kot rečeno, ko temeljno in osnovno, kar se dogaja, v teh dneh, v politiki, izvajate na najbolj nizkoten možen način, to je tisto razpihovanje sovraštva, nestrpnosti. Pazite, bom citiral 297. člen Kazenskega zakonika, za katerega domnevam, da ga mnogi sploh ne poznate; »Kdor javno spodbuja ali razpihuje sovraštvo, nasilje, nestrpnost, ki temelji tudi na premoženjskem stanju, izobrazbi [[…]]« - premoženjskem stanju, gospe in gospodje, - » [[…]]družbenem položaju ali katerikoli osebni okoliščini ali političnem ali drugem prepričanju in to dela na način, ki lahko ogrozi ali moti javni red in mir ali z uporabo groženj, zmerjanja in žalitev, se kaznuje z zaporom do dveh let.« Vi v isti sapi, gospe in gospodje, vpijete, da nekdo krade, tega ne znate in ne morete dokazat, bomo pa videl kasneje, ko bodo to opravljal organi pregona, kaj je resnica in jaz mislim, da je resnica precej drugačna, kajne, če je odraz visoke cene, tega, da nekdo krade, potem je iz tega, po vaši logiki, zelo enostavno potegnit sklep. Ni vaš problem v tem, da bi sedanja Vlada kradla, vaš problem je v tem, ker ste prej plačevali več, za iste zaščitne proizvode, da vi ne morete več krasti, kajne? To je vaša logika, ko jo enkrat znaš pravilno postavit, kajne? In seveda, gre za to, da ljudi v isti sapi pozivate na ulico, kar smo bili tudi že prejle priča, pa priča smo dnevno preko vseh medijev in vsega, kar pomeni, da je v celoti izpolnjen 297. člen. Gre pa za kaznivo dejanje, pozivate proti nečemu, se pravi, kar lahko ogrozi ali moti javni red in mir kaj šele zdravje ljudi in to se kaznuje z zaporom do dveh let, kar pomeni, da je to zelo resna zadeva. Gospe in gospodje, jaz če kaj od te Vlade pričakujem je, da bo ta Vlada spoštovala zakon, tukaj pa direktno nagovorim Vlado, gospe in gospodje, v Vladi, zdaj pa jaz od vas pričakujem, da boste končno ukrepali zoper tiste, ki netijo sovraštvo, ki izpostavljajo ljudi nevarnosti in to zavestno iz politikantskih nagibov, in da si boste predstavljali kako je s tem v praksi. Jaz osebno imam v družini ljudi, ki delajo v javnem zdravstvu. Ti ljudje so nekateri šli v bivalnike zato, da ne bi okužili lastne družine v času te epidemije, nekateri pa živijo in so se osamili s svojo družino ob tem, ko imajo majhne otroke in so dnevno trepetali ali jim bodo kakšno okužbo prinesli domov ali pa ne. Pa so kljub temu bili toliko odgovorni in vsaka čast jim, da so recimo iz nevrološke klinike bili premeščeni na infekcijsko kliniko na višku pandemije. Ali se vi zavedate kaj so ti ljudje tvegali in kaj so ti ljudje žrtvovali in bi lahko žrtvovali. Vi pa to ogrožate s pozivanjem naj gredo ljudje na ceste, naj se družijo, naj bo največja možna norišnica po sistemu slabše ko je boljše za nas, pa vse naj vrag vzame, če nismo mi na oblasti, pa ne moremo več krasti. To je logika levičarjev, gospe in gospodje. In potem kažete s prstom na drugega in vpijete, da je on kriv. Tisto kar jaz vidim kot edini problem je v tem, da se ne ravna po enakem načelu za vse. Še enkrat povem, če se je kdorkoli okoristil brez izjeme, me ne zanima, tisti ki poznate razmere v politiki veste, da sem potem pa do konca vztrajen. Če je kdorkoli kršil zakon, naj se to razčisti. Če se je osebno okoristil, naj odgovarja pred zakonom. Me ne zanima katere politične opcije je, pa me ne zanima ali je kolega ali ni kolega. Ampak gospe in gospodje, odgovarja naj tudi tisti, ki je iz malomarnosti povzročil, da je bila Slovenija popolnoma nepripravljena na pandemijo, pa se je malo prej tamle pištolil v eni od poslanskih klopeh, in naj ne govori, da ni vedel ali da ni mogel vedeti kaj prihaja, kajti podatek o katerem se v Sloveniji ne govori, je pa dokazljiv, ga lahko preverite, italijanska Vlada je konec januarja že v uradnem listu objavila napoved pandemije. Uradno objavljena. To se pravi, tisti ki so bili na oblasti, so točno vedeli ali morali vedeti kaj prihaja. In Sloveniji ne samo, da se ni ukrepalo, norca ste se delali. Jaz sem to osebno doživel in lahko to tudi dokumentiram, s strani takratne Vlade in s strani nekaterih iz takratne koalicije, ko sem vpil, da bi bilo treba ustaviti letalski promet v Evropsko unijo s kitajske, takrat ko je bil čas za pač kitajskega novega leta, to sem naslovil na slovensko Vlado in na Vlado Evropske unije. Z Evropske unije nikoli ni bilo odgovora. Če bi bil Evropski poslanec bi verjetno bilo drugače. Morda bi bilo potem vse drugače. Ampak slovenska Vlada je bila britje norcev. In ko sem govoril, da bi morali mejo zapreti, pa da bi morali uvesti karantene, podobno, ampak to sem jaz govoril januarja, februarja, veste, pa ste se delali norca. Se pravi, ni šlo za nevednost, ampak za zavestno ogrožanje državljank in državljanov. In ponovno je izpolnjen Kazenski zakonik. In zaradi tega jaz pričakujem, da bo Vlada končno začela ukrepati, in da bo naredila vse, da bomo vsi pred zakonom enaki. Samo to pričakujem, da bodo zakoni veljali za vse in za vse na enak način. In da se stvari pogleda, kaj je bilo, kako je prišlo do teh okoliščin, in da tisti, ki so te okoliščine povzročili, za to tudi odgovarjajo. Če se je pa kdo kje okoristil pa seveda, da odgovarja tudi ta. Potem bo izpolnjeno tisto kar bi moralo veljati za vse, to je Ustava Republike Slovenije. Mimogrede, me zelo zanima koliko vas ve kaj pravzaprav je pravni red Republike Slovenije, ko govorite, da bi bil nek sklep Državnega zbora nezakonit. Državni zbor ne rabi zakonske podlage za to, da sprejme neko ugotovitev, oceno, usmeritev, karkoli takega. Ne potrebuje. To je neumnost. Zakonsko podlago potrebujejo izvršilni organi, uprava recimo, za svoja dejanja in odločitve. Državni zbor pa je zakonodajalec in kadar doseže dvotretjinsko večino, tudi ustavodajalec in je zavezan, ko deluje znotraj okvir Ustave, samo Ustavi in svojemu Poslovniku in seveda generalno pravnemu redu v celoti.
Hvala lepa. Postopkovno gospod Prednik. Izvolite.
Podpredsednica, hvala. Poglejte, pred nami je še 4 ure precej mučne debate, pa ne samo za nas, ampak predvsem za tiste, ki to po televiziji gledajo, zato bi jaz pač, podpredsednica, želel, da opozorite poslance koalicije, da se držijo vsaj teme, da ne zahajajo na ilegalne migracije, na Kazenski zakonik o katerem je govoril že predsednik Vlade v svojem predstavitvenem govoru, pa v bistvu to ni današnja tema, pa se koalicijski poslanci sprašujejo kaj bo z Evropsko unijo in tako naprej. To bomo se pogovarjali na kakšnih drugih sejah, danes bi pa jaz predlagal, da se držimo teme in zdržimo še te 3 ure in da ne bi državljank in državljanov obremenjevali še z vsemi ostalimi zadevami. Hvala.
Hvala lepa za vaš predlog. Se strinjam z vami, tudi jaz sem si tukaj med razpravo gospoda Grimsa zapisala kar nekaj stvari, ki ne sodijo v današnjo razpravo o tem poročilu, tako da v skladu s 75. členom Poslovnika predsedujoči skrbi tudi za to, da se govori le o temi, ki je na dnevnem redu, zato naj bo to opozorilo vsem poslancem, ki boste še razpravljali. Tako da zdaj nadaljujemo. Gospod Trček ima naslednji besedo, pripravi se Janja Sluga. Izvolite.
Hvala, predsedujoča. Bom smrtno resno vzel vaše priporočilo. Glejte, čisto za uvod, da razrešimo eno dilemo. Nobena težava, nobeno reševanje življenj ni in ne more biti izgovor za koruptivna dejanja. Še več! Ne more biti izgovor za nastavek organigrama ali sistema, kolega Polnar bi to dosti lepše povedal, koruptivnih dejanj. In o tem se mi naj bi pogovarjali. Nobenega vnaprej ne kriminaliziramo. Dalje, samo poročilo. Samo to poročilo je nekako tako kot slaba diplomska naloga, ki ti jo študent prinese, ki bi rad čim prej diplomiral. Zdaj, seveda vi se boste hvalili s koalicijo, da ima toliko pa toliko strani, če damo na stran neke tabele, ki bolj spadajo v priloge, je nekega, pa malo tam se baja tako je bilo v eni državi, tako je bilo v drugi, to je bilo v tretji, je nekega integralnega tega teksta mogoče enih 20 strani, če pa damo še stran, da se več ukvarjate z bivšo Vlado kot z vašo raboto, se to skrči na kakih ducat strani in potem kar nekaj prilog nekako niti ni sledljivo, ker niso podpisane kdo dejansko stoji za njimi. Zdaj, a veste, resna politika se začne takrat, ko ti gledaš celotni spekter, ne samo tisto kar bi ti odgovarjali, pa tako »cherry picking«, si samo vzameš jagodo, ki ti paše. Dejstvo je, da smo mi imeli decentralizirano naročanje to zadevne medicinske opreme in v zdravstvenih zavodih so bili ljudje, ki so to obvladali. Posledično je tudi dejstvo ker se je seveda tudi podcenjevala ta potencialna pandemičnost, da o Rojah te opreme kaj dosti ni bilo. Tudi če bi šli Janševo Vlado dva nula gledati, verjetno ni takrat te opreme mrgolelo in tudi če bi Janša uspel sestaviti takrat Vlado na začetku tega mandata, verjetno ne bi tam Roje pokale po šivih, pa tisti silosi tam, saj se peljem mimo pogosto in to je neko dejstvo, ki se zamolči. Zdaj, neko reševanje življenj, kolega Brglez dokler je bil še tu, žal mu je levica podarila Bruselj, pa bi ga bolj tu potrebovali, je zelo rad rekel tudi kot predsednik Državnega zbora, kar levičarji in Socialni demokrati radi poudarjamo, da je demokracija tudi umetno samoomejevanje. Veste, po eni strani se tako, boste razprli srce, kako se zahvaljujete vsem upravičeno, ki so garali v teh dneh in reševali življenja, po drugi strani si boste pa vi to prisvajali. Dajte malo dobrega okusa imeti. Od vseh teh, ki so res garali, odkrito moram povedati, da mi je osebno najbolj všeč gospod Šestan, žal že pokojni gospod Bogataj je vedel, kako izbrati dobrega naslednika. Umirjen človek, ne »žabokreči« se naprej, ne govori, da je on rešil cel svet, pa je mogoče pri tem reševanju bil enako pomemben, če že ne pomembnejši od teh, ki nas zdaj tukaj »nazijavate«. Vi niste preklicali nekih dejstev, Počivalška so tam ujeli na tistem posnetku, tisto seveda v nekem sodnem procesu upade, to mi je jasno. Niste preklicali, da so neke gospe hodile in so se drle na nekoga. Niste pritiskali glede teh nesrečnih predihovalnikov, da ste, pa so maili so prišli ven iz SMC, da ste tam iskali, ker je bolj vaša bolnica Celje, da bi našli nekoga, ki bi vam ja požegnal to, kar je potem Počivalšek rekel, da je posel SDS. To niste preklicali, tega ne morete preklicati. Žal, težko, ne gre. Navsezadnje so v Rojah bili ljudje, ki so bili politično bolj iz SDS, potem ste se pa »spajdašili« s SMC-jem, ko ste že tisto zaščitno opremo kupovali v 12. Vladi, ko se je to hotelo raziskovati – zdaj mi zmiguje tukaj gospa, saj je bila v kabinetu – ste pa hoteli sodno preganjati novinarko Dnevnika. To so dejstva, ni si zdaj to Trček izmišljeval. Dejstvo je tudi, da je bilo teh pogodb potem podpisanih za 184 milijonov, potem ko se je nekdo zažvižgal, ker je res pregoreval, pa je imel, verjetno mu je počil film upravičeno, se je naenkrat to zmanjšalo na 92 milijonov, pa podatek star zdaj nekaj dni za nazaj bilo realizirano 23 %. Malo čez 40 milijonov, reda velikosti prekmurskega poslanca ni tukaj, veste, seveda ne govorimo o 100-ih milijonih. Veste, kaj je najbolj tragično. V Sloveniji Vlada pade in imamo konec sveta na enih 8 do 12 milijonih. To je zgodba o tistem DZZ-ju iz prehodne Vlade, tam se je začela Šarcu Vlada rušiti, na tistih 50-ih, 60-ih milijonih, ko so moji kolegi iz Levice govorili, dajmo reči 6 do 12 milijonov, potem prilije na neke svetovalne pogodbe, kakšna sponzorstva, sredstva in tako naprej. To je neka tragedija. Že sem citiral, ministri so skupno odgovorni za delo Vlade, zdaj vi, ki »nabijate«, potem če ste taki, gospod Grims in podobni, potem nikakor ne bi mogli iti v posteljo z nekom, ki je prej toliko zakuhal. Navsezadnje, predsednik največje opozicijske stranke, kar ste večinoma časa SDS, ki jo je med nami prisoten kolega definiral, saj mi v bistvu nismo stranka, mi smo privat firma enega človeka, sedi v SNV-ju. Potem je tudi on verjetno bolj soodgovoren, da je temu tako kot neki Miha Kordiš ali kdorkoli, ki tuli karkoli že tuli. Potem gospod Grims reče dosledno spoštovanje pravnega reda. Ja, ljubi Branko potem ne moreš »uštuliti« Državnemu zboru neki sklep v neki obličnosti, ki je poročilo, s katerim se Državni zbor seznani kot piše v Poslovniku. Mislim, to je tudi jasno 10-letnemu otroku. Dajmo biti potem dosledni sami pri sebi. Zdaj potem pridejo ponavadi iz NSi-ja, ki so bolj, dvomim da so ravno krščanski demokrati, pa mi Freuda ven vlečejo. Mislim Freud velja tudi za koalicijo, ne samo za opozicijo, pa kriminalizacija, pa tisočkrat ponovljena laž. Neka gospa meni pogosto reče, kaj tuliš v gozd, to iz gozda dobiš nazaj, pa da ne bom kolegom iz SD pobral ves čas. V eni zadevi se pa absolutno strinjam z Janezom Janšo. V ključnem njegovem argumentu danes, mi državljanke in državljani ter mediji smo soodgovorni in sokrivi, da je Janez Janša Janez Janša. In to glupost že 25 let prenašamo in je skrajni čas, da s tem nehamo. Za konec pa čisto tako, po definiciji Branka Grimsa so največji levičarji v Sloveniji v SDS radikalni levičarji. Hvala.
Hvala lepa. Naslednja ima besedo Janja Sluga, pripravi pa se gospod Željko Cigler. Izvolite.
Ja, hvala lepa. Jaz v bistvu se lahko strinjam z nekaterimi tudi predhodnimi ocenami, da je zagotovo nekoliko nenavadno, da se je vlada odločila, da Državnemu zboru predlaga neko sprejetje sklepa glede tega poročila. To se lahko strinjamo, zagotovo je. Ampak Državni zbor je seveda tisti, ki odloči kaj bo s tem predlogom tudi naredil. In pristojni parlamentarni odbor je zadevo z amandmajem uredil na način, da je dejansko bila vsaj delno sanirana in tisto, kar imate danes na mizah, upam, da ste pogledali. Žal tistih, ki so najbolj glasno opozarjali na to, da sklep ni ustrezen, ni več v dvorani. Dejstvo pa je, da se z še današnjim dopolnilom ta sklep dodatno popravlja in dejstvo je, da je ta sklep seznanitveni. Torej mu ni kaj očitati. In v sami obrazložitvi tega sklepa je to večkrat jasno poudarjeno, samo pač prebrati si je treba. Jaz v bistvu ne trdim in nikoli nisem trdila, da je pri teh nabavah zaščitne opreme res potekalo vse čisto brezhibno, da ni bilo nobenih napak – daleč od tega. Trdim pa, da se za napake vse meče v isti koš, da se ljudi na prvo žogo obtožuje in da trdno verjamem, da se bo na koncu pokazalo, d ase obtožuje napačne ljudi in da v tej zgodbi v rednici ljudje niso v tistih vlogah, ki smo jih ali pa ste jih jim do tega trenutka pripisali. To pa z gotovostjo trdim in te vloge se bodo pokazale kasneje. Tako kot je tudi že naš minister pozval k delu pristojnih preiskovalnih organov, da naj ga opravijo, naj ga čim prej opravijo, naj svoje opravi tudi računsko sodišče in tako naprej. Temu pozivu se ves čas v SMC tudi pridružujemo. Kolega pred mano je tudi na Vlado oziroma na predstavnika Vlade, ki danes sodeluje na tej seji, večkrat apeliral, da naj ne prebira poročila, ker smo ga prebrali. Kolega ga je zagotovo prebral, ampak kar nekaj kolegov v tem Državnem zboru pa z gotovostjo lahko tudi trdim, da tega tudi površno ni prebralo. Sicer se ne bi pojavljala takšna vprašanja in takšni komentarji, kot so se predhodno pojavljali. Samo eno vprašanje, če izpostavil: »Ne vemo in nismo dobili odgovora, kdo je bil prej odgovoren za nabavo zaščitne opreme, preden je ta Vlada zadolžila za to Zavod za blagovne rezerve.« To je bilo večkrat izpostavljeno. Pa ni treba drugega kot odpreti internet in prebrati. Vse piše. In večkrat je tudi že bilo povedano in je bilo odgovorjeno in tudi v tem poročilu piše, če bi si ga kolegica prebrala. Torej dejstvo je, da pod prejšnjo vlado zadeva za nabavo ni bila centralizirana, da so zavodi, javni zavodi torej bolnišnice in tako naprej, sami nabavljali zaščitno opremo, ki so jo potrebovali. Dejstvo pa je tudi, da v centralnem skladišču te opreme ni bilo dovolj in kot se je na koncu ugotovilo, tudi zaloge po bolnišnicah niso bile ustrezne temu stanju, ki je potrebno v epidemiji. Seveda ne, ker tega ni nihče pričakoval na tak način. Ampak ko se je zadeva pod to vlado centralizirala, se je za nabavo zadolžil Zavod za blagovne rezerve, se je sprejel tudi zelo jasen protokol. In to je tisto kar je moj očitek. Ta protokol je tako jasen, da se natančno ve, kdo je kaj počel. Mi pa danes s prstom kažemo na ljudi, ki niso s tem imeli nič. In nekaterim se ne verjame niti ne na podlagi podatkov, številk, dokumentov, argumentov, drugim pa se verjame samo na besedo. Torej ta protokol je določal, da je za izbor opreme odgovorna Uprava Republike Slovenije za zaščito in reševanje, da ta uprava zavodu pisno predloži in potrdi zgolj tiste ponudbe, ki so prestale varnostno presojo in tiste za katere strokovno oceni, da so ustrezne, zavod pa nato pripravi in podpiše pogodbo z izbranim dobaviteljem ter uskladi aktivnosti za prevzem te iste opreme v Sloveniji. In to silno soglasje Ministrstva za gospodarski razvoj in tehnologijo, ki je bilo večkrat omenjeno, na 27. strani poročila je zelo jasno napisano kaj je to soglasje obsegalo. In zdaj citiram: »v tem okviru podanega soglasja Ministrstva za gospodarski razvoj in tehnologijo presoja le skladnost vsebine pogodbe s petletnim programom državnih blagovnih rezerv s katerimi je vlada zadolžila Zavod za blagovne rezerve za centralno nabavo zaščitnih sredstev. Preverjanje skladnosti vsebine se nanaša na« - in pozor – »predmet pogodbe in zagotovljenost finančnih sredstev«. Samo to je tisto, kar je presojalo Ministrstvo za gospodarski razvoj in tehnologijo. In če obrnemo par listov naprej, na strani 31 je tabela, v kateri so navedene vse pogodbe z vsemi podatki in tudi z vsemi imeni in priimki podpisnikov teh pogodb. In niti ene te pogodbe ni podpisal minister, niti ene. In celo, če listamo še malo naprej, tisto, kar je minister tudi že večkrat povedal, pa se ga ni slišalo, na strani 29 se posebej navajajo tri pogodbe pri katerih je Ministrstvo za gospodarski razvoj in tehnologijo zaznalo nepravilnosti in na te nepravilnosti opozorilo zavod za blagovne rezerve. In začuda, začuda vse tri te pogodbe pri katerih so bile zaznane nepravilnosti, je podpisala ista oseba. To je bil gospod Gale. In tu imate, da ne bom zdaj vsega brala, zelo natančno navedeno kaj pri teh pogodbah ni bilo v redu. In ko se pogovarjamo o tem ali smo za ventilatorje dajali predplačila ali ne in da je minister zagotovil, da predplačil ne bo, ko je govoril o maskah, ne pa tudi o ventilatorjih, imate tu v prilogi tudi eno elektronsko sporočilo, ki ga je poslal zavod za blagovne rezerve, gospod, ki sem ga ravnokar omenila in v katerem piše: »Pozdravljeni, država oziroma zavod lahko kupuje, vendar ne želi prevzemati dodatnih rizikov. Vsi proizvajalci zahtevajo avanse, seveda brez ustreznih zavarovanj«. In se tu zdaj pogovarjamo zakaj ne kupovati direktno, zakaj ne kupovati od ne vem koga in kje, tu zelo jasno piše. Zdaj pa glede te teorije o tem kako je ministrstvo na vsak način želelo pridobiti ustrezno soglasje od dr. Podbregarja za točno določeno firmo. Ta teorija pade na celi črti. Pa veste zakaj? Zato, ker so oboje vrste ventilatorji za katere je bil naprošen, da poda mnenje dr. Podbregar, bili od istega dobavitelja. Zakaj bi potem iskal soglasje za drug ventilator istega dobavitelja, če ta vaša teorija drži? In to je zelo pomembno. Dr. Podbregar je namreč označil resda midray ventilator kot boljši, ampak, še enkrat, ponujal jih je isti dobavitelj in to je javni podatek. In je zelo nekorektno ta podatek zamolčati. Dejstvo pa je, da je MGRT zahtevalo oceno še drugega – zakaj? Zato, ker ta isti dobavitelj v tistem trenutku tega drugega ni mogel zagotoviti, ker ga ni več bilo. In tudi to je razvidno iz tega poročila. Če preštejete kakšno število, kakšen delež pogodb, ki so tu notri navedene, ki so bile podpisane je bil storniran, zato ker so se cene, stanje, dobavljivost in vse iz ure v uro spreminjale. In to je dejstvo in to je odraz tistih razmer v katerih so se takrat te dobave izvajale. In še glede cen mogoče na hitro, da ne bom kolegom preveč časa skurila. Bom prebrala samo eno mnenje priznanega ekonomista glede tega, kako v kriznih časih deluje trg in kakšno ceno je mogoče doseči in kako je to potem mogoče oceniti. In pravi: »Oceno teh dobav bo mogoče podati le relativno v primerjavi z drugimi državami in stanjem na trgu. Ne moremo podati pavšalne ocene brez upoštevanja relevantnih dejstev. Edino dejstvo je, da v kriznih časih ni nič, kot je bilo pred krizo. Zato pretekli podatki v času krize ne pomenijo veliko.« In če na podlagi tega vzamemo v roke številke, ki so priloga tudi tega poročila, kjer lahko pogledamo kako so druge države nabavljale, po kakšnih cenah so nabavljale in kaj so nabavljale, seveda to oceno že sedaj lahko podamo. Ta ocena pa je, da je bila Slovenija uspešna. In da smo stvari nabavljali po nižjih cenah, kot druge države, kar je še posebej priznanje, zato ker smo tako majhni in ker so bile v resici naše količine gledano s svetovnega trga zanemarljive. In je bilo še toliko težje sploh priti do neke opreme. Jaz se bom na tej točki ustavila in vas samo pozivam, ne mečite vseh v isti koš, ne kažite s prstom na pamet. Poglejte podatke, ne sprenevedajte se in, tako kot sem rekla že v predstavitvi stališča, kdor jih hoče videti jih ima pred seboj.
Hvala lepa. Naslednji dobi besedo gospod Željko Cigler, pripravi pa se gospod Mihael Prevc. Izvolite.
Hvala lepa, spoštovana predsedujoča. Kolegice in kolegi! Danes je prišel v naš parlament predsednik Vlade Ivan Janez Janša in začel s stavkom, da ni nobene druge države, kjer bi se dogajale stvari, ki se dogajajo sedajle v Sloveniji v tem državnem zboru tudi. Pri tem je gost v Držvnem zboru, prišel zato, da bi predstavil poročilo Vlade o zadevni zadevi, o kateri danes govorimo in pa odgovarjal na sume dvome, ki se vedno bolj množično podatkovno opremljeni pojavljajo v medijih. Prišel je to povedati, ampak na noben očitek ni odgovoril. Kaj pa je naredil? Začel je groziti, začel je groziti poslancem, začel je groziti medijem, RTV je neposredno omenil, začel je groziti prejšnji vladi in pa državljanom in državljankam Slovenije, ki protestirajo. To je za mene nesprejemljiva zadeva pri obravnavi te točke, še posebej če to povzroča predsednik stranke, ki je uzurpirala vse represivne medije, predsednik je bil nekoč obrambni minister in so takrat, ko je on bil obrambni minister, pripadniki MIRISA vojaki napadli civiliste na cesti pri Depalji vasi. Takšne grožnje nas morajo skrbeti. In takšne grožnje ne sodijo v ta parlament, še posebej če se Knaflju in Galetu grozi z življenjem. To bi rad najprej povedal. Naprej. Ko se govori o nabavi opreme, in škoda da je gospod minister Počivalšek odšel, bi rad rekel, Acron iz Pameč, pri pameški cerkvi je meja med Štajersko in Koroško, bom še to povedal, je dobronamerno pomagal z nabavami mask. Včeraj pa nas je Dnevnik opozoril, da so bile pri tem marže več kot 50 %. Oprostite, dobronamernost in človekoljubnost za 16 in še nekaj milijonov od 30 milijonov evrov pri tem, da se tudi pri ostalih poslih v medijih vedno bolj in skozi žvižgače in strokovno javnost pojavljajo taki dvomi. In o tem mi danes govorimo. Namreč, medijsko razkriti sumi o korupciji, dokumenti, podatki, pričevanja s podatki dokazujejo, da je bil postopek naročanja osebne zaščitne opreme nujne medicinske opreme najmanj vprašljiv. Rezultat tega je, da je do sedaj dobavljena oprema, mnoge tudi še ni dobavljene, čeprav so podpisane pogodbe, očitno, krepko, krepko preplačala. Pokazal sem konkreten dokaz, o katerem je prej tudi minister Počivalšek govoril, pa škoda, da je minister Tonin odšel ven. Namreč, novi dokazi, da smo opremo preplačal, prihajani državljani berejo, to so tisti, ki dajejo denar, za te nakupe. V medijih, včerajšnji Dnevnik, je pokazal, da so kitajska podjetja ponujala kvalitetno verificirano cenejšo opremo, ni bilo napisano, ali zahtevajo za to tudi vnaprejšnja plačila, mislim, da tega ni bilo, vendar, cene so bile bistveno, bistveno nižje. Tu je bila ponudba mask od Alibabe ali pa ponudba, ki jo je pripravila Slovenska akademija znanosti in umetnosti, kjer je bilo dopisovanje med Ministrstvom za gospodarstvo, tudi gospod Cantarutti je to dobil in tudi predsednik Vlade je bil s tem seznanjen in tu je bila kitajska ponudba, ponujena tako, to se vidi iz pošte, ki se pač, vpogled v njo dobil, da so Kitajci rekli, pripeljeva lahko, kdorkoli od slovenskih podjetij, zadevo, opremo naročeno, ki jo rabite, v Slovenijo, na letališče, po tehničnem pregledu te opreme, jo boste plačali. Gospod Cantarutti je govoril druge stvari. Glejte, o tem mi govorimo. Te odgovore hočejo državljanke, državljani, ki so nam dali mandat in denar, zato, da ta Vlada reagira, na te probleme, kot je epidemija, Državni zbor pa to nadzoruje oziroma Vladi pomaga in današnje glasovanje, bo za mene, bom ponovil, nelegalno in nelegitimno. Nelegalno zato, ker je Zakonodajno-pravna služba Državnega zbora opozorila, da je dokument pripravljen neskladno z Ustavo, zakonom in Poslovnikom in sprašujem vas, poslanke in poslanci koalicije, zakaj boste glasovali za dokument, ki je protizakonit in protiustaven in v neskladju z Poslovnikom? Zakaj, kako boste lahko za to glasovali? In rad bi tudi to rekel, zakaj je nelegitimno, ker so v tem dokumentu navedena dejstva in podatki, ki so v nasprotju s tem, kar objavljajo s podatki in kar dajo pričevalci, v medijih, in ker bojo danes o tem glasoval tudi poslanci Slovenske demokratske stranke, ki so »soosumljeni«, po podatkih iz medijev, koruptivnih posredovanj pri izboru posrednikov. Zraven bi pa rad tole rekel, ko govorimo o zaščitni opremi, predsednica Zdravniške zbornice, gospa Čebaškova, dr. Čebaškova, je opozorila, na tem Državnem zboru, da je problem še vedno odprt pri zaščitni opremi in nujni medicinski opremi, ki se rabi za ukvarjanje z epidemijo, ker ni na voljo v dovolj velikih količinah na kriznih točkah, to je v domovih za ostarele in v zdravstvenih ustanovah in včeraj smo bili seznanjeni - in s tem se naj ta Vlada ukvarja, s tem podatkom - Slovenija je na prvem mestu, po deležu stanovalcev domov za starejše, med smrtnimi žrtvami Covida-19. 80 % umrlih je iz domov za ostarele. Zdaj umirajo, zdajle, ko se nabavlja ta oprema in ko se pogovarjamo, koliko je koštala, kam ste jo, kam je ta oprema šla, zakaj ni na teh kritičnih točkah in to opozarja Zdravniška zbornica, kjer so združeni zdravniki. Še posebej bi pa rad tole opozoril, poglejte, začelo se je preiskovat, na Nacionalnem preiskovalnem uradu, posle za zaščitno opremo. Tam se je preiskovalo tudi financiranje medijev Slovenske demokratske stranke iz tujine, ampak, vrh NPU-ja je bil zamenjan, policija je bila, je bil zamenjan, policija je dobila novo vodstvo. Kriminalisti so dobili novo vodstvo, SOVA je dobila novo vodstvo. To so vse organi nadzora, ki jih zdaj vodijo veljaki Slovenske demokratske stranke. Ali nam je s temi grozil predsednik Vlade, Ivan Janez Janša? Sprašujem. In na koncu bi še tole rekel, državljani, ki protestirajo v 10 tisočih, po celi Sloveniji, jutri bomo verjetno priča še večjemu protestu na osnovi podatkov, ki niso dobili odgovora ne danes in vprašanje, če ga lahko dobijo, zaradi evidentne, z dokazi utemeljene korupcije in prekoračitve pooblastil Vlade, zahtevajo aktivno vlogo Državnega zbora, pri razjasnitvi teh sumov. To se od nas pričakuje in zahteva od Državnega zbora pri razjasnitvi teh sumov. To se od nas pričakuje in zahteva od ljudi, ki so nas izvolili. Zahteva se aktiviranje organov pregona in pravosodja, prav tako pa protestniki ostro nasprotujejo preganjanju medijev in posameznikov kot so žvižgači ali pa strokovnjaki, ki so javno nastopili pri razgaljanju teh koruptivnih dejanj za katere vam pravim, mediji nam dajejo podatke, če nam jih Vlada ne da prave. In vse to se dogaja v škodo javnega zdravja, na škodo življenj in zdravja državljanov, še posebej starejših, 80 % smrti zaradi COVID-a je bilo v domovih za starejše in pa nenazadnje, v škodo javnih sredstev in kar je najbolj pomembno, v škodo mednarodnega ugleda Republike Slovenije. Poglejte, če ne bo uspelo vas za časa te Vlade, te stvari preiskati, jih bo pa v naslednjem sklicu Državnega zbora. Hvala lepa. In še to bi, ja to da še rečem, absolutno, pri takšnem glasovanju, pri takšnem dokumentu, ki je pripravljen neskladno, bom rekel, samo s Poslovnikom Državnega zbora sigurno Levica ne bo sodelovala. Hvala.
Hvala lepa. Naslednji ima besedo gospod Mihael Prevc, pripravi naj se gospa Alenka Jeraj. Izvolite.
Hvala lepa za besedo, gospa predsedujoča. Spoštovane kolegice, spoštovani kolegi, spoštovani državni sekretar! Poglejte, moram na začetku žal povedati tisto kar me najbolj moti v tej dvorani. Slab oziroma slaba dva meseca je kar sem ponovno tukaj v tem hramu demokracije in žal moram ugotoviti, da v tem kratkem času nisem slišal toliko laži oziroma, da sem v tem kratkem času slišal bistveno več laži, sovražnosti, negativizma, predvsem z leve strani kot to prej v dveh mandatih, ko sem bil prav tako poslanec. Ker se je Slovenija tako kot številne države po svetu prvič v zgodovini soočila s smrtno nevarno in hudo nalezljivo boleznijo COVID-19, so države začele mrzlično iskati zaščitno opremo. Vemo, predvsem zaščitne maske in medicinsko opremo, respiratorje. Ker je bila Kitajska kot največja proizvajalka te opreme že globoko v primežu epidemije in oprema ni zadoščala niti za kritje domačih potreb, se je odprl neusmiljen boj, lahko bi rekli ceno mesarsko klanje vseh vlad Evropskih držav za nakup medicinske in še posebej zaščitne opreme, se je v tistem trenutku šlo za življenje ljudi. Še posebej zdravstveni delavci so se znašli v izredno težki situaciji in marsikateri je s solzami v očeh dobesedno rotil odgovorne, da so brez potrebne opreme povsem nemočni pri reševanju življenj. Tako je na trgu nabave mask in respiratorjev nastal pravi kaos in lahko bi rekli, izredne razmere. Posameznimi ministri in drugi odgovorni so iskali najrazličnejše poti kako bi čim prej zagotovili potrebno opremo. Vsaka veza v tujini je bila še kako dobrodošla in mnogi vplivni Slovenci so ponudili iskreno pomoč, ker so hoteli samo pomagati Sloveniji, ki se je zaradi epidemije znašla v resnično težkem položaju. Pa žal so prav kmalu mnogi med njimi doživeli hladen tuš, saj so bili takoj deležni očitkov o lastnem okoriščanju in celo vojnem dobičkarstvu. Kljub temu, da je bila Vlada predvsem s strani opozicije deležna številnih polen pod noge, ji je uspelo na krutem trgu zaščitnih sredstev v kratkem času zagotoviti toliko opreme, da je zdravstveni sistem prenesel najhujši val bolezni, in da se je število okuženih tudi po zaslugi pravilnih vladnih ukrepov začel zmanjševati. Slovenija se je tako znašla zelo visoko na lestvici uspešnosti držav v boju proti epidemiji in požela tudi številne pohvale tujih državnikov. Danes smo celo slišali od predsednika, da imamo pravzaprav v tem trenutku najboljšo epidemiološko sliko v Evropi. Zato tej ministrski ekipi, zdravstvenim delavcem in predvsem vsem ljudem dobre volje, ki so se pošteno in iskreno trudili za naše zdravje, posledično naša življenja, izrekam vse čestitke in zahvalo za odlično opravljeno delo. Hvala lepa.
Hvala lepa. Naslednja je na vrsti gospa Alenka Jeraj, pripravi se gospod Predrag Bakovič. Izvolite.
Hvala za besedo. Jaz bi na začetku, moram protestirati ali pa izreči podobno kot moj predhodnik, da takih diskvalifikacij, zmerjanj in nesramnosti do poslancev po mojem kar poslušamo zadnji mesec in pol, še nismo slišali. In mislim, da je tudi na predsedujočih, da na te stvari odreagirajo. To, da nekdo govori, da Vlada krade kot srake, da smo vsi lopovi, kriminalna banda in tako naprej. Mislim, da so stvari, ki se ne bi smele dogajati in da bi morali predsedujoči tako vi podpredsednica kot vsi drugi na to reagirati, tudi grožnje s smrtjo in tako naprej. Govoriti o nezakonitem delovanju in tako naprej je treba pač za to imeti kakšen dokaz, ne pa da se tukaj gremo sodišče in se kar ljudi vsepovprek obsoja. Preden preidem na temo, mogoče samo, ker sem bila pač večkrat omenjena s strani kolegice Violete Tomić, gospoda Kordiša in ostali. Jaz sem poslala eno SMS sporočilo gospodu Zakrajšku, ker ga poznam, ker sva v isti stranki, ker smo sodelovali leta in leta, ko je bil še župan Velikih Lašč, območje, kjer sem jaz tudi izvoljena. In poslala sem mu sporočilo o enem podjetju, da je v redu, da jih poznamo in da naj pogledajo njihovo ponudbo. To je bil moj SMS in edini kontakt vezan na kakršnokoli pač dobavo opreme. Zame to ni lobiranje. Lobiranje je, če bi jaz njemu napisala in rekla, izberite to podjetje. Jaz sem rekla, naj pogledajo ponudbo, ker v gori ponudb, ki so jih imeli, bi jo lahko tudi zgrešili in nam so ljudje pošiljali ponudbe, pošiljali so jih tudi na blagovne rezerve. Jaz sem vsakega, ki se je obrnil name, sem mu rekla, naj pošlje na ponudbe, na uradni mail in bo od tam dobil odgovor, ko bodo te ponudbe pogledali. In tako je bilo z mnogimi drugimi in zato je to obsojanje in diskvalificiranje nesramno in gospod Gale, ko so ga vprašali ali je Matej Tonin pritiskal, je rekel, ne. In, če bi ga vprašali ali sem jaz pritiskala, bi tudi rekel ne, ker nisem, ker sem poslala samo, da naj pogledajo ponudbo in to ni noben pritisk. In kaj se je potem s tem naprej dogajalo niti ne vem, ker se nisem s tem ukvarjala, nisem nikogar klicala, nikogar spraševala, kolikor pa vem, na koncu to podjetje ni dobilo posla. Očitno ponudba ni ustrezala in normalno o tem so odločali tisti, ki so bili za to poklicani. Zdaj pa o tem, o čemer se danes pogovarjamo. Torej, prejšnja Vlada ni zagotovila dovolj opreme oziroma je sploh ni zagotovila. 27. februarja je gospod Šarec rekel, ustvarjanje zalog je povsem neprimerno, zdravniki ne širite panike. Tukaj nam je odpredaval, ampak 27. februarja, to ni tako dolgo nazaj in samo 14 dni preden je razglasil potem epidemijo, ustvarjanje zalog je povsem neprimerno, zdravniki ne širite panike. To je bil njegov stavek in to je bilo na njegovi tiskovni konferenci. Zato jaz trdim tudi na podlagi tega, kar smo prebrali v poročilu, da je gospod Šarec to delal namerno in njegova koalicija takratna oziroma, ko je potem že odstopil 27. januarja, naj se drugi ukvarjajo s tem, čeprav je moral do tistega dne, ko je bila imenovana nova Vlada svoje delo opravljati odgovorno in kvalitetno, pa ga ni. In to je tisto, kar se mu očita, ker sem prepričana, da je kalkuliral in se kljub temu, ker ne verjamem, da ob trugah, ki jih je gledal, ki so jih vozili iz Bergama, da se ni zavedal za kako resno zadevo gre. Ne verjamem, zato trdim, da je bilo namenoma kalkuriranje, naj se drugi ukvarjajo s tem, mi ne bomo pomagali. Ampak on ni rabil pomagati Janševi Vladi, ki je potem to naredila, on bi moral pomagati ljudem. Za to je bil izvoljen, za to je dobil glasove na volitvah. Prvo sejo Odbora za zdravstvo, kolega Trček se rad hvali, da je on sklical. Ni res, prvo sejo smo sklicali mi, 18. februarja je bila nujna seja Odbora za zdravstvo, ki jo je zahtevala SDS. Na podlagi tiste seje smo potem dejansko zahtevali, da ministrstvo poroča in potem 25. je potem on res sklical sejo. 18. februarja je torej, no, na kaj smo opozorili na tisti seji, ne? Da se premalo testira. Takrat smo testirali, če se spomnite, 20 ljudi na dan samo. In mi smo opozarjali a je dovolj testiranj – »seveda, dovolj, vse je v redu«. No, potem, ko smo imeli en teden kasneje sejo 25. in potem 2. marca nadaljevanje, je tisti dan zjutraj gospod Petrovec govoril na Dobro jutro, da premalo testiramo, da mnogi ljudje, ki verjetno so pozitivni, jih sploh testirali nismo. Gospa Nina Pirnat nam je pa takrat razlagala, da se testira dovolj. Testirali smo 200 ljudi v času Šarčeve vlade od 24. 2. do 13. 3. smo skupaj testirali 5 tisoč 60 ljudi, to je povprečno potem bilo 266 na dan, ne? Gospod Šarec je pa govoril, da množično testirajo. Množično smo testirali po tem datumu, ko smo testirali približno 1000 do 1200 ljudi na dan. Niti tistih nismo hoteli testirati, ki so kazali znake, čeprav se tudi o tem lahko pogovarjamo kaj je bilo in kaj ni bilo. Torej potem je gospod Janša zahteval, da se skliče Svet za nacionalno varnost. Gospod Šarec 7. marca reče »bomo čez 3 dni sklicali to«, v ponedeljek, ne? Šarčeva vlada ni niti v sanjah nikoli delala v soboto in nedeljo tako kot dela Janševa vlada. In tako kot je prvi naslednji dan, ko je bila izvoljena, v soboto delala in določila, da je treba nabaviti opremo in tako naprej. Šarčevi vladi to na pamet ni prišlo, da bi mogoče se v soboto dobili, tudi v tako kritičnem kot je pandemija koronavirusa. Potem je, če se spomnite, zdaj smo najbrž vsi to že pozabili kako zelo so bili pripravljeni. To so nam tudi govorili na Odboru za zdravstvo, ampak če se spomnite, ko je prišel prvi bolnik s koronavirusom v Slovenijo 4. marca iz Maroka, je eno uro čakal osebnega zdravnika v Zdravstvenem domu Ljubljana. Mi smo spraševali kaj bo, če pridejo do zdravnika, torej, ker takrat je bilo še, da pridejo pač v zdravstveni dom. Potem so v enem tednu spremenili – »ne, ne smejo hoditi, morajo poklicati svojega zdravnika, pa bo potem on odredil«, ne? In potem je šel še menda na urgenco ta isti človek - ker smo bili tako zelo dobro pripravljeni in smo imeli tako zelo dobra navodila. Resnica je drugačna, navodil ni bilo in dejansko so se ljudje zaradi tega razburjali. Mi smo vprašali tudi, ta gospod je prišel iz Maroka, iz Maroka smo mi imeli januarja 176 migrantov in smo spraševali ali se s temi ljudmi kaj ukvarjamo, lahko je kdo okužen. Gospe iz NIJZ-ja niso imele nobenega odgovora na to vprašanje. 5. marca, torej dan po prvi okužbi, je gospod Šarec kljub tem, da so že zdravniki opozarjali, mi opozarjali na seji, je rekel »gre za lažne novice, prihajajo pa te lažne novice seveda iz političnih sfer dobro znanih«. Takrat so v Italiji že vozili krste, razlagali kaj se vse dogaja oziroma koliko je mrtvih in tako naprej, pri nas smo pa tole razlagali. Gospod Šarec je 27. februarja rekel »na podlagi dogovora s sosednjimi državami ugotavljam, da zaprtje meja nebi ustavilo širjenja virusa, bi pa ohromilo državo«. Zdaj pa govori, da je on že zaprl meje. Prvič slišimo to. Potem je rekel, da kakšni bodo to težave za podjetja, za gospodarstvo, če bomo mi meje zaprli in tisti dan je rekel tudi, ko je bilo pač, da naj se zapre meje, aktivira civilno zaščito, je rekel, da je treba ravnati odgovorno, da se ne bo zgodilo, da bodo potem stranske posledice večje kot je nevarnost virusa. Pri tem je naštel težave, ki bi nastale, če bi ljudje zaradi panike začeli dvigovati prihranke z bank ali pa nenormalno kupovati zaloge, kar se sicer že dogaja. Civilna zaščita se bo vključila, če bo bolnikov več. Takrat se bodo vključile še vojska, saniteta in drugi, a nismo še tam. Zato tisti, ki so pozivali k zaprtju meja le širijo paniko. » To je rekel 27. februarja, 14 dni preden smo razglasili epidemijo. Torej, prej sem povedala na prvi seji, ki smo jo imela, Odbora za zdravstvo, je bilo še najprej navodilo NIJZ, da bodo vsi zdravstveni domovi vstopne Covid točke. 25. so to rekli, vsi zdravstveni domovi po Sloveniji. Čez en teden so to že zmanjšali samo na 16 Covid točk. Torej, kako smo bili mi na to pripravljeni? Zelo slabo smo bili pripravljeni, a ne. Telefonske številke takrat še niso imeli, na katero bi se lahko kdorkoli oglašal. Na seji je bila tudi gospa Čebaškova iz zbornice. Tudi mi smo opozarjali, da zdravniki nimajo navodil in da delajo kar se komu zdi, ker jasnih navodil ni bilo oziroma so bila celo napačna in slaba navodila. Navodilo NIJZ je bilo, če nekdo ne kašlja, ni bolan, mora it v službo. In okužbe v domovih starejših občanov gospod kolega iz Levice, zdravnik je moral v službo po smučanju v Italiji, ker je tako rekel NIJZ in iz Zdravstvenega doma Metlika v Dom starejših Metlika je prinesel zdravnik okužbo. In tudi v nekaterih drugih domovih, zato ne kažite te številke. Gospod Muženič je rekel: »Najhujša napaka nekdanje Šarčeve vlade, da so priporočili zdravnikom, ki smo smučali v Italiji in se vračali v Slovenijo, da se lahko brez težav vrnejo nazaj na svoje delovno mesto. Tudi niso prepovedali nobenih obiskov v domovih za starejše.« Precej močna priporočila, precej smrtonosna tudi. In on je rekel, če ne bi mi sami ravnal po zdravi pameti in ne bi upošteval navodil bivše Šarčeve vlade in zaprli večino domov starejših občanov, ker niso upošteval priporočil Vlade in smo zaprli vrata, smo rešili mnoga življenja. To so dejstva, ne pa to kar govori gospod Šarec. In še enkrat, zdravniki, zbornice so že februarja opozarjali na pomanjkanje opreme in da ni zalog. Tudi na odboru smo obakrat povedali, da ni zalog. Nas so klicali zdravniki, da nimajo opreme. Kako naj potem oni sprejemajo Covid bolnike? Ampak se je reklo takole, bo, ker gospa Nina Pirnat iz NIJZ to najbolje ve, ne veste pa vi vsi ostali. Zdaj še nekaj drugih datumov. 9. marec, Aleš Šabeder: »Splošno zapiranje vrtcev in šol zaenkrat pri ocenah stroke in tudi sveta zdravstvenega še ni potrebno.« Se spomnimo 11. marca, Šmarje pri Jelšah. Župan Matija Čakš ukaže zaprtje šole in Jernej Pikalo naslednji dan, 12. marca v četrtek, v četrtek – kolega Šarec pravi, da so oni zaprli šolo – reče, da župani nimajo nobene zakonske podlage za zapiranje šol in so dejansko napovedali, da se bodo šole zaprle potem 15. v ponedeljek, ampak pametni starši že 12. in 13. otrok niso poslali v šolo, ker če ne bi imeli najbrž izbruhe še po šolah. Tako kot smo imeli v Šmarju pri Jelšah. In 12. marca potem gospod Šarec zadnji dan svojega mandata pove, da bodo razglasili epidemijo, ampak ne zaradi zdravja prebivalstva, ampak zakaj? »Mi bomo razglasili epidemijo zaradi lažje organizacije dela.« Torej, zdaj vidite, koliko je njemu bilo do tega, da se kaj naredi ali pa da se obvaruje prebivalstvo. In 13. marca v petek priseže Vlada. Na prvi seji gospod Janša pove, da se mora nova vlada še isti trenutek začeti ukvarjati z urgentno zadevo, korona virusom in naslednji dan v soboto na seji ob osmih zvečer, kot je povedal že gospod Počivalšek in potem tudi Zakrajšek, direktor Blagovnih rezerv, naložijo, da morajo začeti nabavljati opremo. Tisto nadomestilo opreme prvo, ki so jo sprostili 27. februarja, je bil sklep, da se dopolnijo, torej tisto, kar so izdali, da se nadomesti do konca letošnjega leta. To je bilo navodilo gospoda Šarca. Gospod Zakrajšek je povedal, da je vsaj na dveh sestankih zahteval in urgiral, da je treba zadevo nabaviti. Da je treba sprostiti, torej uvesti neko stanje, da bodo oni lahko po hitrejšem postopku to delali, nabavljali opremo, ampak je bil dvakrat preslišan. So rekli, da dela paniko in da naj neha, da nima on kaj o tem odločati in o tem govoriti in je pač potem počakal, da bodo navodila takrat, ko bodo. Še en tvit gospoda Muženiča, 16. marca, ko je odgovarjal gospodu Šarcu: »Z vaše strani bodi dovolj, ne bomo pozabili kako ste ukrepali in žalili, nikoli. Zaradi vas cele dneve in noči garamo kot nori, da vsaj malo omilimo vaše smrtonosne ukrepe. In še ateisti med nami smo začeli moliti za naslednji dan.« Vi pa razlagate tukaj, da so, da je Šarčeva Vlada naredila vse kar je treba. Spomnimo, gospod Šarec se je norčeval, je rekel, če se bojijo virusa, zdravnikom. So rekli, mi se ga ne bojimo, ampak rabimo imeti opremo, da bomo lahko ukrepali. In opozorila iz Italije, da so prvi zboleli zdravstveni delavci, ker niso imeli opreme, nihče ni jemal resno. Še en mail oziroma tvit: »V rodni deželi je zaščitna oprema top tema.« To ena govori za Slovenijo. »Samo toliko v vednost, nimajo vsi take sreče kot vi v Sloveniji. Zgodba iz Victoria Hospital iz Škotske, po cele tedne zdravstveno osebje ni imelo zaščitne opreme, ne kirurških mask, ne kakšnih drugih. Premalo testov. Šele pred kratkim, v maju, so testirali tudi osebje iz oddelkov, ki niso primarno namenjeni COVID-19. Osebo od katere informacije prihajajo je zatrdila, da je bilo od 30 medicinskih sester na navadnem oddelku v splošni bolnišnici 26 koronapozitivnih, pa gre samo za en oddelek ene splošne bolnišnice. Velika Britanija ima po trenutnih podatkih največ okuženih takoj za ZDA, pa v to sploh niso vključene smrti po domovih za ostarele. Krizne razmere se ne imenujejo zastonj krizne razmere. Ko je pomanjkanje, je pomanjkanje povsod, tudi pri zaščitni opremi. Bogu hvala za ljudi, ki so vam jo pravočasno zagotovili. Ne bi si želeli biti v statistikah okuženih ali smrtnih primerov kot se dogaja v Veliki Britaniji.« Zdaj, za zaključek še to, govorili ste o ponudbi SAZU-ja. SAZU je na vprašanja demokracije odgovoril, da gospod Drago Babič ni član SAZU-ja in je na RTV Slovenija nastopil v lastnem imenu, brez vednosti vodstva SAZU. Babič je zunanji član Sveta za razvoj SAZU. Svet za razvoj SAZU 23. marca pridobil zalogo, no, ponudbo iz pokrajine Nanjing Ljudske Republike Kitajske, medtem ko je ta gospod Babič o ponudbi razlagal že najmanj 18. marca in tako naprej. Tisti, ki ste rekli zakaj nismo nabavljali na Kitajskem. Glejte, Kitajska podjetja so zahtevala avanse, zato je bilo že povedano, da smo šli potem na bolj sigurno, torej preko domačih podjetij, ki so za to tudi garantirala. Ne vem, če se spomnite, letalo iz Velike Britanije je letelo na Kitajsko po robo, ki so jo plačali in naročili in se je vrnilo domov prazno in takih primerov ni bilo malo, zato so bile vse te nabave na Kitajskem precej nesigurne. Privabiti so sicer želeli s kakšnimi nizkimi cenami, ampak poglejte po drugih državah kjer blaga niso potem dobili. Marsikje ne, imate na časopisih novice. Ali pa so dobili opremo, ki ni ustrezala tistemu kar so naročili. Spomnite se tudi ene pošiljke gospoda Pečečnika, ko so bile drugačne maske kot so bile naročene. On je hotel to uveljavljati kot reklamacijo, ampak ker smo tudi te maske rabili, so jih potem za nižjo ceno vseeno odkupili in smo tudi tiste maske porabili. Ampak preden bi on te maske vrnil na Kitajsko, jih zamenjal za prave in to, bi najbrž minil en mesec ali pa še več. Skratka, poročilo prinaša podatke, ki ste jih želeli, o katerih ste spraševali, o katerih so spraševali na televiziji, na KNJF, na vseh mogočih smo imeli že vse seje odbore menda, zdravstva in vse na temo mask, pa [[…]]No [[…]]Na vseh odborih, na državnem zboru in tako naprej, vsi odgovori so v tem poročilu. Vlada ga je pripravila, pripravila notri z vsemi podatki, ki jih potrebujemo. Pogodbe so vse objavljene javno na spletni strani ministrstva in ne vem v čem je težava. Da nam pa to potem govori nekdo, ki je milijon 100 tisoč evrov porabil za šolo, ki je še danes ni, je pa najmanj smešno. Torej, jaz ocenjujem, da je bilo ravnanje Šarčeve Vlade pred, torej po odstopu oziroma preden je nastopila nova Vlada, destruktivno, škodljivo. Tudi tole kar se zdaj ves čas počne, slab zgled dajete, kot kriminalce označujemo podjetja, ki so zelo uspešna in delajo na svetovnih trgih. Kdo nam bo še sploh pomagal, pa hotel kaj narediti, če se potem ga linča in smo vsi kriminalci in tako naprej. Jaz bom seveda podprla predlog, ki smo ga v koaliciji potem dali, da to temo zaključimo. Bodo pa vsi tisti, ki so za to poklicani, organi pregona, opravili svoje. In ne more ena levica govoriti kdo je kriminalec in tako naprej in kdo je naredil kaznivo dejanje, ampak bodo to ugotovili tisti organi, ki so v tej državi za to postavljeni.
Hvala lepa. Naslednji ima besedo gospod Predrag Baković, pripravi se gospa Mojca Žnidarič.
Predsedujoča, hvala lepa za besedo. Prav zanimivo je poslušati razprave in ugotavljam, da, torej na eni strani smo predstavniki opozicije, ki smo si poročila prebrali, pa še kaj drugega in potem to komentiramo, postavljamo vprašanja tako na raznih komisijah, odborih in tudi danes. Na drugi strani imamo pa predstavnike koalicije, ki pravzaprav imajo vlogo vlade. Vidim, da Vlada je kar dosti tiho, ne odgovarja na te stvari in to počne koalicija in pravzaprav poročilo zagovarja, bi ga pa morala zagovarjati Vlada, ker ga je Vlada napisala, če jaz kaj prav to zadevo tudi razumem. Ampak razumem tudi to, da koalicija seveda je postavljena v ta položaj, da ščiti Vlado in da pač poskuša ubraniti tisto, kar bomo mi na nek način oporekali. Poročilo, jaz sem ga prebral. Samo poročilo, prebral sem odzive gospoda Galeta, prebral sem še kaj drugega. Nekako sem ocenil, da je to poročilo osredotočeno na dva dela, in sicer na obdobje delovanja vlade Marjana Šarca in na obdobje po temu, ko je prevzel vlado gospod Janez Janša in ekipo. In v vsej tej stvari pravzaprav vidim to, da je in zanimivo se mi zdi, da so očitki iz tega poročila nanašajo bodisi splošno na Vlado ali pa konkretno na Marjana Šarca osebno. Ne omenja pa se imen, recimo, ki so v prejšnji vladi vodila ministrstvo za gospodarstvo, za obrambo, pa to tudi razumem na nek način. Razumem zakaj je temu tako. SE mi pa izjemno zanimivo zdi, da se pravzaprav pa nič ne očita prejšnjemu ministru za zdravje, gospodu Šabedru. Ko prebereš to poročilo dobiš občutek, da se ga na nek način celo opravičuje, da je on nekaj poskušal, pa predsednik vlade pač ni hotel to storiti. In to se mi zdi sila nenavadno. Zakaj? Zato, ker če se spominjamo še v času, ko smo bili mi v koaliciji in ste bili v opoziciji, kako nemilosrdno ste tolkli po ministru za zdravje, postavljali poslanska vprašanja taka in drugačna. V tem trenutku ga pustite nekako na miru. Meni je to zanimivo. Zanimiv bo pa tudi spoznati zakaj je temu tako. To bo gotovo pokazal čas. Poročilo je nekako napisano tudi v to smer, kakšno kaotično stanje je bilo zatečeno preden je vajeti prevzela nova vlada. In to se nekako, vsaj jaz razumem, to opisuje iz razloga, da se poskuša opravičiti kasnejše neke nepravilnosti aktualne vlade, tako glede tistih izginulih tovornjakov, tistih mask iz serviet in gumicami in tako naprej in potem neustrezni oziroma slabše ustrezni predihovalniki, nenormalne cene in vse drugo, kar smo spremljali v teh preteklih dneh. In seveda to poročilo se je zgodilo ravno zaradi tega v ta namen, da se na nek način obrazložijo te stvari. Bistveni očitki, ki jih v tem poročilu jaz nekako zaznam so očitki prejšnji vladi, in sicer da so dobili, torej da je prejšnja vlada pustila prazna skladišča, in da ni povzela nobenih ukrepov, da ne bi prišlo do posledic kakršne imamo danes, čeprav moram reči, da smo jo odnesli kar z, bom rekel, kar dobro kožo. In pa seveda tudi očitek, da bi vlada morala zaščitno opremo določiti kot blago osnovne oskrbe in nemudoma začeti postopke za njeno nabavo, ampak ni nič storila v tej smeri. Seveda mi smo danes seveda s strani opozicije poslušali pa tudi očitke kaj se pa očita tej vladi. In jaz se ne želim ponavljati, ampak resnično me moti sicer tukaj več stvari. Izpostavil bi ravno eno, in sicer to, zakaj in pravzaprav kaj je vodilo vlado k temu, da so uvedli centralno nabavo preko Zavoda za blagovne rezerve. Zdaj, če pogledamo, kateri organi posameznih držav članic Evropske unije, so sodelovali pri naročilih Evropske komisije, lahko ugotovimo, da so večinoma sodelovala Ministrstva za zdravje, v Sloveniji pa nek zavod, ki se seveda imenuje Zavod za blagovne razmere, brez ustreznih izkušenj, brez strokovnega znanja in zgolj, kot je napisal gospod Gale, ca 10 ljudi, ki ne znajo niti nekega jezika, recimo kitajskega, brez diplomatske mreže in tako naprej. In seveda, to tudi Vlada sama priznava, kot je prej mag. Tonin tudi, v svoji izjavi, povedal. Zdaj, povedal je tudi v odgovoru, da, kaj pa bi naj storili, da niso imeli drugega. Zdaj, gospod Gale je predstavil neko možnost in sicer, da v okviru Ministrstva za javno upravo deluje Direktorat za javno za javno naročanje, ki je vzpostavljen z namenom, da izvaja skupno javno naročanje Vlade in skupno javno naročanje po pooblastilih. Ti pa imajo strokovno znanje in izkušnje pri tovrstnih postopkih javnega naročanje in tudi, seveda, kadrovske zmogljivosti. A vendar, Vlada je te naloge zaupala Zavodu za blagovne [[…]]ja, rezerve, in, kljub temu, da je imela pa na ministrstvih precej ljudi, ki so delali od doma, ki so bili na nekem čakanju in tako naprej in bi pravzaprav lahko tudi na tem področju, ker imajo znanje, seveda so dobri, bi lahko to zadevo prevzeli in zadevo tudi peljali. Seveda, tukaj je še več očitkov, tudi, da Vlada, aktualna Vlada, ni imenovala predstavnika Ministrstva za zdravje, upravni odbor Zavoda za blagovne razmere in nenazadnje tudi, glede preverjanja kakovostne ustreznosti te opreme, torej, v medresorsko delovno skupino niso bili povabljeni predstavniki Javne agencija za zdravila in medicinske pripomočke in prav tako, jih niso uporabljali niti za preverjanje ustreznosti kakovosti nabavljanja opreme. Zdaj, glede samega poročila Vlade in pa sklepov, ki so bili predlagani in sicer, glede te, poročila o nabavah medicinske opreme, bom rekel naslednje, kajne [[…]]Zdaj, od začetka tega mandata, ste bili kolegi v SDS, ves čas, ko ste bili v opoziciji, ste nam večkrat očitali in se pravzaprav tudi norčevali, da Vlada nam piše neke amandmaje, kajne. Zdaj smo prišli pa v situacijo, da ste, nekako vi v koaliciji, na Vladi in vam pa, Vlada, pa ne samo vam, tudi nam, piše obvezne sklepe, katere bi morali na nek način sprejeti oziroma odločati o njih. Ali to je pa v redu? Tako da, se mi zdi, da je to malo hujša zgodba, kot to, da je morda kdaj nam Vlada napisala kakšne amandmaje. Nenazadnje, je bilo prej v razpravi, s strani Vlade, pa tudi, mislim, da je predsednik Vlade sam povedal, da so iz Evropske unije opozorili, da so nekatere maske neustrezne in da, seveda, je trg bil, na nek način, konfuzen. Ali veste, ali tiste z gumicami, ki jih je tako slikovito opisal kolega Marko Bandelli, so bile pa ustrezne? Tako da, jaz tukaj ne bi preveč polemiziral, kako je in na kak način prišlo do tega. Zdaj, pravite tudi, da je opozicija kritična, preveč, in krivična, da v nekih izrednih razmerah, ki seveda so obstajale, ni korektna. Glejte, jaz, si ne morem predstavljat, kaj bi se zgodilo, če bi bilo obratno. Jaz verjamem, da, če bi bili vi v vlogi, naši, bi aktualna Vlada, ne samo, da bi razpadla, odšla, po mojem bi moral naredit samomor, vsi skupaj, skupinski, kajne, zato, ker je situacija resnično sporna in zahteva vso pozornost opozicije, da nanjo opozarja in seveda [[nerazumljivo]]kdaj kritična in jaz upam, da razumete vlogo opozicije, da to tudi počnejo, na tak način in da ne gre za nikakršno oviranje, ampak gre za to, da se vzpostavi potreben nadzor in da se ugotovi, ali je prihajal do anomalije, ali je prihajal do kaznivih dejanj, o katerih je kolega Grims govoril in se seveda to tudi »procesuira« in kaznuje. Predušate se tudi nad mediji, da pravzaprav so lažinski mediji, nekako levi mediji, ki počnejo to, da blatijo trenutno dobro Vlade in tako naprej. Jaz moram povedati, da jaz medije pravzaprav niti ne ločujem na leve in desne, ločujemo jih lahko na neodvisne, nepristranske in korektne in pa tiste druge, ki to niso. In veste, kakšna je razlika med temi tako imenovanimi levimi in desnimi mediji. Ko je bila prejšnja ali pa prejšnja Vlada na oblasti, ki niso bile desne, so po njih seveda udrihali vsi mediji, upravičeno, morda včasih tudi ne, ampak tako levi, kot tudi desni. Zdaj, ko je prišla na oblast druga opcija desna, te levi še vedno udrihajo tako kot vi pravite levi, utihnili so desni. Jaz nisem slišal v času prejšnje Vlade, ki jo je vodil Janez Janša, niti v času teh dveh mesecev, ko jo vodi sedaj, da bi neka Nova24TV, Demokracija ali kdorkoli že v nekem segmentu pa le rekla, morda pa tukaj predsednik Vlade pa ni prav storil. To se ne bo zgodilo. In tukaj je razlika med levimi in desnimi mediji, eni so obnemeli, eni pa grizejo in preiskujejo naprej. In ni prav, da se nad temi, ki grizejo in preiskujejo naprej ustvarja pritisk, da se twitta, da se, bom rekel malodane, tudi grozi in kolegi, jaz na tem mestu ne bi razpravljal o levih in desnih medijih, ampak samo o tistih, ki so neodvisni in nepristranski in korektno napišejo. Hvala lepa.
Hvala lepa. Preden dobi besedo gospa Mojca Žnidarič, je prosil za besedo državni sekretar gospod Damijan Jaklin, izvolite.
Hvala za besedo. Gospod poslanec verjetno ste zaradi obsežnosti gradiva spregledali prilogo 37, kjer vam je točno navedeno članstvo v medresorski delovni skupini, ki je pregledovala en del dokumentacije. In tukaj vidite je navedeno, da so v njej sodelovali poleg URSZR, tudi Ministrstvo za notranje zadeve, za zunanje zadeve, prav tako pa Ministrstvo za zdravje, tako gospodarsko, Slovenska obveščevalna agencija, Pravna služba Ministrstva za obrambo in predstavniki blagovnih rezerv. In ravno predstavniki zdravstva, tako predstavniki s strani skupine pod vodstvom gospoda Čandra kot tudi predstavniki UKC in ostalih institucij, ki so bile zadolžene za pregled certifikatov določenih zaščitnih sredstev, za katere so bili specializirani, so pregledovali in nihče drug, predstavniki zdravstva. V okviru medresorske smo imeli več sestankov tudi s predstavniki agencij, ki ste jo sami omenili, ki so pa rekli, da zaradi konflikta interesov se ne morejo vključiti v samo pregledovanje certifikatov, bodo pa z veseljem tudi naknadno sodelovali pri morebitnih reklamacijah. Zakaj niso hoteli sodelovati, predlagam, da se obrnete z vprašanji na njih, kajti osebno smo jih večkrat pozvali k temu, da tudi sodelujejo. Tako, da to je ta del. Prav tako je zmotno podana informacija vezana na evropsko javno naročilo, kjer je Zavod Republike Slovenije za blagovne rezerve izključno pogodbena stranka. Vsebino javnega naročila je prav tako usklajevalo Ministrstvo za zdravje ob sodelovanju vseh ostalih resorjev in nenazadnje blagovne rezerve so imele izključno v bistvu podpis tega. Hvala.
Hvala lepa. Besedo dobi gospa Mojca Žnidarič, pripravi pa se gospa Iva Dimic. Izvolite.
Hvala za besedo. Lep pozdrav vsem. Torej nabava zaščitne opreme v Sloveniji je bila do razglasitve epidemije v pristojnosti različnih ustanov, od bolnišnic do drugih zdravstvenih zavodov. Centralna nabava zaščitne opreme preko Zavoda za blagovne rezerve je bila uvedena s sklepom aktualne Vlade, 14. marca. To je takoj naslednji dan po nastopu te Vlade. Ali so prvi dan, prvi delovni dan, torej izbrali, res izbrali najbolj pristojno, primerno inštitucijo ali ne, danes ni najpomembneje. A te nabave v prejšnji Vladi niso spadale pod ministra Počivalška. Nekateri namreč prazna skladišča pripisujejo njemu. Kot rečeno je prej te nabave izvajalo zdravstvo. Naročanje zaščitne opreme se zaradi izrednih razmer doma in v svetu zaradi zloma trga zaščitne opreme, nepredvidljivih logističnih povezav izvajalo po 46. členu Zakona o javnem naročanju, torej postopek s pogajanji brez predhodne objave. Kakšna so lahko bila ta pogajanja ob dejstvu, da je bilo globalno gledano povpraševanje veliko veliko večje od ponudbe, si lahko predstavljamo sami. In cen v normalnih razmerah ne moremo primerjati s cenami v izrednih razmerah. Takrat je bil glavni cilj te Vlade le en, čim prej zagotoviti opremo za tiste, ki jo nujno potrebujejo in to jim je s požrtvovalnim, delom tudi z donacijami in hitrim odzivom številnih domačih proizvajalce uspelo. In tukaj lahko in moramo pohvaliti izjemno angažiranost in predanost vseh deležnikov, ki so k temu pripomogli. Večina jih je delala po šestnajst ur na dan ali celo več, zato tudi ni čudno, da je občasno prihajalo do kratkih stikov. Zakaj je Zavod za blagovne rezerve sklepal pogodbe le z domačimi, slovenskimi dobavitelji, je bilo že velikokrat pojasnjeno. Opozarjam, da nikakor ne moremo govoriti o privilegiranih dobaviteljih, ker se je iskalo tiste, ki so opremo sploh lahko dostavili v Slovenijo in to čim prej. Rok dobave je imel prednost pred ceno. Ko gre za življenja, je čas pomembnejši od denarja. In kot je zapisal predsednik Vlade, kupovalo se je vse kar je bilo mogoče dobiti čim prej in kar je ustrezalo vsaj osnovnim standardom. Ne poznam države EU, ki bi ravnala drugače. Rok in zanesljivost dobave je bil faktor številka ena. Tudi minister Tonin je večkrat jasno povedal, da je vsak poklical nekoga, ki ga pozna in ki bi lahko pomagal. To je človeško, a ni. Tudi zelo priznana in spoštovana zdravnica, prof. dr. Metka Zorc, je v eni oddaji povedala kako je bilo na sestanku zdravnikov v Cankarjevem domu. Prvi vikend po nastopu te Vlade. Tudi ona je klicala očeta Melanije Trump v Ameriko, če nam lahko pomaga. Klicali in pomagali so vsi, ki jim je mar za naš narod. A danes ne gre za maske, ne gre za ventilatorje, ne za zdravje, ampak želi ena politična opcija, ki ni na oblasti, zrušiti drugo politično opcijo. Gre za prestižni politični boj. To so besede zdravnika dr. Kuštrina, s katerimi se popolnoma strinjam. In da rečem še nekaj glede ventilatorjev. Prebrala vam bom javno objavljeno sporočilo za javnost, bolnišnice Celje. Naši strokovnjaki ocenjujejo, da so ventilatorji, torej dobavljeni ventilatorji varni in enostavni za rokovanje. Ventilatorji so bili že ob prevzemu opremljeni s kompresorjem in torej omogočajo ventilacijo tudi tam kjer ni stisnjenega zraka, zato so še posebej primerni za epidemije in množične nesreče, saj je z njimi mogoče ventilirati paciente tudi v prostorih kjer priključkov za stisnjen zrak ni, torej začasne oziroma zasilne bolnišnice. Primerni so za COVID in ne COVID bolnike, saj tako prisilijo z AIR30 kot pri vseh ostalih ventilatorjih v splošni bolnišnici Celje vedno, ne glede na to ali obravnavamo COVID ali ne COVID bolnike, uporabljamo univerzalni cevni sistem z ustreznimi filtri. Ti so testirani in da preprečujejo prehod bakterij in virusov. Torej, prevzeti ventilatorji SIRIUSMED R30 so že bili opremljeni s kompresorjem, sami pa na njih vsakih 24 ur menjamo filtre in vsakih 7 dni cevi, ki jih kupujemo preko javnega razpisa in so enaki sistemom na vseh ventilatorjih, ki jih že uporabljamo v bolnišnici. Splošne bolnišnice Celje, torej ni dokupila ali potrebovala dokupiti nobene dodatne opreme, ki je sicer ne bi uporabljala, torej cevi in filtrov. In cena teh cevi in filtrov je na njihovem javnem naročilu 15 evrov. Toliko za vse tiste, ki govorite ves čas o neki zelo potrebni nadgradnji teh dostavljenih ventilatorjev. In v bolnišnici Celje tega mnenja ni izdal kar nekdo, kot je bilo prej rečeno, izdal ga je prof. dr. Podbregar, eden od dveh rednih profesorjev za intenzivno interno medicino v Sloveniji, drugi je prof. dr. Noč. In ta gospod Podbregar ima tudi evropsko licenco iz interne medicine. Strokovnjaki so pregledali čez 90 različnih ventilatorjev in 13 od teh je bilo ocenjenih za primerne. In SeriousMed Air30, okrog katerih je torej največ polemik in neresnic, so bili na 13. Mestu, torej 13. od 90. In edini so bili takrat dobavljivi, vsi ostali so imeli daljši oziroma negotov rok dobave. Ali ni bolje, da smo dobili solidne ventilatorje kot nobenih? Je kdo vedel kako hitro in v kakšni razsežnosti bo epidemija pri nas? Na našo srečo se je zmotil tudi dr. Trampuš iz tujine, ki je napovedal, da bomo sredi aprila dosegli kritično mejo in potrebovali cca 400 respiratorjev. No, nismo imeli le sreče, ampak predvsem primerne ukrepe te vlade in seveda visoko upoštevanje ukrepov s strani naših državljanov. In zdaj nekateri tej vladi oporekate, da niso nabavili najboljših ventilatorjev. In to podjetje Geneplanet je prodalo čez 300 takih ventilatorjev v Francijo, 250 v Veliko Britanijo in tudi v druge države. A so za njih dobri, za nas pa naj nebi bili? Razmislite. Aktualna vlada je kljub izrednim okoliščinam pravočasno zagotovila zaščitno opremo - in to v krajšem času kot mnoge druge primerljive države - ter tako preprečila drastično hujše posledice epidemije. Kakšne, je spraševal prej poslanec Bandelli. V Italiji je umrlo 200 zdravnikov. Si predstavljate, da bi zdravstveno, da bi izgubljali zdravstveno osebje v Sloveniji, ker jim nebi zagotovili ustrezne zaščitne opreme? Zato nikakor ni pošteno in ni konstruktivno, da se iz pomembnega dela preprečevanja epidemije koronavirusa v naši državi, ustvarja kriminalna nadaljevanka s političnim predznakom. Hvala.
Hvala lepa. Naslednja ima besedo gospa Iva Dimic, pripravi pa se mag. Bojana Muršič. Izvolite.
Hvala lepa. Bom tam začela, kakor je moja predgovornica končala. Res, kakšen je namen potem, ko se stanje umiri, ko lahko lažje zaživimo, ko se začnejo tudi popuščanja oziroma vračanja v normalno življenje in se vse dvigne, kaj vse je bilo narobe. Pa vendarle se moram vrniti na februar 2020, praktično na 25. februar, še v vlado Marjana Šarca, ko smo na Odboru za zdravje izredno sejo sklicano na temo pandemije COVID-a, kaj in kako je Slovenija pripravljena na morebitno pandemijo, takrat se je že govorilo, da je že Italija v hudi stiski, da imajo že na nek način zaprta območja in da preverjajo potnike, ki vstopajo v določena mesta v sami Lombardiji. Takrat smo imeli na seji tudi veleposlanika italijanskega, ki je sicer povedal, da je hudo. Zanikal je sicer, da imajo zaprta mesta, pa čeprav so naši mediji o tem poročali. In takrat sem jaz vprašala predstavnike Ministrstva za zdravje še v Šarčevi vladi točno 25 februarja kakšen je pandemični načrt v Sloveniji. Takratna državna sekretarka je odgovorila, da načrt imamo, da pa ni popoln in da ga bodo v nekem določenem času spremenili in dopolnili. Zakaj sem pa to spraševala? Zato, ker se je že vse govorilo, da bomo prišli v neko obdobje pandemije, epidemije in da mora biti državni načrt pripravljen na to. Mora v tem državnem načrtu bi moglo biti točno določen protokol, kako se stvari ob razglasitvi pandemije potekajo v domovih za starejše. Kako potekajo načrti, protokoli v vrtcih, v šolah, tega ni bilo. Državna sekretarka je rekla, da bodo to dopolnili. In je bilo kar nekaj časa od 25. februarja do 13. februarja, ko je nastopila nova vlada, je kar nekaj časa bilo. 11. marca je bila razglašena pandemija, ki jo je razglasila Svetovna zdravstvena organizacija, 12. marca je bila razglašena pri nas epidemija, ki jo je še razglasil predsednik Vlade Marjan Šarec. Se pravi, da je v tem času od 25. februarja do 12. marca se ni naredilo na pandemičnem načrtu popolnoma nič. In tako smo padli v hudo pandemijo, epidemijo in s tem tudi naleteli na težave, na katere želite zdaj opozoriti kaj vse je bilo narobe. Pa država, vlada, ki je imela moč in dolžnost, da bi to naredila, da ne bi bilo bom rekla žrtev po domovih za starejše, da ne bi bilo obolelih v šolah, ni naredila nič. Odstopila je. Zdi se mi skrajno neprimerno očitati, kaj vse se je [[…]]kaj je bilo narobe. Vsak, ki je in ki bi čutil neko solidarnost in neko odgovornost do vseh državljanov, bi moral klicati na blagovne rezerve in pomagati po svojih močeh. Vsak, ki danes govori, da ni bilo epidemije, da je vse to izmišljotina, bi moral biti v prvih vrstah, kjer bi pomagal v domovih za starejše, pa tega ni bilo. Vsak bi moral priznati, da je vrednost reševanje človeškega življenja najdragocenejša in nima cene. In mi smo bili v teh razmerah. Dane je lahko govoriti seveda, ko lahko že hodimo do domačih in ko lahko smo tudi že brez mask, ampak to so bili eni drugi časi in vse kar govorite, človeka lahko samo žalosti.
Hvala lepa. Naslednja je na vrsti mag. Bojana Muršič, pripravi pa se Monika Gregorčič. Izvolite.
Hvala lepa, podpredsednica za besedo. Vlada kar skozi navaja, da jih obtožujemo, da smo kritični, da zahtevamo nemogoče, ampak spoštovana Vlada, v pravi demokraciji imamo pravico ljudje vedeti in terjati pojasnila. Zato imamo poslanke in poslanci izvedeti vse kar nas zanima. Vprašanja terjajo tudi odgovore in teh odgovorov na dveh sejah nismo prejeli, kar dokazuje tudi včerajšnji sprejeti sklep v 21 točkah na KNJF. To poročilo, ki ga danes imamo v obravnavi ne prinaša vseh odgovorov, kar to tudi dokazuje. Poročilo je po priokusu vlade. Tisto, kar so želeli zapisati, so zapisali. Pripravljalo pa se je dva tedna. Tukaj se postavlja vprašanje. Sicer bi pristala na to, da je šlo zaradi oblike, ampak v medijih smo zasledili, da je nekdo iz predstavnikov Vlade navaja, da je potrebno poročilo izčistiti. Tukaj se ti pa postavlja vprašanje. Zaskrbljujoče je tudi dejstvo, da v poročilu primerjate cene 13. Vlade, Šarčeve vlade, cene z DDV, 14. Janševe vlade navajate cene nabave brez DDV. Ob tem pozabljate oziroma ne navajate, ali gre za cene, ki vsebujejo prevoz ali ne. Sicer pa je že danes minister Tonin povedal, da gre za tehnično napako. Ob dvotedenskem pregledovanju tega poročila se mi postavlja vprašanje zakaj. Veliko je bilo govora tudi o tem, da so se kupovali ventilatorji, z njimi smo reševali življenja, ampak danes ne vemo koliko ventilatorjev je bilo pred epidemijo. Prav tako se navaja o protokolu, ki bi naj bil izdelan. No, tu gre vse lepo in prav, a protokol o preprečevanju korupcijskih tveganj ni bil izdelan in Vlada bi morala poskrbeti za sistem, ki bi ta tveganja blažil. Če pa Vlada ni poskrbela za ta sistem, ki bi tveganja blažil, je opustila dolžno skrbnost, zaradi česar je nastala škoda. So za krajo krivi tatovi ali tisti, ki niso zaklenili vrat, se mi postavlja vprašanje. Hvala.
Hvala lepa. Naslednja ima besedo gospa Monika Gregorčič. Pripravi naj se gospod Marijan Pojbič.
Hvala za besedo, podpredsednica. Jaz bom pa začela z nekim osebnim izrazom razočaranja kako v tem parlamentu argumenti in dokazi prav nič ne štejejo. Namreč, kot mantra opozicijski poslanci ponavljajo obtožbe, moram reči tukaj poudarjam lažnive obtožbe, nedokazane trditve o nekih krajah, goljufijah, pa bom rekla, da današnja seja morda vseeno poteka v malce bolj kulturnem duhu. Pretekli dve seji na Komisiji za nadzor javnih financ na isto temo, tam pa je bilo slišati resnično žaljive obdolžitve in potrebno je poudariti, da ustavna določba 27. člena o domnevi nedolžnosti še vedno velja in bi želela, da se v tem hramu demokracije ne ponavljajo obtožbe o krajah, goljufijah in ne vem kakšnih osebnih okoriščanjih na račun nabav zaščitne opreme, kajti domneva nedolžnosti namreč pravi: »kdor je obdolžen kaznivega dejanja, velja za nedolžnega, dokler njegova krivda ni ugotovljena s pravnomočno sodbo.« Zdaj, sodi se na sodiščih, sodna veja oblasti je ena od treh vej oblasti, mi pa smo predstavniki zakonodajne veje oblasti in to razlikovanje, to je neka, bom rekla spada pod osnovno izobrazbo vsakega poslanca, kdor pa teh pojmov nima razčiščenih pa mu predlagam, da gre nazaj v osnovno šolo ali pa obnovi kakšen tečaj. Obstoječa politična situacija je namreč takšna, da je zdaj že evidentno jasno, da se zgodbe z nabavo zaščitne medicinske opreme evidentno zlorabljajo za politični boj. Sploh ni več v interesu opoziciji nekakšno dobronamerno razčiščenje, kajti s strani predstavnikov Vlade je bilo, jaz mislim, pojasnjeno že čisto vse in če bi si prebrali tudi natančno to in proučili današnje poročilo, ki je pred nami, ki ga zdaj obravnavamo, jaz mislim, da kdor želi brati dobronamerno lahko dobi odgovore na vsa vprašanja. Seveda je pa tukaj jasno, da je zadaj politični boj, boj za ponovno, da se ponovno pride na oblast, kajti očitno je, da je odtegnitveni sindrom od oblasti za trenutno opozicijo izjemno, izjemno boleč. Zato se pač poslužujejo vseh skrajno neprimernih in nedostojnih manevrov, žal ja, medijskih ubojev. Prav čisto nič vam ni sveto in ni vam sveto v pogojih epidemije, ko bi še kako ta pač narod, državljani pričakovali, da vseeno politiki stopimo skupaj in pozabimo na neke prestižne politične boje in da bi tudi ta Vlada konec koncev, saj je bilo to tudi že povedano, imela tisti higienski minimum, 100 dni miru, kajti [[…]]Ampak jih ni imela, a ne, tako da žal opažam, da ta politični boj ne pojenja, da se pojavljajo ideje o tehnični Vladi, projektni Vladi in da se pri tem še kako atakira predvsem na poslance SMC. Da smo, ne vem, izdali svoje volivce. Sedaj bom rekla izjemno ganljiva je vaša skrb za naše volivce. Mi bomo svojim volivcem odgovarjali sami. Mogoče pa vas boli to, da smo bili tudi v prejšnji koalicije vedno korekten in trden člen koalicije in to držo nadaljujemo tudi sedaj, še posebej zato, ker se zavedamo v kako težki situaciji je naša država glede na trenutne okoliščine. In tudi odločitev za vstop v to vlado je bila pretehtani, družbeno odgovorna zaradi tega, ker ocenjujemo, da je po skoraj treh desetletjih ustvarjanja nekih umetnih navideznih delitev na leve in desne, čas da se s tem preseka. Resnično si Slovenija zasluži več od anti Janša programa. Zaslužimo si napredek, prosperiteto, razvoj, pogled naprej. Jaz obžalujem tega pogleda naprej, pač, prejšnji predsednik vlade ni imel. Očitno je, da smo naenkrat postali ali pa primorani bili postati vsi specialisti oziroma eksperti za zaščitno opremo, za takšne in drugačne tipe mask, ventilatorjev in da se iz tega pač dela politična zgodba. Jaz upam, da je bilo danes pa že natančno ugotovljeno, da minister Počivalšek, ki je bil minister za gospodarstvo tudi v prejšnji vladi ni bil v prejšnji vladi nikoli odgovoren za nabavo zaščitne medicinske opreme. Namreč, to se mu je kar naprej se mu to očita, da je bil že v prejšnji vladi tudi minister. Nikdar v prejšnji vladi odgovoren za nabavo zaščitne opreme. Tudi bivši premier je danes v svojem stališču povedal, da je bila ta nabava zaščitne opreme decentralizirana, da so nabavo izvajali posamezni javnih zdravstveni zavodi in šele ko je situacija res bila kritična, tik pred razglasitvijo epidemije je 27. 2. bil sprejet sklep, da se iz blagovnih rezerv, blagovne rezerve pa pač po funkciji sodijo pod pristojnost Ministrstva za gospodarstvo, ampak samo to, počrpa oziroma razdeli javnim zdravstvenim zavodom tisti minimum predpisan minimum zaščitne opreme. In naložilo se je MGRT, da te zaloge poplni do konca leta 2020. Veste kaj to pomeni, še o vrednosti bi želela poudariti, vrednost te razdeljene opreme in naloga za poplnitev blagovnih rezerv je bila okoli 160 tisoč evrov. Potem si najbrž lahko predstavljate za koliko časa so te zaščitne maske pa zaščitna oprema bili v bistvu so zadoščali. Najbrž niti za dva dni ne. No, 27. 2., kot rečeno, je bil ta sklep sprejet. Ker pa se je ugotovilo, da seveda drastično pomanjkanje se nadaljuje je bilo 11. 3. zadolženo Ministrstvo za zdravje za centralno nabavo medicinske opreme. In potem mislim, da je nekaj naročil izvedlo oziroma naročilo, ne vem pa, če je prišlo iz dobav v tistih dveh dneh do nastopa nove vlade. Tako da prosim, popolnoma ne na mestu so tisti očitki, da je bil minister za gospodarstvo tudi v prejšnji vladi odgovoren za nabavo zaščitne opreme. Tukaj bom prebrala vam zakon o državni upravi, 30. člen pravi: Ministrstvo za gospodarski razvoj in tehnologijo opravlja naloge na področjih ekonomskega sistema in razvoja, notranjega trga, tehnične zakonodaje in meril, varstva potrošnikov, varstva konkurence, ekonomskih odnosov s tujino, razvoja podjetniškega sektorja in konkurenčnosti in socialnega podjetništva, intelektualne lastnine, drobnega gospodarstva in turizma, industrijskih objektov, pokopališke in pogrebne dejavnosti, naloge na področju regionalnega razvoja ter naloge na področju tehnologije, meroslovja in pošte.« Zaščitne opreme tukaj ni navedene in prosim enkrat za vselej, da prenehate s temi očitki. Je pa res, da bi, prejšnji premier, ko se je epidemija bližala oziroma, ko so razmere »eskalirale«, moral nekako »uvidit«, kaj nam preti in ustrezno reagirat, ampak žal, imeli smo premierja, ki ni bil vešč ne strateškega razmišljanja, kaj šele kriznega upravljanja. Jaz obžalujem, to ni neka jedrska znanost, to se da naučiti, res pa je, da tega na igralski akademiji in na srednji lesarski šoli ne učijo. Dejstvo je tudi, da po bitki je lahko vsak general, ampak, dezerter pač o tem ne more sodit. Hvala.
Hvala, kolegica za to razpravo. Postopkovno ima gospod Prednik. Izvolite.
Ja, še drugič danes se javim za proceduralno. To izvajanje kolegice iz SMC-ja je bilo prav mučno. V enem delu se je opravičevala, zakaj [[nerazumljivo]]Janeza Janše, potem na koncu, je blatila tudi bivšega predsednika Vlade in sicer na zelo podel način. Jaz bi ji tu povedal, da je njena stranka sodelovala v tej Vladi, ni imela premislekov, da gre iz te Vlade, se pravi, je podpirala vse, kar je prejšnja Vlada delala. Njen predsednik stranke, Zdravko Počivalšek, je bil minister tudi v prejšnji Vladi in jaz bi samo predlagal, da se nehajo sprenevedat in nehajo iskat neke, bom rekel, neka opravičila pred ne vem kom, zakaj delajo nekaj, ne vem, morda jih je pa strah, da je šlo dejansko kaj narobe, tako da, jaz samo predlagam, da se še enkrat osredotočimo na poročilo in da nehamo zavijat oziroma da nehate kolegi iz SMC zavijat v nek celofan in preusmerjat pozornost drugam, osredotočite se na poročilo in dajmo o tem debatirat, no, samo uro pa pol še imamo.
Hvala, kolega Prednik. Tudi jaz se strinjam z vami. V izvajanju kolegice Gregorčič je bilo bore malo govora o poročilu, zato bi jaz še enkrat poudarila na 75. člen Poslovnika, ki govori o tem, da poslanec o temi, ki je na dnevnem redu, tako da jaz dopuščam širšo razpravo, ampak če poslanec niti enkrat praktično ne omeni poročila, ki ga danes obravnavamo, je težko razumet, da razpravlja o temi, ki je na dnevnem redu. Kolegica Gregorčič, ste želeli postopkovno? Izvolite.
Ja, postopkovno. Jaz ocenjujem, da je kolega Prednik zlorabil svoj postopkovni predlog.
Vaš postopkovni predlog pa je?
Da ga opozorite.
Hm, opozorilo na to, da je nekdo zlorabil postopkovni predlog, ni postopkovni predlog, ampak, tudi po mojem mnenju kolega Prednik ni zlorabil postopkovnega predloga, ker je opozoril ravno na ta člen, 75. člen, ki govori o tem, da se razpravlja o temi, ki je na dnevnem redu in jaz se z njim strinjam in zato sem tudi podala svoje opozorilo vsem razpravljavcem, ki bodo še danes razpravljali. Naslednji bo razpravljal gospod Marijan Pojbič, pripravi pa se gospa Nataša Sukič. Izvolite, gospod poslanec.
Spoštovana gospa podpredsednica, hvala lepa za besedo. Moram reči, da sem, po vsem tem, kar sem danes tukaj poslušal, vmes, zelo razočaran, predvsem zaradi stokrat izrečenih laži, ki nimajo nobenega mesta v Državnem zboru, pa nobene pravne podlage, pa nobenih dokazov. In poglejte, samo eno stvar ali pa dve stvari bom pokazal, kar se je zgodilo danes, po tem, ko je predsednik Vlade tukaj predstavil in govoril o poročilu. Poglejte to, to si poglejte. Strpnost, to si poglejte, strpnost. Radio Študent. Smrt »Janšizmu«. Poglejte si to, danes je se to dogajalo, po tistem, ko je predsednik Vlade zaključil svoj nagovor v Državnem zboru. Ampak to še ni vse. Franciju Kepi, našemu poslancu, poglejte, kaj so naredili danes, to si poglejte. Niti do doma ni prišel in ima to na svojem dvorišču. Prav tako so Franciju Kepi, našemu poslanskemu kolegu, naredili tole. Poglejte in zdaj govorite o strpnosti. Vi govorite o strpnosti. Poglejte si barvo, s katero je to napisano. [[nemir v dvorani]] Sramotno, glejte, nič ne rabite kimat [[…]]Nič ne rabite kimat, verjemite mi, da je to preseglo vse meje dobrega okusa. Kam smo v tej državi prišli. In, spoštovane kolegice in kolegi, jaz nimam nobenih težav, da vsak pove svoje mnenje, nobenih težav s tem. Moram pa povedati po vsem tem, kar zdajle v zadnjem času, se opravičujem za to masko, poslušam »si kriv, nisi kriv, moraš biti kriv«, ker so se pač nekdo tako odločil, ali so to strici iz ozadja, ali so to strukture, ki obvladujejo denarni tok v tej naši državi, tej naši družbi. Jaz mislim, da je to nedopustno, nesprejemljivo in skrajno perverzno dejanje. In, spoštovane kolegice in kolegic, jaz sem danes kar precej časa v Državnem zboru, torej v Državnem zboru želim povedati v dvorani. Vmes sem tudi poslušal razpravo gospoda Marjana Šarca in se na to moram odzvati. On je najmanj desetkrat ponovil, da se je predsednik vlade Janez Janša prišel jokati v Državni zbor. Pa to je nesprejemljivo, nedopustno in zloraba Državnega zbora. Veste, kje pa je problem? veste, kje pa je problem, kdo se joče? In to je ravno gospod Marjan Šarec, ker so mu potisnili v usta preveliko lizalko, ki mu jo nihče ni vzel, mu je padla iz ust in on se joče. On se joče. Zamislite se vse mamice, tiste, ki tukaj sedite notri, če slučajno otroku pade lizalka iz ust, kakšne so posledice. In to je danes resnično težka situacija prejšnjega predsednika vlade gospoda Marjana Šarca, ki enostavno ne more prenesti tega, da se nebi jokal, da se ne bi zavedel po tolikem času, da mu je lizalka, ki jo je imel v ustih, pa je bila prevelika, padla iz ust. In to je jokanje. In potem prosim, da taki ljudje, se pravi predsednik vlade, torej prejšnje vlade si dovoli govoriti o jokanju v Državnem zboru in napadati ljudi, predsednika vlade, potem ministra danes dva, ki sta bila tukaj, Mateja Tonina, gospoda Zdravka Počivalška. S temi lažmi, z vsem tem, kar moraš tukaj poslušati, je skrajno neprimerno. Predvsem zato, ker to so skupina oziroma ekipa, ta vlada, ko je prevzela odgovornost za to državo takrat, ko je bilo najtežje. In kdo mislite, da je rep stisnil med noge? Marjan Šarec. Morda celo poslanci LMŠ-ja velika večina niste krivi, tudi morda še v kateri drugi stranki niste krivi, ker on je vrgel puško v koruzo, ker ni bil kos. In tukaj je tista povezava z lizalko. Ni bil kos situaciji, ni imel jajc, da bi zadevo peljal najprej. Najlažje je puško vreči v koruzo pa se umakniti in na koncu potem biti pameten in govoriti o nekomu, da se pride v Državni zbor jokati. To je skrajno perverzno, skrajno neprimerno in zelo grdo in nedopustno dejanje. In, drage kolegice in kolegi, iz dneva v dan v Državnem zboru poslušam laži, laži, laž na laž. In če je danes kdo poslušal Miha Kordiša, pa jaz upam, da je zdaj končno vložena kazenska ovadba proti njemu, ker to je nedopustno kar si ta človek dovoli. Skrajni levičarski ekstremist do skrajne meje. To pa presega vse meje dobrega okusa. To si pa nihče v tej družbi, tej državi ne more in ne sme dovoliti, še posebej ne, ker bi moral zagovarjati interese večine ali pa vse državljanke in državljane Republike Slovenije. Ne glede na to v katerem okolju si potrjen, ko si poslanec, moraš delati za ljudi. Moraš delati za ljudi, tudi tiste, ki ti niso najbolj povšeči, ker to je ključna funkcija poslanca. Ampak to je skrajna zloraba skrajne levičarske, bom rekel ideologije, možganov ali ne vem, enostavno ne znam obrazložiti, ker to je šlo predaleč, resnično je šlo predaleč. In tega si v tej naši Državnem zboru nihče ne sme dovoliti. In jaz sem prepričan, da bodo državljanke in državljani še kako znali to pravilno oceniti. In ta vlada je dokazala z garanjem po 18, 19 ur in ne vem koliko vsaki dan, nedelje, praznike, vseskozi, da je njihov pristop bil pravilen, da so bili ukrepi pravilni. Hvala bogu moram reči, da je večina državljank in državljanov Republike Slovenije razumela problematično situacijo in sodelovala s temi ukrepi in ni imela nobenih težav. Nikakor pa ne morem pristati na to, da bi seveda bil indiferenten od tega, kar so delali tisti, ki so hodili na proteste v času epidemije. In poglejte, tu notri imam proteste v času epidemije. In poglejte tukaj notri imam sliko, kjer je celo na tej sliki poslanec Državnega zbora Republike Slovenije iz stranke SD. Si lahko mislite v času epidemije, ki bi moral biti zgled ljudem, saj tukaj sprejemamo zakone za zaščito zdravja naših državljank in državljanov in on si je dovolil iti zlorabiti položaj in kolesarit in nagovarjati ljudi, da so demonstrirali v času epidemije. Kakšen parlament pa smo tu, kakšne politične stranke živijo, delajo v tem parlamentu. In da je temu res tako in da so ti protesti bili nastavljeni, da so bili namensko namensko pozvani ljudje, določene strukture po Facebooku, se je videlo, kdo je tisti, ki poziva, vam bom dokazal z enim zapisom, Jovanka Bekić. Veste, kaj je napisala – citiram, dobro me poslušajte: »Če bi zvišali socijalke, bi nas bilo več, bi več ljudi imelo časa protestirati. Tako pa SDS hoče znižati socijalke in narod bo prisiljen delati. Ne smemo dopustiti tega! Dol z gamadjo SDS-ovsko!« Si vi zamislite, kakšna struktura je tisti, ki so protestirali in med njimi tudi poslanec Državnega zbora. Ampak to še ni konec. Potem v nadaljevanju imamo še eno tako zanimivo zgodbo. Ena od mamic, če to sploh lahko rečeš, da je mamica, jaz mislim, da je to nemogoče, da je to skrajno neprimerno dejanje, da zloraba svoje otroke v politične namene, je zapisala naslednje, spet citiram: »Moramo imeti čim več otrok s seboj, otroci so naš ščit. Saj si pri nas noben ne bo upal preko otrok. Jaz imam enega v nosilki, drugega na kolesu. To je to.« Konec citata. Dragi moji, državljanke in državljani, drage poslanke in poslanci, prosim, moramo se zamisliti o tem. Moramo se zamisliti o tem, kar sem danes tukaj povedal. In to je skrajno, skrajno neprimerno, da nekdo otroke zlorablja za dosego političnih interesnih ciljev. In glejte, tukaj imam še nekaj fotografij, ki se mi zdi prav, poglejte si, kaj delajo ekstremisti levičarski v naši družbi. Spomnite se tega iz ne vem koliko časa nazaj. Poglejte to naslednjo sliko, fotografijo, to si poglejte, kdo so ti ljudje. In mimo te fotografije sploh ne moreš. Poslanec Državnega zbora, poglejte si, to je javna fotografija na Facebooku, ki je, glejte, to si poglejte, to so poslanci Državnega zbora, ki zastopa interese naših državljank in državljanov. Lepo vas prosim, pa kje mi živimo. Potem glejte tudi to sliko, ste jo verjetno že velikokrat videli, strpnost medijev, pravično, pravičnost medijev in da ne bom govoril še kaj. Pa si to sliko na primer poglejte. In mislim, da teh slik več ne rabim kazati, s tem je povedano vse, kakšna družba smo, v kakšni družbi živimo in kdo je tisti, ki razbija to državo, njeno enotnost in poskuša na vsak način odstraniti Vlado, ki dela za večino ali pa bom rekel za ljudi, ki dela za vse, ne glede na to, kdo je v kateri politični opciji, stranki. Vsi ukrepi, ki so bili sprejeti na tej Vladi, nikjer ni pisalo ali je kdo v SD ali je kdo SDS ali je kdo v Novi Sloveniji ali je kdo v Levici in tako dalje. Vprašajte ljudi, ki so čakali na te ukrepe, ta Vlada jih je sprejela. In ta Vlada je imela jajca in vsaka čast stranki NSi, SMC, DeSUS in seveda SDS, ki to koalicijo vodi. Vsaka čast predsedniku Vlade Janezu Janši, vsaka čast Mateju Toninu, vsaka čast gospe Pivec in vsaka čast mojemu prijatelju Počivalšku. In to mi v tem trenutku potrebujemo. Mi potrebujemo, da držimo skupaj, ker smo v situaciji, kjer je še kako pomemben vsak posameznik, ker samo na tak način lahko krize prebrodimo in iščemo neke nove rešitve, neke nove poti, ki bodo seveda še kako pomembne zato, da bo večina Slovenk in Slovencev v tej državi rada živela, ne pa da se razdružuje, razbija, da se določeni mediji porabljajo za to, da iz dneva in v dan napadajo Vlado, ki dela praktično noč in dan, sobote, nedelje in praznike. To pa je edina država, ne samo v Evropi, jaz mislim, da tudi v svetu in temu je nuno potrebno narediti konec. Zato vas, drage poslanke in poslanci, nima veze kdo prihaja iz katerekoli politične opcije, dajmo končno enkrat presekati to pa dajmo delati za ljudi. Dajmo podpor Vladi, če dela dobro. Če ne bi delala dobro, okej, ampak ta Vlada dela dobro, dokazano. Podtikanja, leži, zavajanja, ki jih pa vi uporabljate za to, da bi to Vlado razbili, enkrat napadete SMC, potem napadete Desus, potem napadate Novo Slovenijo in potem napadate SDS, samo zato, da bi preprečili, da se v tej državi postavijo pravila od katerih bodo imeli največ državljanke in državljani. To mora biti naša naloga, to mora biti naš cilj in za to moramo delati, za to smo bili na zadnjih volitvah izvoljeni, ne glede na politično pripadnost, vas lepo prosim, nehajmo s tem preigravanjem in zlorabljati krizo za politične interese, pa to je skrajno sprevrženo dejanje. Za nabiranje političnih točk Levice, SD, LMŠ, še posebej prejšnjega predsednika Vlade, ki je danes govoril tukaj, da mi je bilo slabo, ko je javkal, se je jokal, ko mu je [[nerazumljivo]]padla iz ust, pa poglejte, sam ni bil sposoben zadržati, ker je bilo preveliko zanj. Kdo mu je za to kriv. Tudi poslanke in poslanci, kot sem prej rekel, LMŠ, SD, itn., niti vedeli niste, da je toliko nesposoben, če lahko temu tako rečem, ampak je on sam ugotovil, pa se lepo skril v gnezdece, zdaj pa od zadaj prihaja pa poskuša pametnjačiti tistim, ki so to državo in to situacijo in to breme, ki bi ga moral on peljati, rešili in rešujejo in rešujejo v korist državljank in državljanov. Hvala bogu, še enkrat, kapo dol vsem koalicijskim strankam in vsem štirim predsednikom, da zmoremo modrosti, da nam gre za stvar, da nam gre za narod, da nam gre za ljudi in našo skupno prihodnost in to, po tej poti jaz upam, da bo ta Vlada pripeljala to državo do rednih volitev. Hvala lepa.
Hvala lepa. Besedo ima Nataša Sukič. Izvoli.
Najlepša hvala predsedujoči. Bom kar začela s citatom: »Zdrava kmečka pamet ne zapravlja časa, ko gre za ključne odločitve, ki jih je potrebno sprejeti takoj, da kmetije preživi. Naši vrli pokvarjeni hudodelci pa delajo vse, da zavlačujejo s sprejemom nujno potrebnih ukrepov za pomoč ljudem in gospodarstvu. Res neverjetno je kaj vse si na račun ljudi, njihovega zdravja, možnosti preživetja v izjemno težkih okoliščinah dovolijo privilegiranci levičarske skrajno pokvarjene elite. Samo odstranitev iz javnega življenja, odvzema celotnega nedokazano pridobljenega premoženja in dosmrtno prisilno delo v zaporu, lahko prepreči nadaljnjo zlobo in pokvarjenost teh hudodelcev.« Tako je zapisal naš poslanec Marijan Pojbič pred kakšnim dobrim, slabima dvema mesecema na svojem tviterju, človek ki danes nam tukaj očita sovražni govor, hujskaštvo in same take stvari. Tako da, spoštovani kolega Pojbič, ko boste vi najprej pred svojim pragom pometel, pa začnite pometati še pred našim pragom. Zdaj pa, kar se tiče poročila, se pravi, današnje teme. Tega sklepa, ki ga imamo pred sabo, sploh ne bi smelo biti. O tem smo govorili ure in ure. Stvar je pripeljana na res zelo sporen način na poslanske klopi in vendarle razpravljamo o tako imenovanem poročilu. V redu. Tukaj je poročilo. Ampak treba se je vprašati, kaj vse v tem poročilu manjka. Ne samo tisto kar je tukaj napisano. Seveda je napisano tako, da je vam v prid. zdaj se pa vprašamo, česa ni napisanega. Recimo, jaz do zdaj nisem slišala prepričljivega odgovora, zakaj sosednja Hrvaška za 5,5 milijonov evrov lahko dobavila 60 ton zaščitne opreme in to z vključeno logistiko, med tem, ko smo mi za tretjino tega, se pravi, za 20 ton zaščitne opreme samo za transport plačali 5,5 milijonov evrov Jocu Pečečniku. Pečečniku, ki trdi, da ni zaslužil niti centa, med prijatelji se pa hvali, da je zaslužil 13 milijonov evrov in to je javna tajna. Sem dobila ta odgovor v tem poročilu? Nisem ga. Se čudite, da ne verjamemo v neke zgodbe kar tako, da želimo, da se to neodvisno razišče, ampak poskrbeli ste, da boste sami sebe preiskovali. Torej, ali je to verodostojno? Po mojem ne. Pa mi odgovorite še na nekaj. Zakaj ste javnosti predstavili tri različne verzije argumentov, zakaj ste torej za nabavo zaščitne opreme, se za nabavo odločili preko posrednikov in ne z meddržavnim sporazumom? Najprej ste lagali, da to ni možno, da to po zakonu ni možno, kar sploh ni res. Tak zakon ne obstaja. To je potrdilo in opozorilo tudi Računsko sodišče. Ko si je javnost to razkrinkala in ugotovila, ste hitro spremenili zgodbo [[izklopljen mikrofon]]
Hvala lepa. Čas je potekel. Prepozno so vas dali na listo razpravljavcev. Besedo ima mag. Dejan Kaloh, za njim pa bo dobil besedo Aljaž Kovačič. Izvoli.
Predsedujoči, hvala lepa za besedo. Zdaj, da pridem kar k bistvu. Vlada Janeza Janše je v tem prvem valu epidemije dejansko uspela zaščititi naše državljane. Slovenija se je uvrstila po vseh parametrih med države, kjer je bilo zelo malo smrtnih žrtev na 100 tisoč prebivalcev. Italijanski scenarij se zaradi učinkovitosti te vlade ni hvala bogu zgodil. Kaj pa je delala oziroma kaj ni delala prejšnja vlada Marjana Šarca? Nekaj smo že slišali, ampak variacija na temo pa govori tudi o tem, da je epidemijo razglasila šele osem dni po prvem uradnem primeru okužbe, 12. 3. Ob dejstvu, da je pa Italija izredno stanje razglasila že 31. 1. 2020. Se pravi več kot preveč manevrskega prostora, ki ga pa seveda vlada Marjana Šarca ni znala, želela izkoristiti, da bi epidemijo tudi seveda v Sloveniji razglasila toliko prej. Zdaj še en primer iz sosednje Avstrije. Tam so v štirih dneh od prve okužbe razglasili epidemijo. Ne vem, verjetno danes Marjan Šarec ni pojasnil, zakaj je tako dolgo njegova vlada rabila, da je razglasila epidemijo, o tem, da so tudi skladišča, kot smo danes že večkrat slišali, bila povsem prazna. Zdaj, kaj nam govori samo poročilo, samo poročilo Vlade. Kot pravnik moram ugotoviti, daje bila seveda v skladu z zakonodajo, v skladu z zakonodajo povsem. Bilo je kritično obdobje na začetku po 13. 3. in te razmere so seveda zahtevale učinkovitost in odzivnost, kar je ta Vlada poskrbela. Vse pogodbe so bile tudi javno objavljene, vse je bilo transparentno, dejansko čisto nič se ni skrivalo. Kar se pa tiče dodatnih aktivnosti, da bi se še ta transparentnost dejansko manifestirala v čim večjem obsegu. Računsko sodišče je bilo pozvano s strani Vlade Republike Slovenije naj opravi dodatno revizijo. Tudi preiskovalna komisija na temo nabav zaščitne opreme se je sklicala pred seveda opozicijo, ki ne vemo kaj je delala tri tedne. Verjetno še kje iskala še kakšne provizije, ki jih ni bilo- ne pri teh poslih, ne pri davni Patrii. Vedno se iščejo neke provizije in jaz se sprašujem, zakaj so tako obsedeni s temi provizijami. Zdaj, če se spomnimo kaj je zdravnica gospa Urška Bačovnik Janša rekla v enem izmed tvit zapisov, da provizijo iščejo tisti, ki so nanjo očitno navajeni. In jaz mislim, da je to tista bolečina, ki moti opozicijo, da oni venomer iščejo neko provizijo, ker so enostavno iz nekih prejšnjih poslov njih navajeni. Tako da dovolj zgovorno in hkrati dovolj žalostno. Zdaj na kratko bi se dotaknil teh ventilatorjev Sirius M30. Glejte, ustrezali so vsem standardom, vsem standardom. To je bistveno in ne glede na to, da niso bili uvrščeni v sam vrh te kakovostne lestvice, gospodarski minister Počivalšek res dal tam eno tako slikovito primerjavo: »Ja, kupili smo Golfe, ki so bili v tistem trenutku izdobljivi v neme normalnem roku, Mercedesi pa bog ve kdaj bi bili izdobavljivi, če bi sploh bili.« In glejte, če tukaj še ostanem v tej ilustrativni primerjavi, v skladiščih Marjana Šarca pa ni bilo niti Fičkov, niti [[nerazumljivo]]. Tako da, glejte tukaj je gospodarski minister seveda ravnal po tem načelu, da se dobi nekaj, kot pa nič. Danes so se vlekle tudi neke primerjave z osamosvojitvijo, vojno in zatotako zvano vojno z nevidnim sovražnikom, jaz mislim, da te vzporednice dejansko še kako držijo, ker tudi v letu 1991 za nekatere ni bila intimna opcija, da bi imeli samostojno državo. Tudi v letu 2020 smo priča temu, da enim ni bila intimna opcija, da so skladišča optimalno oziroma vsaj minimalno napolnjena, kar je spet žalostno, celo tragično. In zdaj še nekaj iz lokalnega okolja bi vam rad želel povedati. Zdaj, po navadi je opozicija tista rdeče obarvana, ima polna usta besed o solidarnosti. Ene besede danes ni bilo o tem, spoštovani kolegi iz opozicije, kaj ste vi sami naredili. Kaj ste naredili, da ste pomagali prebivalcem vašega lokalnega okolja in morebiti tudi zdravstvenemu osebju? Vam bom zdaj povedal, da člani Slovenske demokratske stranke v Mariboru so ves ta čas epidemije za več 10 družin skrbele tako, da so ustrezno zaščiteni jim dobavljali živila, nujne potrebščine in jih vsaj dvakrat na teden obiskovali. Hkrati smo izvedli akcijo, kjer smo zbirali smučarska očalaPrej je Matej Tonin govoril kako so avtoličarji celo pomagali. Se pravi vsak, ki je hotel in želel pomagati, je pomagal na svoj način. Mi smo zbrali več kot 150 smučarskih rabljenih očal in verjemite mi, da so v UKC Mariboru, kot je bilo tudi v določenem obdobju, kriza pri [[nerazumljivo]]so jih z veseljem sprejeli. Se pravi, kaj ste vi, spoštovani kolegi delali na samem terenu? Ene besede ni bilo o tem kaj ste delali. Predvidevam, da čisto nič in tako kot danes tudi tukaj nekonstruktivno razpravljate, bolj ali manj mlatite prazno slamo, kar je seveda pokazatelj, da je to poročilo, ga jemljete v smislu diskreditacije te Vlade. Zdaj, ob nenehnih teh vaših manipulacijah dovolite, da za zaključek samo podčrtam kar je dejansko bistvena, kaj je bistvena poanta tega dopolnjenega predloga sklepa, ki ga bomo danes tukaj potrdili. Se pravi, dve poanti sta. Da v času epidemije z začetka je bilo v skladiščih veliko pomanjkanje opreme in zato je izključno odgovorna Vlada, ki je vladala do 12. 3., se pravi Vlada gospoda Marjana Šarca. In pa druga poanta, ki iz tega poročila izhaja oziroma sklepa, ki ga bomo potrjevali, da je Vlada Janeza Janše potem to opremo nabavila, zagotovila v zadostni količini in pa še posebej pomembno, po nižji ceni kot predhodna Vlada in seveda pod črto, bile so zaradi tega učinkovitega vladanja preprečene tiste najhujše posledice, ki smo jih videli v Bergamu in še kje drugje. Hvala lepa.
Hvala lepa. Besedo ima Aljaž Kovačič, za njim pa bo na vrsti mag. Andrej Rajh. Izvoli.
Hvala za besedo, predsedujoči. Predstavniki Vlade, kolegice in kolegi. Ja, današnja razprava je res na trenutke žalostna in smešna s strani nekaterih poslancev, kaj vse ne premorejo za neko prekrivanje nekih dejstev. Zdaj, živimo v letu 2020 in strinjam se s tistimi, ki so danes rekli, da bi morali gledati na prihodnost. Se pravi, na kakšen način bomo šli z recesije, ki nas nedvomno čaka. Zdaj, v prvi vrsti bi to pričakoval od aktualne Vlade, da bo tudi ona tako ravnala, ampak s čem se ukvarja aktualna Vlada? Ukvarja se z depešami, kjer obračunava z novinarji, minister za zunanje zadeve piše osebna pisma, ne vem zdaj kaj to pomeni, najverjetneje, da je šel na pošto in sam kupil znamko ter potem to poslal, ter na uradnih profilih Vlade Republike Slovenije, so v oklepajih taki zapisi kot je: »Potem, ko so jih izdali Kardeljevi in Kidričevi komunisti«, se pravi vsa ta dejstva očitno kažejo, da se Vlada ne ukvarja s prihodnostjo, ampak s 60, 70 let starimi zgodbami. Zdaj, Vlada ne bojuje vojne le z mediji, opozicijo, sodstvom, protestniki, ampak tudi z zdravniki. Mislim, da je včeraj celo potekala seja, kjer se je govorilo kaj lahko neki zdravnik tvita in kaj ne. Mislim, da bi lahko Državni zbor potem sklical tudi sejo kaj vse eni politiki tvitajo. Potem, v tem poročilu je celo taki absurd, da je notri uporabljeno neko mnenje zdravnika, ki je pred kratkim bil z desne strani oblegan na državnih omrežjih, da je levičar in ne vem kaj vse. Se pravi, ko so neki podatki v redu, se o nekateri osebi uporabi, v drugih trenutkih pa se diskreditira. Pač dejstvo je, da Vlada Republike Slovenije v vojni z vsemi, ki niso istega mišljenja in ki upajo povedati na glas tisto oziroma drugače kot razmišlja Vlada. Glede poročila, to poročilo je res izguba časa, po domače povedano, ko greš brati, notri so popolni nesmislu, obračunavanje s prejšnjo vlado in ko se je minister Tonin spraševal kaj ne drži nekaj glede podatkov, dejansko ko bereš poročilo niti ni zapisano od kod prihajajo neki podatki od kod so vzeti, na primer med drugim je napisano, da Marjan Šarec ni sklical sveta za nacionalno varnost in potem v oklepaju, da je to po navedbah veleposlanika Jelka Kacina. Se pravi, to je tragikomično, da v nekem poročilu je neko mnenje veleposlanika Jelka Kacina, sedaj ne vem kje je on trenutno veleposlanik, mislim, da je na novinarskih konferencah veleposlanik. Sedaj če je to uradna služba veleposlanika, ampak pravim brez nekih dejstev, nekih analih. Jelko Kacin je v nekih intervjujih nekaj izjavil in potem se to porabi kot argument v nekem vladnem poročilu. Ker je najverjetneje to pisal UKOM, ker je na istem nivoju kot so depeše in neka pisma. Notri tudi piše, da je za vse odgovoren po 14. členu zakona o Vladi, se pravi predsednik Vlade. To pomeni, da sedaj če bo karkoli ugotovljeno, da je bilo karkoli s posli narobe bo za to odgovoren Janez Janša, ker ste to pač napisali, da je pač za vse odgovoren predsednik Vlade. Potem tudi notri piše Ministrstvo za gospodarski razvoj in tehnologijo pa je po načrtu dolžno z uporabo blagovnih rezerv preprečiti kritično zmanjšanje zalog življenjsko pomembnih izdelkov vključno z zdravili in medicinskimi pripomočki. Se pravi, po tem takem kaj ste zapisali je za to odgovoren minister za gospodarstvo. In če je minister Počivalšek tako slab in je prejšnja vlada bila tako slaba, bi bilo že smiselno, da če minister Počivalšek noče vstopiti, da ga predsednik Vlade sam predlaga njegovo razrešitev, ker je očitno kršil to kar st napisali. Potem tudi notri piše, za vse sklenjene pogodbe je zavod predhodno pridobil soglasje Ministrstva za gospodarski razvoj in tehnologijo. Ministrstvo za gospodarski razvoj in tehnologijo v skladu z zakonom o blagovnih rezervah daje soglasje k izbiri pogodbenikov in k vsem pogodbam, ki jih sklene zavod. Se pravi, dejansko ste ministra Počivalška, čeprav ga danes koalicija brani, namočili v tem poročilu. Že to, da je Marjan Šarec v tem poročilu omenjene 11-krat, Ivan Gale 4-krat, Zdravko Počivalšek 3-krat, aktualni predsednik vlade pa niti enkrat pove vse o verodostojnosti takega poročila. Da o samih sklepih ne izgubljam besede. Da Zakonodajno-pravna služba je rekla, da so dejansko nezakoniti in da bi se dejansko Državni zbor moral seznaniti z njimi, saj imate večino, lahko sprejemate kakršnekoli sklepe kot si želite, če se zaradi tega počutite boljše. Boste pa tudi poslanci morali sprejeti odgovornost tako kot ste tisti, ki ste dali glas tej vladi in za vse njene posledice, kakor tudi če boste potrdili to poročilo, ki dejansko nakazuje neko prikrivanje nekih zadev s tem, da se vsa odgovornost prenese na prejšnjega predsednika Vlade.
Hvala lepa. Besedo ima mag. Andrej Rajh, za njim bo razpravljal Jani Möderndorfer. Izvoli.
Hvala lepa za besedo. Današnja obravnava poročila je bila kar pestra. Jaz bi ob tej priložnosti rad ponovno opomnil slovensko javnost, da smo v SAB bili prva stranka, ki je zahtevala in predlagala, da se nad potrošnjo in dodeljevanjem denarja ustanovi poseben parlamentarni nadzor in posebna proračunska postavka. To poročilo pa žal nič ni drugega kot en političen dokument, ki zagovarja obstoječo vlado in ministre na način, da blati predhodne. Zakaj naš predlog ob proračunskem skladu, posebnem proračunskem skladu in parlamentarne nadzoru ni bil sprejet, očitno ne bomo vedeli nikoli. Lahko bomo pa samo ugotovili, da denarja ni več. Imamo pa preplačane maske.
Hvala lepa. Besedo ima Jani Möderndorfer, za njim pa dobi besedo Aleksander Reberšek. Izvoli.
Hvala lepa, podpredsednik. Danes je bilo veliko govora o tem poročilu, jaz bom poskušal, da to poročilo omenim samo v treh stavkih, ker ostalo bom pa namenil neki drugi temi, ki je bila danes omenjena. Namreč, to poročilo je v resnici nič drugega kot samo predhodnica poročila ene od preiskovalnih komisij, če bo seveda sploh dočakala svoj konec. Da je seveda poročilo neobičajno, je predvsem to, kot veste v poročilih, ki običajno prihajajo, so seznanitvena, so seznanitveni sklepi, ki pa v parlamentarni praksi, vsaj na odborih, se o njih niti ne glasuje, praviloma pa na plenarno zasedanje niti ne pridejo, razen seveda, če se oblast tako ne odloči, izgleda to danes. Da pa je danes spremenjen sklep tako, da se je v bistvu seznanitveni sklep, istočasno so pa notri neke ugotovitve, ki so trditve, to je pa svojevrsten paradoks, ker nisem vedel, da je to pač zdaj nova praksa. Nazadnje smo imeli poročilo o prodaji in drugih oblikah razpolaganja s finančnim premoženjem držav v letu 2019 s strani vlade – kaj takšnega na enem listu papirja nismo nikoli doživeli. Takih primerov je kolikor hočeš. Tisto, kar je pa seveda za mene pomembno, je pa to. Predsednik vlade je na začetku povedal naslednji stavek: »saj veste kaj se je zgodilo v Berlinu, kaj se je zgodilo v Beogradu« in potem pa seveda omeni gospoda Ivana Stambolića. To se mi zdi skrajno predrzno, nesramno in bom rekel najmanj, kar sem pričakoval od predsednika vlade, da kaj takšnega omeni. Prvič, v Beogradu ni bilo nobene epidemije takrat. Drugič, vsi iz zgodovinskih dejstev vemo, da je dal Ivana Stambolića ubiti takratni Milošević, ki en mesec prej so ga ugrabili in ga našli tri leta kasneje zakopanega zato, ker je en mesec pred tem, ko so ga ugrabili, so bile seveda volitve v državi in to je bil eden od razlogov. Zdaj jaz sem tukaj skeptičen, če bi takele primerjave dajal, to, kar je predsednik vlade rekel, iz enega preprostega razloga. Zaradi tega, ker s tem v resnici pravzaprav bi lahko razumel tudi drugače, če seveda poznamo zgodovino in vemo, o čem govorimo. Seveda, predsednik vlade je navajen iz svoje vehemence, da pač seveda dostikrat govori, praktično največkrat, neresnice in jih ponavlja toliko časa, da na koncu še sam verjame v njih, da so se res tako zgodile. Tako približno, dam samo primerjavo, tako kot govori še danes, da se je opralo, ne vem, milijarda v NLB-ju ob tem, da vemo, da je bil en sam samcati primer dokazan, ki se je zgodil s pranjem denarja. En sam navaden primer. In to so fakti in to poročilo je bilo sprejeto tukaj, v tem Državnem zboru. Ne boste verjeli, celo SDS, njegova stranka je glasovala in ga potrdila, da je temu res tako. Ampak on še kar naprej laže, da je eno milijardo bilo opranega v Novi ljubljanski banki. In zato jaz ne vem ali naj verjamem tem človeku ali ne. In, da pa je danes zlorabil to v priporočilu in začel omenjati stvari z eno samo željo in ciljem: obrniti pozornost na nekaj drugega. IN to na tisto, kar se reče, ne pogovarjajmo se o brezveznih maskah in ventilatorjih, ker mi smo reševali življenja, ampak poglejte, zunaj pa seveda strašijo. In potem še obrne se v parlament in reče »in vi ste tisti, ki ste tukaj to seveda spodbujali« in nenazadnje mogoče še celo organizirali. To se mi zdi, najmanj kar je, nedostojno od predsednika vlade. In potem pa reče zanimiv stavek – ko že vse popljuva, ko že vse da v nič, pa reče: »še vedno ste dobrodošli, pridite sem, bomo skupaj sodelovali«. Lepo vas prosim. Pa kdo bo sodeloval s človekom, ki si ga najprej popljuval, pa zmečkal pa pohodil? Toliko o korektnosti. Bojim pa se, bojim pa se, da seveda se bo zgodilo nekaj drugega – to, kar je za mene bolj nevarno. Če smo sprejemali koronapakete, kjer smo sprejemali ukrepe za to, da bi rešili težave in istočasno notri tlačili ukrepe, ki nimajo veze s koronaukrepi, se bojim glede na to, da zraven še ideološke teme odpirate in to na bogato in veselje seveda, bom rekel neke lastne ambicije zaradi tega, da bi uresničili svoj lasten program in prepričanja, se bojim kaj bo, ko bo konec epidemije in to je tisto, česar se jaz najbolj bojim v tej državi in zato se ne spraševat, pa saj ti ljudje, ki štrajkajo zunaj in demonstrirajo in v bistvu, izražajo, v bistvu neko vrste nezadovoljstva, pa kaj mislite, da ti ljudje to počnejo, zato, ker nimajo kaj za delat? Zaradi tega, ker jim je to luštno, ker jim je to fajn? Ne, zaradi tega, ker jih nekdo kar naprej straši in ker, namesto, da bi bil pomirjujoč, namesto, da bi, seveda, uporabil tiste elemente, ki jih vsak državnik mora, to pa je, da pomirja svoj narod, on dela kontra in to, je zastrašujoče, v tej državi. Jaz ne poznam primera, razen v državah, ki jih rajši ne omenjam in ne bi rad bil [[znak za konec razprave]] na seznamu, s katerimi bi se primerjal, da seveda je to možno in to, kar počne predsednik Vlade. Predsedniku Vlade, seveda, je malo mar za to, prav malo mar. To je dokazal s tem, ko je prišel in zopet misli, da je doma in da lahko odloča v Državnem zboru, kar hoče. Žal bo prišel trenutek, ko bo ugotovil, da je delal narobe, upam samo, da ne prepozno, za tiste, ki bojo mogli to gor plačevat. 6 milijard, bomo žal vsi skupaj plačeval. [[znak za konec razprave]] Kam bo še šlo 3 ali pa 4 milijarde, pa ne vem.
Hvala lepa. Besedo ima Aleksander Reberšek, za njim bo razpravljal Franci Kepa. Izvoli.
Hvala lepa za besedo, predsedujoči. Dejstvo je, da je zdajšnja Vlada dobila ob prevzemu prazna skladišča, ker je prejšnja vlada Marjana Šarca podcenila resnost epidemije. O tem govori tudi njegov citat v medijih, z dne 27. februarja 2020, kjer Marjan Šarec pravi: »Ustvarjanje zalog je povsem neprimerno. Zdravniki ne širite panike.« Medtem, ko je Zdravniška zbornica izražala zaskrbljenost nad stanjem v naši državi, medtem, ko je Svetovna zdravstvena organizacija opozarjala, da se zaloge zaščitne opreme hitro zmanjšujejo, številne države po svetu pa so začele ukrepati za zagotavljanje opreme. Francija je recimo zasegla vse maske v državi, Rusija in Nemčija pa sta ustavili njihov izvoz. Zdravniki so opozarjali, predsednik Vlade, Marjan Šarec, pa jim je odgovoril, da je to tako, kot da se policisti bojijo strelnega orožja. Jaz sem prepričan, da vseh teh problemov, ne bi bilo, da jih ne bi imeli, v kolikor bi predsednik Vlade ravnal, tako, kot bi bilo to potrebno. Tisto, kar je potrebno naredit sedaj, je, da se čim prej začne delovat preiskovalna komisija, Računsko sodišče in pa vse ostale državne institucije, da čim prej preiščejo zakonitost poslov. Vse je treba preiskat, ki so bili zraven prisotni, tako leve, desne, sploh ni važno, vse. Ne razumite narobe, ampak v tej državi niso glavni problem maske, problemi so globlji in trajajo že dlje časa, problem je pokradene pol milijarde iz projekta TEŠ 6, pokradenih 5 milijard iz bančne luknje, odpisani dolgovi podjetjem iz kroga župana največjega mesta, v višini 29 milijonov evrov in še in še in še. In če znamo v tej državi naredit ultra lahka letala, vrhunske izpušne sisteme, imamo številne vrhunske znanstvenike, sem prepričan, da lahko naredimo tudi maske, [[znak za konec razprave]] , ventilatorje in pa ostalo zaščitno opremo, da nismo več odvisni od uvoza in s tem bi se moral ukvarjat v samooskrbi. V poročilu ste lahko, med drugim, tudi prebrali, da ta Vlada dela, zato bo ta Vlada v proračunu za leto 2020 zagotovila 1 milijon evrov za razvoj in pa pričetek proizvodnje ventilatorjev in pa 1 milijon evrov za proizvodnjo zaščitnih mask v Sloveniji. Hvala lepa.
Hvala lepa. Besedo ima Franci Kepa, za njim dobi besedo Jožef Lenart. Vprašanje, gospod Trček, sem naredil kakšno napako pri vodenju seje, slučajno? [[oglašanje iz dvorane]] Prosim, da jo poveste.
Postopkovno, na člene 75. do 80., ter 14. člen Ustave, enakost pred zakonom. Gre na izvajanje seveda poslanca Pojbiča, predsedujoči. Glejte, jaz nimam nobenih težav, lahko mi tu govorite, da sem največji kreten, budala, idiot, takšen, drugačen, v vesolju, ne more pa nihče od nas žalit počez sodržavljanov in sodržavljank. Tam, na fotografiji z mano je bil [[…]]
Postopkovni predlog, prosim. [[nerazumljivo]]
[[…]]Meščan občine [[…]] Postopkovno je, da smo mi ustavna parlamentarna demokracija, kjer poslanec po 14. členu Ustave [[…]]
To je jasno, to vsi vemo [[…]]
[[…]]Ne more žalit.
Postopkovni predlog.
Niste me poslušal [[…]]
Postopkovno [[…]]
[[…]]75. do 80. člen Ustave. Moral bi [[…]]
O tem odločam jaz, o ukrepih [[…]]
Moral bi [[…]]Ne, o tem vi razmišljati, moral bi ukorit [[…]]
Odločam jaz tukaj [[…]]
Moral bi ukorit poslanca Pojbiča, kjer je na pranger dajal meščana Maribora, ki nima nobene pravice izpostavljati, saj nismo nek [[izklop mikrofona]].
Gospod Trček, nimate besede, ker ste kršil Poslovnik s svojim procesnim predlogom [[…]]
[[oglašanje iz dvorane]] [[…]]v tem Državnem zboru [[…]]
Žal se naučite, nekoč ste znali, ko ste vodili sejo delovnega telesa, zdaj ne znate kar naenkrat več. Besedo ima Franci Kepa. Izvolite. [[oglašanje iz dvorane - postopkovno]] . Besedo ima Franci Kepa.
Hvala za besedo predsedujoči. Vse prav lepo pozdravljam. [[oglašanje iz dvorane]] Dejstvo je, da se je epidemija širila s Kitajske, ki je bilo žarišče že od decembra lanskega leta, nato pa po vsem svetu z veliko hitrostjo. Okužba se je začela po Evropi širiti po koncu praznovanja njihovega novega leta, ko so se vračali delavci nazaj v Evropo. Slovenija meji z Italijo, kjer je bil največji epicenter okužb v Evropi. Takratna Vlada, Šarčeva Vlada se je odzvala kasneje kot države, ki mejijo z njo. Prejšnji premier zadeve ni jemal resno, bile so njegove izjave, da se zdravniki bojijo virusa, popolnoma neustrezno je, da se zdravi ljudje, ki prihajajo iz tujine tudi iz ogroženih območij ostajajo na bolniškem staležu in druge izjave. Na primer Italija je razglasila izredne razmere 31. 1. 2020, Hrvaška 5. 3., Slovenija 12. 3., prva uradna okužba pri nas pa je bila že 4. 3. 2020. Število zalog, stanje zalog zaščitne opreme je bilo podhranjeno, tako rekoč je nova Vlada 13. 3. 2020 dobila skoraj prazna skladišča. Nabava vseh zaščitnih sredstev od 13. 3. je potekala v izrednih razmerah, nakup od mask, zaščitnih oblačil do respiratorjev je potekala kot v vojnih razmerah. Vse države so imele težave z nabavo nujne zaščitne opreme. Glavni proizvajalci imajo proizvodnjo locirano na Kitajskem, le deloma v Evropi in drugje po svetu. To obsežno poročilo vsebuje kronološko nabave zaščitnih sredstev, opisuje, kako težavno je bilo dostaviti le-te. Skoraj nemogoče je bilo dobiti opremo, ker je ni bilo, odločitev je bila, da se nabavlja preko posrednikov, ker ni bilo izkušenj za direktno nabavo in službe kadrovsko podhranjene. Odgovornost so tako prevzele posredniške firme, katere so kupovale na ta način. Res je provizija vmes, zastonj lahko malokdo dela, vendar tudi odgovornost. Edino respiratorje se je ob garancijah plačevalo nekaterim vnaprej posrednikom, delno ali pa v celoti. Le-te je bilo najtežje dobiti, ker so jih države krvavo potrebovale in so neposredno reševale življenja. Nabavljalo se je praktično vse, kar se je dobivalo na trgu oziroma kar se bo privedlo v bližnji bodočnosti, od najboljših do slabših oziroma manj primernih. Zaradi zelo dobrih ukrepov Vlade imamo zelo malo okuženih, nekaj nad 100 umrlih, tudi skladišča ustrezno sedaj polna. Pohvalno pa je, da so slovenske firme že same naredile nekaj respiratorjev doma, katere bi nudile pomoč v nujnih trenutkih. Verjetno bodo šli tudi v serijsko proizvodnjo le-teh. Zelo pohvalno. Zlato pravilo je, da ima nova Vlada po izvolitvi 100 dni delovanja mir, brez napadov opozicije, vendar je Vlada že od prvega dne nenehno na udaru. Moti me, da se trenutno Vlada, kateri je dokazana ena najuspešnejših na svetu pri premagovanju širjenja bolezni virusa korona, ne kritizira sam opozicija, kar je nekje normalno, ampak se je na njo spravila predvsem glavna medijska hiša, javna televizija RTV in nekateri drugi režimski mediji, katera z nepravilnimi zadevami in insinuacijami, prirejenimi zadevami seje nestrpnost in sovraštvo. Mnogo novinarjev je tudi konstruktivnih in dobro delujočih v interesu vseh ljudi v državi. Kje je bila oddaja Tarča, ko se je opralo milijardo evrov tako imenovanega iranskega denarja. Niso se oglasili pri kraji državnih podjetij, raziskovalne službe iz tujine pravi, da je tega denarja vsaj preko 70 milijard evrov v oazah tujini. Veste katere politične struje so vodile v tistih časih javna podjetja. Zakaj niso vsa podjetja podarila delavcem deleže firm v obliki delnic, katerih so jih tudi pomagale ustvarjati in velik delež od vsakega podjetja dati tudi v pokojninski sklad. Naj preiskovalna komisija preišče vso nabavo zaščitnih sredstev, naj se vidi, če so bile kakšne nepravilnosti in naj se kaznuje posameznike, če so se dogajale. Za konec pa še. Če bi vršili mediji in stranke na bivšega premiera Šarca podoben pritisk kot se vrši sedaj, bi Šarec vrgel puško v koruzo pri enem mesecu vladanja in bi sledilo to, da bi bilo še manj okuženih in še boljše stanje zaradi virusa v državi trenutno.
Hvala lepa. Besedo ima Jožef Lenart, za njim dobi besedo Eva Irgl, če pa časa ne bo, pa je naslednja Jerca Korče. Izvoli.
Hvala za besedo, predsedujoči. Današnje poročilo o stanju zalog zaščitne ter kritične medicinske opreme ter o nabavah, ki je seveda posledica ukrepov kot odziv na izredno stanje v zdravstvu v začetku marca, ko je novi virus SARS CoV-2 bil odkrit tudi na slovenskih tleh, torej 4. 3., smo imeli pri primer, kaj kmalu 14. 3. pa že zabeležen prvi primer smrti, torej izguba življenja zaradi vzroka okužbe. V Sloveniji je v prvem valu epidemije uspelo zaščiti zdravje in življenja svojih državljanov. Pri tem smo izgubili le 103 življenja in smo med državami, ki so imele najmanj žrtev zaradi korone glede na število prebivalcev. Naredil pa sem malo primerjavo med Slovenijo, kjer je Vlada, torej nova Vlada po le nekaj dneh in njeni sestavi naredila red in učinkovite ukrepe za zajezitev okužb ter med Švedsko, ki dejansko v začetku, torej po odkritju prvega okuženja ni naredila nič. V začetku marca je torej imela Švedska okrog 50 odkritih okužb in potem 13. marca tam izgubi življenje prva oseba, vzrok okužba kot pri nas. Zakaj sem potegnil vzporednice. Ker gre za podoben čas odkritja in za sorazmerno podoben čas prvega umrlega in sicer vzroka korone v Sloveniji in na Švedskem. Če pa pogledamo trenutno stanje pandemije v Sloveniji in na Švedskem, pa če hočete tudi rezultate dela oziroma nedela švedske Vlade in dela, dobrega dela slovenske Vlade, so rezultati naslednji. V Sloveniji imamo do 13. 5. 103 umrle osebe, na Švedskem imajo do 13. 5., 3 tisoč 460 umrlih oseb. Spoštovani, in tudi vsi tisti prisotni, ki še vedno ne verjamete, da je zadeva resna. Na Švedskem je umrlo 34-krat več oseb kot v Sloveniji. Švedska je po številu prebivalstva le 5-krat večja kot Slovenija in sedaj vzrok za vse te odvečne smrti na Švedskem. To je se kar imajo nad 500, če jih primerjamo s Slovenijo, je v njihovi neodgovornosti, flegmatičnosti, melanholičnosti in odgovornosti tudi njihove Vlade s predsednikom Vlade na vrhu. Če sedaj primerjamo te karakteristike ali pa karakterne lastnosti osebnosti imamo v tej dvorani tudi enega poslanca, ki dejansko je s svojo neodgovornostjo in melanholičnostjo in flegmatičnostjo na eni funkciji, zelo odgovorni, dejansko ravnal tako, da je potem prišla nova Vlada v teh škribcah, njegove izjave malo povzamem pa so takšne bile. No, zdaj ga pa imate, odgovor na poslansko vprašanje Ive Dimic. No, to je tako kot bi se policisti bali orožja, odgovor na očitke Igorju Muževiču, dr. medicine, itn. In potem nekateri predvsem tako imenovani kolesarji iz vrst poslancev tega Državnega zbora se še edno sprašujete ali je šlo za resno zadevo. Ja, poglejte gospodje in dame, šlo je za resno zadevo in sicer, neke vrste izredno stanje v zdravstvu in za neke vrste vojno stanje glede na to, da je bilo v Sloveniji do sedaj umrlih 103 osebe, torej več kot v vojni za osamosvojitev Slovenije, 1991. leta. In vemo, da je šlo za zelo izredno in za zelo kočljivo zadevo, resno zadevo, ki so jo nekateri vzeli z odgovornostjo. Par dni nazaj sem našel v ljubljanskem ali pa recimo v glasilu Občine Ljubljana, izpoved ene gospe, ki dela v zdravstvu in pravi: »Zgodila se mi je okužba s Covid-19, ki je 11 dni kasneje v meni zaigral svoj ples. Najprej me je onesposobil z močno utrujenostjo. Mislila sem si, da sem preveč delala in se ulegla do naslednjega dne. Naslednje jutro pa so me že po majhnem naporu začele boleti mišice in seveda vse kar je bilo spremljanje, težko dihanje in tako naprej. Zgodila se je klinika. Tam je že čakal njen mož. Imela pa sta eno malo druženje šestih oseb, to se pravi sorodniki so se družili in seveda tam so se tudi okužili in potem sta ležala skupaj na kliniki. Tako sta bila brez energije, da se dejansko nista mogla nič pogovarjati. No, tole je izpoved en, en. No, če gremo sedaj nazaj k poročilu Vlade ter seveda naprej v smeri, da je bil način nabave primeren ali ne, so bile storjene nepravilnosti ali ne, se je kdo okoristil – glejte, dokler nimamo dokazov, ne morete govoriti, da nekdo krade. Dokler nimamo nobenih dokazov, da se je kdo okoristil, da ima ta denar v žepu, ne morete govoriti in predvsem poudarjam – sam sem takrat poskusil za svojo družino poiskati nekih 20 zaščitnih mask, pa mala razkužila – nikjer v Sloveniji ni bilo ničesar. In potem, ker ni bilo nič, so dejansko, če bi jaz, če bi mene vprašal, ali bi jaz dal namesto za masko en evro, dva evra, zato, da zaščitim svoje otroke in svoje starše – ja seveda bi dal in tudi vi vsi tukaj notri, ko sedite bi dali. In hvala bogu bom rekel, da imamo odgovorne državljane, ki so na nek način delali, da imamo odgovorno Vlado, ki ji ni vseeno za svojo družino, ki ji ni vseeno za svoje državljane. In še enkrat, ne moremo pa biti hvaležni tistim, ki so neodgovorni državljani in se ne držijo reda in se ne držijo predpisov in seveda nekateri neodgovorni tudi tukaj neodgovorni, ki so šli na kolesarjenje brez zaščitnih mask. Jaz bi si jo tudi najrajši zdaj vzel dol, ker če ne rabijo oni v množici od 2 tisoč ljudi nositi, ne vem zakaj mi tukaj med 90 moramo. In tako naprej. In zanima me, ali b vsi ti heroji, ki so sedaj bili tam in seveda celo nekateri s takšnimi simboli bivše države izkoriščajo sedaj priložnost in se jim toži po socializmu in ali so vsi ti heroji bili pripravljeni biti na ulici leta 1991, ko so bila agresorska letala v zraku, tolkla po civilistih? Če se lahko zdaj igrajo z življenjem drugih ljudi in svojim, me pa res zanima, če bi si takrat upali. In moram reči, upal sem, da bomo v tej hiši bolj držali skupaj, zato vas prosim, da se zamislite nad svojim dejanjem tega podtikanja in teh shodov kolesarjev, ker dejansko v podobni krizi se to ni dogajalo nikjer drugje v naših sosedah. Tudi torej, ker ste vi vzgled, če ne drugim vsem, pa vsaj svojim volivcem, dajte se bolj potruditi. Hvala.
Hvala lepa. 15 sekund je še. Gremo naprej potem. Besedo dobi Jerca Korče, za njo pa Jožef Lenart. Jerca Korče, izvoli.
Ja, hvala predsedujoči. Jaz sem se sicer danes na razpravo pripravila malo bolj na vsebinskem vidiku, ampak, ko sem cel dan to poslušala, bom potegnila črto samo pri enem dejstvu. In sicer vsak, ki vstopi na javno funkcijo in se poda na to pot, mu je prva stvar, ki se je mora zavedati objektivna odgovornost. Kdor tega ni sposoben, pač ni za v politiko. Tisti človek, ki je danes sedel tukaj in nam predaval in bil zamrznjen v nekem času agresorskih napadov katerihkoli vojska, tisti človek te objektivne odgovornosti tako ali drugače ne premore. To je vsem jasno že 30 let. Ker če bi jo premogel, se danes desnica in levica in ta parlament in ta Slovenija ne bi ubadali s tem, zakaj nimamo normalnih fluktuacij ali pa menjav oblasti med levico in desnico, ker je to normalno za demokracijo. Zato jih nimamo, ker v slovenskem političnem prostoru lomasti eden in edini človek, ki ima edino željo in to je razdvajati narod, se maščevati vsem, zdraviti svoje travme iz nekih komunističnih časov in ja, bom šla tako daleč – nam mladim odrekati prihodnost. Ker ta isti človek, ki je danes sedel tam, ni in ne more biti človek, ki bi osmislil to, kako bo naša Slovenija izgledala čez 10, 20 ali 30 let. Ni in ne more biti. In objektivno odgovornost pri vsej tej postavitvi piramide, pri vsem poteku teh nabav, pri vseh razkritjih v mediji bi morala biti prevzeta. Se strinjam, ali je kdo pobasal kaj v svoje žep v tem času, to je stvar sodnih postopkov, to je stvar preiskav. Strinjam se tudi s tem, da je večina ljudi bila tudi v uradniškem delu tista, ki je skrbela, da stvari potekajo znotraj vsaj nekih okvirjev in je predajala svoj prosti čas in garala dneve in noči, ampak dragi moji, za postavitev sistema in za ustvarjanje te kalne vode pa je bila odgovorna politika in ta je tista, ki mora prevzeti objektivno odgovornost. Že davno bi jo morala, ne da se en mesec ukvarjamo s tem kdo je kriv, kdo ni kriv in kaj vse se je dogajalo. Le z objektivno odgovornostjo lahko stopimo pred svoje državljane in jim dajemo zgled in smo mi tisti prvi. In se opravičujem, če kdo pri zdravi pameti ocenjuje, da ves ta potek dogodkov, ki se je dogajal ni razlog za prevzem političnih odgovornosti in domina efekta kar nekaj ljudi, potem jaz ne razumem več kam mi peljemo ta Državni zbor, to našo politiko in to našo državo. In če vas je Janez s svojimi zadevami, s svojimi videnji, s svojim vojnim stanjem v njegovi psihi peljal scat, potem prevzemate odgovornost tudi za to, da tega človeka ohranjate znotraj političnega prostora oziroma znotraj izvršne veje oblasti. O nivoju, ker slišim, da se kolegi razburjajo in tukaj bom zaključila, o nivoju pa ste vi zadnji, res zadnji v vrsti, da govorite in moralizirate o kakršnemkoli nivoju, ker vaš nivo je tako nizek, da si jaz pri zdravi pameti, če si napišem tekst, ne morem spustiti na tako nizek nivo. Hvala.
Hvala lepa. Zdaj, kar zadeva osmislitev prihodnosti, čakali ste na vašega Marjana Šarca, pa se ni to zgodilo. On je imel vse škarje v rokah, platno tudi, pa se ni zgodilo nič. Zdaj pa bodo na vrsti postopkovni, vsem predlagam, da so postopkovni, da ne bo potem kakšnih zadreg. Najprej kolega Merjasec. Izvolite. Moškrič, izvolite.
Ja, spoštovani predsedujoči, prosim, da zahtevate od predhodne govornice opravičilo, namreč tukaj sem v Državnem zboru odkar je postavljena nova Vlada in še nisem imel priložnosti spregovoriti niti besede A, niti B, ker sem poskušal najprej poslušati in danes sem bil deležen velikega poniževanja kot predstavnik Slovenske demokratske stranke.
Hvala lepa. Zdaj, na tak način se pač po poslovniško ne da speljati, ampak gre pač za integriteto poslanke. Zdaj, nivo je bil precej nizek za neko intelektualko. Postopkovno gremo naprej. Najprej Franc Trček.
Ja, hvala za besedo.
Če bo postopkovno [[…]]
Moje postopkovno se nanaša zlasti na člene 75. do 80. ter tudi na cel Poslovnik kot eden od najbolj izkušenih poslancev in od poslancev človek, ki res najbolj obvlada Poslovnik, meni očitate, da ne znam voditi seje ali da sem jih nekoč znal, vi pa komentirate, kolega Tanko. Vi vodite sejo. Če hočete razpravljati, se prijavite in razpravljajte kot poslanec.
Postopkovni predlog, prosim.
To je postopkovni predlog. Ko se vodi sejo, se vodi sejo in ne komentira, pika.
Dolžan sem kot predsedujoči opozoriti na napake ali pa na nedoslednosti, ki jih počnete in ta [[…]] [[oglašanje iz dvorane]] [[…]]za ta postopkovni predlog vam izrekam opomin. Naslednja je gospa Šrinjar. Izvoli.
Hvala lepa za besedo. Imam postopkovni predlog, da izrečete opozorilo predhodnici, spoštovani gospe Jerci Korče, ki nas je kolektivno poniževala, zasramovala in zaničevala. Jaz mislim, da imamo lahko nasprotna mnenja, povsem nasprotna mnenja, vendar moramo ohraniti dostojanstvo eden do drugega in žalitve res niso na mestu. Na takem nivoju kot je bilo to, še nisem kdaj kaj takega slišala. Hvala.
Hvala lepa. Zdaj, nisem ukrepal takoj. tudi moram pošteno priznati, da njena razprava ni bila niti najslabša kar zadeva raven, je pa seveda od vsakega posameznika odvisno na katero raven se bo spustil, ali bo na stopnici nič plus ena malenkost, ali pa bo razpravljal tako kot se za poslanca, vrhunskega poslanca spodobi in je tudi dostojno. Gospa Korče, imate postopkovni predlog. Izvolite.
Predlagam, da prekinete, predsedujoči, tele postopkovne predloge. To je moj postopkovni predlog, da ne boste, da-
Prosim, če se odjavite potem, ne? Bomo kar takoj začeli.
Da kršim poslovnik. Se pa opravičujem kolegom iz SDS-a, da so se odločili oziroma zavestno odločili, da ko so vstopili v politiko, niso vstopili v politiko zato, da bodo delali za to državo, ampak predvsem zato, da bodo delali v skladu s tem-
Postopkovni predlog. Nimate replike, nimate razprave.
[[…]]da branijo svojega predsednika in v skladu s tem, da nimajo osnovnega pogleda na to [[…]]
Nimate besede. Izrekam vam opomin. Opomin imate.
[[…]]kaj pomeni funkcija poslanca.
Drugi opomin. Trček postopkovno, izvoli.
80. člen poslovnika. Ker ne morete zagotavljati reda na seji, vam predlagam, da jo prekinete. Hvala.
Hvala lepa za vaš predlog. ko bo čas, bom to naredil. Prehajamo v sklepni del splošne razprave, v katerem dobi besedo še predstavnik vlade. Želite besedo? Ne želite. Potem zaključujem razpravo. In prehajamo na razpravo o točki in vloženem amandmaju. V razpravo dajem 1. točko in amandma poslanskih skupin SDS, SMC, NSi in DeSUS. Želi kdo razpravljati? Ne želi. Ker ne želi nihče več razpravljati, zaključujem razpravo. Odločanje o amandmaju bomo opravili čez 15 minut v okviru glasovanj, to je ob 19. uri in 15 minut. Do takrat pa prekinjam to točko in 37. sejo, ki jo bomo nadaljevali kot sem napovedal. (Seja je bila prekinjena ob 18.58.) (Seja se je nadaljevala ob 19.15.)
Spoštovani kolegice poslanke, kolegi poslanci, gospe in gospodje. Nadaljujemo s prekinjeno sejo zbora. Prehajamo na glasovanje zbora o predlogih odločitev [[…]] [[oglašanje iz klopi]] Postopkovno, kolega Kordiš.
Hvala za besedo. Predsedujoči, v rokah držim Poslovnik Državnega zbora. To je knjižica pravil, ki ureja delovanje naše hiše in ki bi jo vi, kot predsedujoči, morali imeti v malem prstu. Sklep, ki ga želite sedaj dati na glasovanje je protizakonit, je protiustaven in je proti Poslovniku Državnega zbora. Na to je opozorila Zakonodajno-pravna služba, ki jo v tej hiši imamo. Na to smo opozarjali poslanke in poslanci opozicije v torek, ko se je ta seja začela. V teh dveh dneh, od začetka seje do današnjega glasovanja, predsedujoči, če slučajno še tega niste imeli v malem prstu, bi si lahko prebrali v Poslovniku njegov 239. člen. Ta 239. člen gre takole: »Vlada lahko poroča Državnemu zboru o svojem delu pisno ali ustno na sejah Državnega zbora. Če Vlada pošlje Državnemu zboru pisno poročilo,« in to kar je o nabavah zaščitne opreme Vlada poslala je pisno poročilo, »predsednik Državnega zbora z njim takoj seznani poslance. Predstavnik Vlade lahko pisno poročilo obrazloži na seji Državnega zbora.« O takem poročilu ni glasovanja. Pa vendarle predsedujoči, ste na tem, da boste ta protizakonit, protiustaven in protiposlovniški sklep dali na glasovanje, zato ker ga je Vlada vložila v napačno proceduro. Vlada pa ga je vložila v napačno proceduro zato, ker želi za sokrivca pri svojih umazanih poslih, pri krajah denarja, pri provizijah na nabavi zaščitne opreme narediti še državni zbor. Da ta cilj doseže, kot rečeno, je posegla po strategiji, ki je protiustavna, protizakonita in proti Poslovniku. In predsedujoči, mislim, da lahko na tej točki sklicujoč se na 239. člen Poslovnika Državnega zbora ugotovite le, da je bilo to poročilo predstavljeno in sejo nato zaključimo, ker glasovanja o takem sklepu preprosto ne more in ne sme biti. Če bo do tega prišlo smo naredili še en korak naprej proti popolni oblasti Janeza Janše v tej državi, ki se v zadnjih dveh mesecih vzpostavlja z udarom na policijo, z udarom na demokracijo, z udarom na medije in navsezadnje tudi z udarom na proračun. Ni zanemarljivo, da je ena izmed strategij tega udara na proračun to, da se javni denar, javna sredstva opleni s provizijami na nabavah zaščitne opreme zato, da bo Janez Janša in njegova vlada nahranila pravilne posrednike s pravilnim strankarskim pedigrejem v zasebnem sektorju, ki so seveda zavezniki te ali one koalicijske politične stranke.
Spoštovani kolega! Ta postopek se vodi na podlagi 112., 169.a in 239. člena Poslovnika. Če bi uporabil samo 239. člen Poslovnika, potem bi verjetno tudi vi nasprotoval temu, zaradi tega, ker bi imelo možnost stališče Vlade predstaviti samo predsednik Vlade in ne bi bilo takšne razprave, kot je bila današnja. Ampak ne glede na to, jaz nimam nobene poslovniške možnosti, da to, kar je bilo pripravljenega in amandmiranega in popravljenega na delovnem telesu, da to umaknem iz glasovanja. Nimam te možnosti, zato bomo danes o tem glasovali. [[…]] [[oglašanje iz klopi]] Kolega Kordiš, postopkovno, prvi.
Predsedujoči, poleg 239. ste navedli še nekatere druge še nekatere druge člene poslovnika Državnega zbora, po katerih vodite današnji postopek. Ampak kot smo vas opozorili že na seji matičnega delovnega telesa, to je Odbora za gospodarstvo, kot smo vas opozorili poslanke in poslanci opozicije na torkovem začetku seje, ki se danes zaključuje, do tega postopka sploh ne bi smelo priti. Že takoj ko je Vlada nepravilno vložila in posredovala gradivo v Državni zbor bi se moral postopek zaključiti, pa se ni kljub temu, da je protiustaven, protizakonit in proti Poslovniku Državnega zbora. In tole, ta trenutek, prav sedaj, gospod predsednik, je zadnji trenutek, ko lahko naredite pravo stvar, ki je še do zdaj niste, ker Vlada želi s koalicijskim glasovalnim valjarjem, pridobiti podporo in blagoslov Državnega zbora, za plenjenje javnega denarja, za krajo, ki se je dogajala, se najbrž še vedno dogaja [[…]]
Kolega Kordiš [[…]]
[[…]]pri nabavah zaščitne opreme.
[[…]]Kakšen je vaš proceduralni predlog?
Moj proceduralni predlog, predsedujoči, je, enak, kot je bil podan že prej in mislim, da ga niste utemeljeno zavrnili [[…]]
Ne, to je [[nerazumljivo]]
[[…]]To je, da to sejo zaključite ne z glasovanjem, ampak z ugotovitvijo, da je bilo poročilo Vlade predstavljeno, da se je Državni zbor s tem seznanil in nato sejo končamo. Jo končamo brez glasovanja, brez, da Državni zbor, zakonodajna veja oblasti, izvoljena veja oblasti, podeli legitimnost in priznanje [[…]]
Kolega Kordiš, prosim [[…]]
[[…]]Krajam, ki se dogajajo pod vlado Janeza Janše.
[[…]]Da zdaj nehate zlorabljat, zlorabljat postopkovno. Kot sem vam povedal, jaz nimam nobene podlage, to se pravi, predsednik Državnega zbora nima nobene podlage, da bi sklep, ki je bil posredovan plenarni seji, s strani delovnega telesa, samovoljo umaknil. Ni, te podlage enostavno ni v Poslovniku. Tako da, glasovali bomo danes. Kolega Trček, postopkovno.
Ja, postopkovno, se nanaša na isto zgodbo, ampak, ko v tem TV šopu pa to še ni vse. Pred kratkim smo poslanke in poslanci opozicije zgroženo ugotovili, da ste vi, gospod predsednik Državnega zbora, presegli Chuck Norrisa. [[oglašanje iz dvorane]] 2 minuti preden je prišla zahteva za sklic seje Odbora za finance, ste vi že predhodno določili uro in datum sklica, ki, glej, čisto slučajno se prekriva s tretjim nadaljevanjem Komisije za nadzor javnih financ, ker že na drugem sklicu, pri 2. točki, ko Vlada že 14. dni zamuja z mesečnim poročilom o interventnem igranju s proračunom, ni bilo prisotnih ne Janeza Janše, ne gospoda Širclja, ne njegovih državnih sekretarjev. Ena mojih najljubših knjig, je knjiga Nobelovca, Coetzee-ja, njen naslov je Disgrace. To ne bom prevajal v slovenščino, to ste vi, to je zloraba Poslovnika, to je konec parlamentarizma.
Opomin. Zloraba Poslovnika. [[oglašanje iz dvorane]] [[nerazumljivo]]
Pa tudi to še ni vse, če nadaljujem tam, kjer je predhodnik končal [[…]]
Kakšen je vaš proceduralni predlog [[…]]?
[[…]]Vlada bi morala [[nemir v dvorani]] Državnemu zboru poročati o rabi [[…]]
[[nemir v dvorani]] Samo malo, samo malo, tišina, da kolega pove do konca.
Vlada bi morala Državnemu zboru poročati o porabi javnih financ. To velja nasploh, ne samo pri nabavah zaščitne opreme. Po 2 mesecih vlade Janeza Janše, koliko, mislite, da Državni zbor o rabi javnih financ, ki jih je pred tem izpustil iz rok in jih podredil Vladi, dejansko ve? Nič. Prav čisto nič. Vsaj, kar se tiče nabave zaščitne opreme, pa bi te informacije morali pridobiti skozi poročilo, ki ga je Vlada pripravila. A glej ga zlomka, poročila vlade Janeza Janše ugotavlja, da vlada Janeza Janše [[…]]
Kolega [[…]]
[[…]]Ni ničesar kriva.
Kakšen je proceduralni predlog? [[nemir v dvorani]]
Moj proceduralni predlog je, da se ta farsa, ta naslednji korak v udaru na demokracijo, ki ga izvaja vlada Janeza Janše, zaključi in zaključi se na današnji seji, lahko, brez kakršnihkoli večjih zapletov, zgolj s tem, da upoštevamo poslovniške določbe. Da vi, predsedujoči, sklepa o tem, kako je vlada Janeza Janše super, fina in nedolžna, ki je protiustaven, protizakonit in proti Poslovniku, ne date na glasovanje, ampak zgolj ugotovite [[…]]
Kolega Kordiš [[…]]
[[…]]Da je, sledeč 239. [[…]]
[[…]]Vi ponovno zlorabljate Poslovnik [[…]]
239. členu Poslovnika [[…]]
[[…]]In, glejte, kolega Kordiš [[…]]
Državni zbor seznanjal [[nerazumljivo]]
[[…]]Če nimate novega proceduralnega predloga [[…]]
In predsedujoči, ne zlorabljam Poslovnika [[…]]
[[nerazumljivo]]Imate kakšen nov proceduralni predlog?
Vi mesto predsedujočega zlorabljate, zato, da mi jemljete besedo [[…]]
Ne, glejte jaz [[…]]Kolega Kordiš [[…]]
Po Poslovniku imam vse možnosti, da v treh minutah oddam svoj proceduralni predlog [[…]]
Jaz vam na podlagi Poslovnika jemljem besedo.
In če je kaj proceduralni predlog [[izklop mikrofona]]
[[oglašanje iz dvorane]] Kolega Kordiš. Na podlagi 78. člena sem vam odvzel besedo, ker ste zlorabil Poslovnik. [[oglašanje iz dvorane]] Še kakšna proceduralna? Kolega Matej T. Vatovec.
Spoštovani predsednik, to kar se dogaja, z neko eskalacijo, v zadnjih dveh mesecih, odkar je nastala ta nova koalicija, je milo rečeno nedopustno. Konec marca ste mislim, da ste vi v eni izjavi, v enem intervjuju izjavili oziroma zagotovili, da boste skrbeli, da bo v bistvu stopnja svobode parlamentarizma in demokracije v tem parlamentu popolnoma neokrnjena [[nerazumljivo]]. Dva meseca po tem imamo predsednika Vlade, ki nenehno napada vse, ki mislijo drugače, nazadnje [[?]] medije. Imamo zunanjega ministra, ki neprestano pošilja pisma, s katerimi krni ugled Slovenije v mednarodno javnost [[oglašanje iz dvorane]] in imamo v tem parlamentu celo kopico kršitev, ki so popolnoma nesprejemljive. Kot je povedal že kolega Kordiš, tako kot smo tudi že na začetku te seje povedali je ta sklep po mnenju Zakonodajno-pravne službe [[oglašanje iz dvorane]] po mnenju Zakonodajno-pravne službe v nasprotju z Ustavo, zakonom in Poslovnikom tega Državnega zbora. Vaša dolžnost je, da skrbite za ugled tega Državnega zbora tudi na tak način, da kažete neko popolno ničelno toleranco do napak v procedurah. In to, kar se sedaj dogaja ja, je valjar, ki valja demokracijo. Samo zaradi tega, ker imate 46 [[…]]
Kolega Kordiš [[…]]
[[…]]glasov plus [[…]]
[[…]]kakšen je vaš proceduralni predlog?
Zaradi teh, tudi te prekinitve so nekaj, kar očitno kaže na nelagodje tistega sedeža, v katerem sedaj sedite [[…]]
Ne, to imam [[…]]Kolega Kordiš [[…]]
Skladno s tem [[…]]
Pardon, Matej Vatovec, kakšen je vaš proceduralni predlog. Glejte [[…]] [[oglašanje iz dvorane]] Ali lahko slišimo proceduralni predlog [[nerazumljivo]]zlorabil?
Spoštovani predsednik, jaz bi prišel do proceduralnega predloga, če bi mi vi to dovolili. Mislim, da ste mi požrli enih 30 sekund z vašimi intervencijami. Zaradi tega obnašanja, zaradi tega, kar dela ta koalicija, ampak tudi vi predsednik, napovedujem po drugem odstavku 65. člena Poslovnika Državnega zbora odsotnost vseh poslank in poslancev Poslanske skupine Levica pri 2. točki.
To smo pričakovali. Kolega Matjaž Han. Kolega Matjaž Han ima proceduralno.
Hvala lepa. Da se bom predsednik izognil tvoji intervenciji, že zdaj napovedujem, moj proceduralni predlog po drugem odstavku 65. člena bomo Socialni demokrati zapustili to dvorano in obstruirali glasovanje. Bom pa povedal zakaj bomo to storili. Najprej, jaz se zavedam, dragi moji na tej desni, pa malo na levi strani, da imate večino in da lahko v tem Državnem zboru v tej sobi, v drugih sobah sprejmete čisto vsako stvar, kar vam je po mili volji, ker pač imate teh 46 glasov in več. To je demokracija, bravo. Vendar ne dovolim si pa kot poslanec tega Državnega zbora, da smo vendarle zakonodajna veja oblasti, da nam druga veja oblasti diktira tempo, kako in na kakšen način bomo delali. Pa ni problem v tempu, problem je, da nam diktirajo na tak način, da svojega lastnega poslovnika ne smete ali pa mi ne moremo upoštevati in da povozite vsak člen Poslovnika v tem Državnem zboru. To je ena stvar. Predsednik, ti si rekel, da delaš po Poslovniku. Vendar ne delaš po Poslovniku in s to sejo, da smo prišli na to sejo na tak način, s takšnimi sklepi ni po Poslovniku. Nenazadnje ti je to povedala Zakonodajno-pravna služba, ki pa seveda ste jo z večino, ki jo pač imate, ste jo na nek način dali na stran. Če ne bomo upoštevali svoje Zakonodajno-pravne službe dragi moji v tem Državnem zboru, katero pa bomo? In se mi zdi to absurd. Po drugi strani, ko opozicija vlaga izredne seje odborov, v našem primeru Odbor za zunanje zadeve in za pravosodje, gospa predsedujoča tega odbora gladko zavrne naš sklep in našo izredno sejo in nam ne pusti sklicati izredne seje. Toliko o teh dvojnih merilih, kaj si lahko en predsednik odbora dovoli in kaj si ne sme predsednik Državnega zbora dovoliti. Tako da, dragi moji, vi imate pred seboj in mi imamo poročilo, s katerim smo se seznanili, Socialni demokrati se s tem poročilom ne strinjamo in zato tudi ne bomo glasovali o nobenih vaših sklepih, ki potrjujejo v bistvu to, kar ste naredili, naredili ste pa veliko škode [[opozorilni znak za konec razprave]] za to državo, zato mi zapuščamo to dvorano in si izglasujte takšne sklepe sami, na koncu bodo pa tako ljudje povedali kateri v tej državi se zna demokracijo iti in kateri se te demokracije ne zna iti.
Dobro. Samo v odgovor, da ne bo ostalo neodgovorjeno [[…]]
Ne, nas ni več.
[[oglašanje iz dvorane]] Ne, saj je dobro, saj smo pričakovali, da bo do tega prišlo. Bom dal še kolegu Goluboviću besedo. Okej, najprej kolega Golubovič, pa potem kolegica Maša Kociper.
Hvala lepa. Predsednik Državnega zbora je prvi med enakimi in njegova dolžnost je misliti s svojo glavo, upoštevati Zakonodajno-pravno službo, Poslovnik, našo malo ustavo. V tem Državnem zboru smo imeli kar nekaj gospodov, ki so opravljali funkcijo predsednika Državnega zbora, ki so postavili mejo vsaki Vladi do kje lahko gre. Veliko kritik je gospod Cukjati bil deležen za vodenje državnega seja [[?]] , vendar je bil gospod. Bom tudi jaz proceduralno povedal, da ne bom prekinjen, v skladu z drugim odstavkom 65. člena bomo obstruirali. Razlog je pa sledeč. Razlog je ta, predsednik, da smo že na Odboru za gospodarstvo opozarjali, da točka ni vložena v skladu s Poslovnikom. Gre za poročilo. Mi smo slišali poslanca koalicije, ki je rekel, da v 20 letih se ni zgodilo to, da bi neko poročilo bilo vloženo na ta način kot je bilo. Vedno smo se s poročilom seznanili. Vi, ne vi, Vlada vsiljuje svoje sklepe Državnemu zboru, kar tudi ni v skladu s Poslovnikom. Še več! Zakonodajno-pravna služba je tako pisno kot ustno na sami seji povedala, da tej vsebinski sklepi, ki jih predlaga Vlada in ste jih vi posvojili, ni ni ne pravne podlage ne v Ustavi ne v zakonu in ne v Poslovniku. Na žalost, drage kolegice in kolegi, to ni več koalicija več strank kot je bilo rečeno, gre za koalicijo ene stranke, enega predsednika, ene ideologije in na tem mestu poslanke in poslanci LMŠ zapuščamo to glasovanje. Naj to odglasuje svet SDS-a z vami, gospod predsedik. Hvala lepa.
Kolegica Maša Kociper, proceduralno.
Ja, hvala za besedo. Naš Poslovni, Poslovnik Državnega zbora, ki ga imenujemo tudi mala ustava določa, da je treba obstrukcijo v skladu z drugim odstavkom 65. člena napovedati in tudi povedati razloge zanjo. V imenu Poslanske skupine SAB napovedujem torej obstrukcijo pri glasovanju k tej točki. Razlogi so seveda jasni, zaradi že večkrat omenjene in problematizirane zlorabe Poslovnika pri obravnavi te točke. Sprašujem se res, spoštovana koalicija, zakaj vam je bilo treba izvajati te poslovniške manevre. Imeli ste možnost napisati tole poročilo Vlade, Vlada je imela možnost napisati poročilo kakršnokoli je hotela in vanj je lahko zapisala karkoli bi hotela. S tem poročilom bi se seznanili, obravnavali bi ga v Državnem zboru tako kot vedno doslej in tega kar je tam zapisano vam nihče ne bi mogel vzeti. Vi ste pa šli v te manevre, prvič spremenili prakso, želeli z nekimi sklepi križati prejšnjo Vlado. Zakaj je bilo to potrebno? Edini namen teh manevrov je bil bivšo Vlado ne samo obtožiti, ampak tudi obsoditi in ji naprtiti krivdo za vse kar je bilo narobe. Povsem nepotrebno. V tej hiši se marsikdo kdaj ne strinja z Zakonodajno-pravno službo, včasih tudi jaz ne. Njihovo mnenje je pač mnenje, ampak vedno smo pa to mnenje spoštovali kadar je Zakonodajno-pravna služba tolmačila svoj dokument, svojo ustavo, to je Poslovnik. In v tem primeru vi tega niste spoštovali. In žal mi je, da se v teh težkih časih, ko je končno zdravstvena kriza majčkeno mimo, čaka nas pa velika gospodarska kriza, s takimi bedarijami razdvaja ljudi in ta parlament. Dajte mi povedati kakšna bistvena razlika je zdaj v tem ali je bil to sklep ali bi se seznanili s poročilom tako kot vedno v preteklosti? Kot rečeno, obstruiramo tudi v imenu stranke SAB in obžalujem, da se v tej hiši potrjujejo sklepi, ki nimajo podlage v Poslovniku in zakonu. Hvala.
Hvala lepa. Obrazložitev glasu? Pardon. Nadaljujemo torej s prekinjeno 2. točko dnevnega reda – obravnava predloga sklepa o seznanitvi s poročilom o stanju, razlogih, zalogah in naročilih osebne zaščitne ter kritične medicinske opreme ob razglasitvi epidemije SARSCoV-2 (COVID-19) ter nabavah, ki so omogočile Sloveniji uspešen spopad z njo. Prehajamo na odločanje o vloženem amandmaju, ki ga bomo opravili na podlagi pregleda vloženega amandmaja z dne 14. 5. 2020, ki je objavljen na e-klopi. Prehajamo na odločanje o amandmaju Poslanskih skupin SDS, SMC, NSi in Desusu k 1. točki. Kolega Horvat, obrazložitev v imenu poslanske skupine.
Hvala lepa, spoštovani gospod predsednik. Spoštovane kolegice in kolegi! Dolžan sem zaradi slovenske javnosti, ki nas spremlja, da povem, zakaj pravzaprav gre. To, kar so opozicijske poslanske skupine, ki so obstruirale glasovanje, torej, da natančno naštejem: Levica, SD, LMŠ IN SAB govorile in argumentirale, zakaj odhajajo, je napačno in kaže na to, da tega amandmaja, ki smo ga danes na začetku te seje dobili na mizo, niso prebrali. Ne glasujemo o poročilu. Državni zbor se je seznanil s poročilom o stanju in še obrazložitev, ker imam premalo časa, z amandmajem, ki smo ga koalicijske poslanske skupine vložile, se spreminja 1. točka tako, da se navaja časovni okvir, okoliščine in dejanja, ki so razvidna iz poročila Vlade Republike Slovenije in s katerimi se je Državni zbor Republike Slovenije tudi seznanil. Predlaga se torej spremembo besedila sklepa, ki bi glede na pripombe Zakonodajno-pravne službe poseglo v institut preiskovalne komisije. Tako da se ne opredeljujejo do odgovornosti nosilcev javnih funkcij, ampak se Državni zbor Republike Slovenije zgolj seznanja z dejstvi, ki izhajajo iz poročila Vlade Republike Slovenije, ki je pri svojem delu odgovorna Državnemu zboru Republike Slovenije. Torej mi ne glasujemo o sklepu, ki je bil predlagan v vladnem gradivu, ampak smo naredili svojega, če hočete v skladu s priporočili in mnenjem Zakonodajno-pravne službe. Za to gre. In poslanska skupina bo ta amandma k dopolnjenemu predlogu sklepa o seznanitvi s poročilom podprla. Hvala lepa.
Hvala lepa. Kolega Krivec, v imenu? Ne. Potem kolega Zmago Jelinčič v imenu poslanske.
Hvala lepa. Kolega Horvat je lepo pojasnil zadevo in tudi zakaj bomo mi glasovali za – tako amandma, kakor tudi za sklepe. Samo popravil bi ga v nečem, da ni šla vsa opozicija ven, tudi tukaj je ena opozicija, ki pa ji je do države, ki ji je do tega, da gremo naprej, da nekaj naredimo, ne pa na vsako silo bremzamo zaradi tega, ker so nam zaprli pipce iz katerih so se napajali [[oglašanje iz dvorane]] .
Še kdo? Ne. Glasujemo. Navzočih je 50 poslank in poslancev, za je glasovalo 50, proti nihče. [[Za je glasovalo 50.]] [[Proti nihče.]] Ugotavljam, da je amandma sprejet. Končali smo z glasovanjem o amandmaju. Obveščam vas, da nisem obveščen, da bi bil predlog sklepa neusklajen. Prehajamo na odločanje o predlogu sklepa. Glasujemo. Navzočih je 50 poslank in poslancev, za je glasovalo 50, proti nihče. [[Za je glasovalo 50.]] [[Proti nihče.]] Ugotavljam, da je sklep sprejet. S tem zaključujem to točko in 37. izredno sejo zbora.